Agrar va oziq-ovqat sohalarini davlat tomonidan qoʻllab-quvvatlash tizimini tubdan takomillashtirish chora-tadbirlari toʻgʻrisida
(resolution, 2026-04-28)

Oʻzbekiston Respublikasi Prezidentining “Agrar sohani davlat tomonidan qoʻllab-quvvatlash tizimini tubdan takomillashtirish chora-tadbirlari toʻgʻrisida” 2025-yil 21-noyabrdagi PF-224-son Farmoni ijrosini taʼminlash, shuningdek, agrar va oziq-ovqat sohalari uchun subsidiya ajratish tizimini takomillashtirish hamda mavjud byurokratik toʻsiqlarni bartaraf etish maqsadida Vazirlar Mahkamasi qaror qiladi: 1. Quyidagilar: Qishloq xoʻjaligi mahsulotlarini yetishtiruvchilarning suvni tejaydigan sugʻorish texnologiyalarini joriy etish boʻyicha xarajatlarining bir qismini qoplash tartibi toʻgʻrisidagi nizom 1-ilovaga muvofiq; Qishloq xoʻjaligi mahsulotlarini yetishtiruvchilarning nasos agregatlari va sugʻorish quduqlari isteʼmol qiladigan elektr energiyasi qiymatining bir qismini qoplash tartibi toʻgʻrisidagi nizom 2-ilovaga muvofiq; Xorijiy davlatlardan import qilingan nasldor qoramol, qoʻy va echkilar hamda mol va qoʻy goʻshti uchun subsidiya ajratish tartibi toʻgʻrisidagi nizom 3-ilovaga muvofiq; Qishloq xoʻjaligi texnikasi va lazerli qurilmaga ega yer tekislagich agregat qiymatining bir qismini qoplash tartibi toʻgʻrisidagi nizom 4-ilovaga muvofiq; Paxta va boshoqli don, kartoshka, meva va uzum ekin maydonlarini sugʻorish uchun qayta tiklanuvchi energiya manbalari uskunalarini sotib olish xarajatlarining bir qismini qoplash tartibi toʻgʻrisidagi nizom 5-ilovaga muvofiq; Meva, uzum va limon koʻchatlarini xarid qilish hamda koʻchatlarni shpalerga koʻtarish xarajatlarining bir qismini qoplash tartibi toʻgʻrisidagi nizom 6-ilovaga muvofiq; Issiqxona xoʻjaliklariga issiqxonalarni koʻmir qozoni va elektr energiyasida isitish qozonini xarid qilish xarajatlarining bir qismini qoplash tartibi toʻgʻrisidagi nizom 7-ilovaga muvofiq; Qishloq xoʻjaligi texnikasi, suvni tejaydigan sugʻorish texnologiyalari, quyosh panellari hamda qishloq xoʻjaligi texnikasiga avtopilot uskunasini xarid qilishda kredit va lizing foizlarining bir qismini qoplash tartibi toʻgʻrisidagi nizom 8-ilovaga muvofiq; Oziq-ovqat sanoati korxonalarida xalqaro sifatni boshqarish tizimini joriy qilish, laboratoriyalarga zarur boʻlgan uskuna va jihozlarni hamda qishloq xoʻjaligi korxonalariga uzumni (mayiz) quritish va qadoqlash liniyalarini xarid qilish xarajatlarining bir qismini qoplash tartibi toʻgʻrisidagi nizom 9-ilovaga muvofiq; Qoraqalpogʻiston Respublikasi sovitkichli sigʻimlar uyushmasiga aʼzo subyektlarga sovitkichli sigʻimlarni qurish va/yoki jihozlash hamda Qoraqalpogʻiston Respublikasi va Jizzax viloyatida sovitkichli sigʻimlarning elektr energiyasi isteʼmoli xarajatlarining bir qismini qoplash tartibi toʻgʻrisidagi nizom 10-ilovaga muvofiq; Issiqxona xoʻjaliklariga xorijdan malakali agronom, entomolog va laboratoriya mutaxassislari hamda mahalliy oziq-ovqat sanoati korxonalari tomonidan xorijiy mutaxassislarni jalb qilish xarajatlarining bir qismini qoplash tartibi toʻgʻrisidagi nizom 11-ilovaga muvofiq; Qoraqalpogʻiston Respublikasining paxta, boshoqli don va sholi yetishtiruvchi hamda Xorazm viloyatidagi sholi yetishtiruvchi qishloq xoʻjaligi subyektlariga lazerli qurilmaga ega yer tekislagich agregat bilan yer tekislash xarajatlarining bir qismini qoplash tartibi toʻgʻrisidagi nizom 12-ilovaga muvofiq; Qishloq xoʻjaligi mahsulotlarini yetishtirishda biologik himoya usulini qoʻllashni ragʻbatlantirish tartibi toʻgʻrisidagi nizom 13-ilovaga muvofiq; Suv inshootlarini qurish xarajatlarining bir qismini qoplash tartibi toʻgʻrisidagi nizom 14-ilovaga muvofiq; Qishloq xoʻjaligi mahsulotlarini sugʻurtalashda sugʻurta mukofoti uchun toʻlov xarajatlarining bir qismini qoplash tartibi toʻgʻrisidagi nizom 15-ilovaga muvofiq; Qishloq xoʻjaligida foydalanilmayotgan yerlarni foydalanishga kiritishda irrigatsiya va melioratsiya obyektlarini qurish va rekonstruksiya qilish bilan bogʻliq xarajatlarning bir qismini qoplash tartibi toʻgʻrisidagi nizom 16-ilovaga muvofiq; Parrandachilik xoʻjaliklariga faqat mahalliy ishlab chiqaruvchilardan goʻsht yoʻnalishida nasldor bir kunlik joʻjalar xaridi uchun subsidiya ajratish tartibi toʻgʻrisidagi nizom 17-ilovaga muvofiq tasdiqlansin. 2. Belgilansinki, 2026-yildan boshlab Qishloq xoʻjaligi vazirligi huzuridagi Agrar sohada toʻlovlar agentligi (keyingi oʻrinlarda — Agentlik) tomonidan oziq-ovqat va qishloq xoʻjaligi sohalarida faoliyat yuritayotgan tadbirkorlik subyektlariga (keyingi oʻrinlarda — subyektlar) davlat tomonidan qoʻllab-quvvatlash choralari (keyingi oʻrinlarda — subsidiyalar) ushbu qarorga 1 — 17-ilovalarda keltirilgan nizomlar talablariga muvofiq taqdim etiladi. Bunda subyektlar tomonidan subsidiya olish uchun ishlar 2026-yilga qadar amalga oshirilgan boʻlsa, ushbu ishlar boʻyicha subsidiyalar mazkur qarorga 1 — 17-ilovalarda keltirilgan nizomlar talablariga muvofiq hamda masʼul vazirlik va idoralarning oldingi yillarda subsidiya ajratilmagani toʻgʻrisidagi xulosalari asosida ajratiladi. 3. Qishloq xoʻjaligi vazirligi, Suv xoʻjaligi vazirligi, Veterinariya va chorvachilikni rivojlantirish qoʻmitasi, Agrosanoatni rivojlantirish agentligi hamda Iqtisodiyot va moliya vazirligi huzuridagi Qishloq xoʻjaligini davlat tomonidan qoʻllab-quvvatlash jamgʻarmasiga ushbu qarorga 1 — 17-ilovalarda keltirilgan nizomlarda nazarda tutilgan subsidiyalarni olish yuzasidan ariza bilan murojaat qilingan yoki qilinadigan holatda, biroq 2026-yil 1-yanvarga qadar ajratilmay qolgan subsidiyalarni, istisno tariqasida, Agentlik tomonidan ajratishga ruxsat berilsin. Bunda: ushbu murojaatlarni koʻrib chiqish natijalariga koʻra masʼul vazirlik va idoralar tomonidan subsidiya ajratish uchun Agentlikka talabnomalar kiritiladi hamda Agentlik tomonidan ushbu talabnomalar asosida subsidiyalar 2026-yil 1-yanvarga qadar amalda boʻlgan tartiblarga muvofiq subyektlarga toʻlab beriladi; ushbu subsidiyalarni ajratishning maqsadga muvofiqligi uchun masʼul vazirlik va idoralar javobgar hisoblanadi. 4. Shunday tartib oʻrnatilsinki, unga muvofiq 2026-yildan boshlab: subyektlar tomonidan arizada yolgʻon yoki soxta maʼlumotlar taqdim etilganda va ularning aybi bilan subsidiya ajratilgani aniqlanganda; subyektlar ushbu qarorga 1 — 17-ilovalarda keltirilgan nizomlarda belgilangan majburiyatlarni subsidiya olingandan keyin bajarmaganda; subyektlarning aybi bilan subsidiyalardan samarasiz yoki maqsadsiz foydalanilganda, subyektlarning subsidiya olish huquqi uch yil muddatga cheklanadi hamda ushbu muddat davomida Oʻzbekiston Respublikasi Davlat budjetidan subsidiyalar ajratilmaydi. Qishloq xoʻjaligi vazirligi Vazirlar Mahkamasi huzuridagi Agrosanoat majmui ustidan nazorat qilish inspeksiyasi bilan birgalikda subsidiya olish imkoniyati cheklangan subyektlar reyestrini shakllantirsin va Qishloq xoʻjaligi vazirligining “Raqamli qishloq xoʻjaligi” yagona integratsion platformasida uning doimiy yuritib borilishini taʼminlasin. Subsidiyalar subyektlarga har bir yoʻnalish turi boʻyicha alohida maxsus hisobvaraqlarni (23210...) ochish orqali ajratiladi. 5. Xorijiy davlatlardan import qilingan nasldor qoramol, qoʻy va echkilar uchun subsidiya ajratish tartibi ushbu yoʻnalishlarda oʻzini oʻzi band qilgan shaxslarga nisbatan ham tatbiq etilsin. 6. Raqamli texnologiyalar vazirligi huzuridagi Kosmik tadqiqotlar va texnologiyalar agentligi ushbu qarorga 1 — 17-ilovalarda keltirilgan nizomlarda nazarda tutilgan subsidiyalar boʻyicha zarur maʼlumotlar va xulosalarni Agentlikka bepul taqdim etib borsin. 7. Iqtisodiyot va moliya vazirligi Soliq qoʻmitasi, Markaziy bank va tijorat banklari bilan birgalikda Agentlik tomonidan ajratiladigan har bir subsidiya hisobini yuritish va nazorat qilish uchun subyektlarga ushbu qarorga 18-ilovaga muvofiq yoʻnalishlarda undiruvga yoʻl qoʻyilmaydigan maxsus maqsadli hisobvaraqlar ochilishini taʼminlasin. 8. Oʻzbekiston Respublikasi Hukumatining 19-ilovaga muvofiq ayrim qarorlariga qoʻshimcha va oʻzgartirishlar kiritilsin. 9. Oʻzbekiston Respublikasi Hukumatining 20-ilovaga muvofiq ayrim qarorlari oʻz kuchini yoʻqotgan deb hisoblansin. 10. Qishloq xoʻjaligi vazirligi manfaatdor vazirliklar va idoralar bilan birgalikda oʻzlari qabul qilgan normativ-huquqiy hujjatlarni ikki oy muddatda ushbu qarorga muvofiqlashtirsin. 11. Ushbu qarorning bajarilishini nazorat qilish Oʻzbekiston Respublikasi Bosh vazirining oʻrinbosari J.A. Xodjayev va qishloq xoʻjaligi vaziri I.Yu. Abduraxmonov zimmasiga yuklansin. 1. Ushbu Nizom qishloq xoʻjaligi mahsulotlari yetishtiruvchilariga paxta, donli, sabzavot ekinlari va kartoshka, poliz, ozuqabop, moyli, dukkakli, mevali ekinlar, dorivor oʻsimliklar, uzum va sholi (keyingi oʻrinlarda — qishloq xoʻjaligi mahsulotlari) yetishtirish uchun suvni tejaydigan sugʻorish texnologiyalarini joriy etish boʻyicha xarajatlarining bir qismini qoplash tartibini belgilaydi. 2. Ushbu Nizomda quyidagi tushunchalardan foydalaniladi: Agroportal — Qishloq xoʻjaligi vazirligining “Raqamli qishloq xoʻjaligi” yagona integratsion platformasi; masʼullar — har bir tuman (Quvasoy shahar) hokimining qishloq va suv xoʻjaligi masalalari boʻyicha oʻrinbosari hamda “Suv yetkazib berish xizmati” DM rahbari; mustaqil ekspert — talabgor tomonidan ushbu Nizomga muvofiq bajarilgan ishlarni joyiga chiqqan holda oʻrganuvchi hamda subsidiya ajratilishi yoki ajratilmasligi yuzasidan xulosa beruvchi tegishli huquqlarga va mustaqil ekspert guvohnomasiga ega boʻlgan jismoniy shaxs; subsidiya — qishloq xoʻjaligi mahsulotlarini yetishtiruvchi fermer va dehqon xoʻjaliklari, klasterlar, kooperatsiyalar va boshqa qishloq xoʻjaligi mahsulotlarini ishlab chiqaruvchilariga ular tomonidan joriy qilingan yoki oʻz mablagʻlari hisobidan joriy qilinadigan suvni tejaydigan sugʻorish texnologiyalari xarajatlarining bir qismini qoplash uchun Davlat budjetidan ajratiladigan mablagʻ; talabgor — suvni tejaydigan sugʻorish texnologiyalarini joriy qilgan, yuridik shaxs maqomiga ega qishloq xoʻjaligi mahsulotlarini yetishtiruvchi fermer va dehqon xoʻjaliklari, klasterlar, kooperatsiyalar va boshqa qishloq xoʻjaligi mahsulotlarini ishlab chiqaruvchilar; “Tomchi-reestr” YAER — Suv xoʻjaligi vazirligi tomonidan yuritiladigan suvni tejaydigan sugʻorish texnologiyalarini joriy etish ishlari bilan shugʻullanuvchi quruvchi-pudrat tashkilotlarining yagona elektron reyestr; quruvchi-pudrat tashkiloti — markaziy boshqaruv ofisiga ega boʻlgan hamda loyiha amalga oshirilgan hududda servis xizmati yoki savdo shoxobchasini tashkil qilgan va mahsulotlar zaxirasi yaratgan yuridik shaxs. 3. Subsidiya Oʻzbekiston Respublikasi Davlat budjetidan qishloq xoʻjaligi mahsulotlari va texnologiya turidan qatʼi nazar, har bir konturga joriy qilingan texnologiya uchun faqat bir marotaba ajratiladi. Talabgorga qishloq xoʻjaligi mahsulotlarini yetishtirish uchun suvni tejaydigan sugʻorish texnologiyalarini joriy etish boʻyicha xarajatlarning bir qismi ushbu Nizomga 1-ilovada belgilangan subsidiyalar miqdoriga asosan qoplab beriladi. 4. Subsidiya hisobi Qishloq xoʻjaligi vazirligi huzuridagi Agrar sohada toʻlovlar agentligining (keyingi oʻrinlarda — Agentlik) Iqtisodiyot va moliya vazirligi huzuridagi Gʻaznachilik xizmati qoʻmitasida ochilgan maxsus shaxsiy gʻazna hisobvaragʻida yuritiladi. 5. Suv xoʻjaligi vazirligi Qoraqalpogʻiston Respublikasi Vazirlar Kengashi va viloyatlar hokimliklari bilan birgalikda har kalendar yilning 1-iyuliga qadar kelgusi yilda subsidiya ajratish maqsadida hududlar kesimida va qishloq xoʻjaligi mahsulotlari turi boʻyicha joriy qilinadigan suvni tejaydigan sugʻorish texnologiyalari prognoz koʻrsatkichlarini Qishloq xoʻjaligi vazirligiga taqdim etadi. Qishloq xoʻjaligi vazirligi Agentlik bilan birgalikda har kalendar yilning 1-avgustiga qadar Suv xoʻjaligi vazirligi tomonidan taqdim etilgan prognoz koʻrsatkichlarni oʻrganib chiqadi hamda budjet parametrlarini shakllantirishda inobatga olish uchun hisob-kitoblarni Iqtisodiyot va moliya vazirligiga taqdim qiladi. Iqtisodiyot va moliya vazirligi kelgusi yil uchun Oʻzbekiston Respublikasi Davlat budjeti parametrlarini shakllantirishda subsidiya uchun zarur mablagʻlarni nazarda tutadi. 6. Talabgorlarning asoslangan takliflariga koʻra Qoraqalpogʻiston Respublikasi Vazirlar Kengashi va viloyatlar hokimliklari tomonidan tegishli hudud boʻyicha prognoz koʻrsatkichlariga ushbu Nizomning 5-bandi birinchi xatboshisida belgilangan ketma-ketlikda oʻzgartirish va qoʻshimchalar kiritilishi mumkin. 7. Subsidiya ushbu Nizomga 2-ilovada keltirilgan sxemaga muvofiq Agroportal orqali ajratiladi. 8. Talabgor subsidiyani olish uchun oʻziga tegishli ekin yer maydonlarini konturlar hamda qishloq xoʻjaligi mahsulotlari turlari kesimida belgilangan tartibda Agroportalga kiritgan boʻlishi lozim. 9. Talabgor subsidiya ajratilishi uchun Agroportal orqali elektron shaklda ariza bilan murojaat qiladi va ariza masʼullar tomonidan koʻrib chiqiladi. 10. Talabgor arizaga quyidagilarni ilova qiladi: suvni tejaydigan sugʻorish texnologiyasini qurish boʻyicha “Tomchi-reestr” YAERga kiritilgan quruvchi-pudrat tashkiloti bilan tuzilgan shartnoma nusxasi; loyiha hujjati va qurilish ishlari yakunlangani toʻgʻrisidagi dalolatnoma nusxasi; ish bajarilgan konturlarning maʼlumotlari (hududi va lokatsiyasi aniq koʻrsatiladi). Arizadagi maʼlumotlar va taqdim qilingan hujjatlarning toʻgʻriligi va haqqoniyligiga talabgor javobgar hisoblanadi. Talabgordan ushbu bandda nazarda tutilmagan hujjatlarni talab qilish taqiqlanadi. 11. Ushbu Nizomning 9-bandida koʻrsatilgan hujjatlar toʻliq boʻlmagan yoki belgilangan tartibda rasmiylashtirilmagan holda taqdim qilinganda, masʼullar tomonidan talabgorning arizasini qabul qilish rad etiladi. 12. Talabgor tomonidan ariza va unga ilova qilingan hujjatlar toʻliq boʻlgan taqdirda, masʼullar ariza tushgan kundan eʼtiboran besh ish kunida: talabgor va quruvchi-pudrat tashkiloti vakili ishtirokida joriy qilingan suvni tejaydigan sugʻorish texnologiyalarining toʻliq ishlash jarayonini joyida oʻrganadi; suvni tejaydigan sugʻorish texnologiyasi sifatli qurilgan, toʻliq ishga tushirilgan boʻlsa va belgilangan texnik talablarga javob bersa, hisoblangan subsidiyaning Agroportal orqali ajratilishi maqsadga muvofiqligi yuzasidan tayyorlangan xulosani elektron imzo bilan tasdiqlaydi va Agroportal orqali Agentlikka yuboradi. 13. Masʼullar tomonidan talabgorga subsidiya ajratish toʻgʻrisidagi xulosa rasmiylashtirilgandan soʻng xulosa bir ish kunida Agentlikka subsidiya ajratish uchun Agroportal orqali belgilangan tartibda yuboriladi. 14. Masʼullar tomonidan talabgorning arizasi besh ish kunida koʻrib chiqilmaganda yoki tegishli xulosa rasmiylashtirilmaganda, masʼullarning xulosasi ijobiy deb qabul qilinadi va subsidiya ajratish maqsadga muvofiqligi yuzasidan javobgarlik masʼullar zimmasiga yuklanadi. Bunda ushbu ariza Agroportal orqali avtomatik ravishda toʻgʻridan toʻgʻri Agentlikka yuboriladi. 15. Masʼullar talabgorlarga subsidiya ajratish toʻgʻrisidagi xulosalarni rasmiylashtirishda quyidagilarga shaxsan masʼul hisoblanadi: tuman hokimining qishloq va suv xoʻjaligi masalalari boʻyicha oʻrinbosari — tuman qishloq xoʻjaligi boʻlimi boshligʻi — talabgorlarning subsidiya ajratish toʻgʻrisidagi arizalari oʻz vaqtida joyida toʻliq oʻrganilishiga va rasmiylashtirilgan hujjatlarning haqqoniyligiga, diskret sugʻorish texnologiyasi joriy qilingan maydonlar lazer uskunali yer tekislagichlar orqali sifatli tekislanganiga, subsidiya ajratish boʻyicha hujjatlarni oʻz vaqtida rasmiylashtirish va muvofiqlashtirishga, suvni tejaydigan sugʻorish texnologiyasi joriy qilingan maydonning oʻlchami, kontur raqami va ekin turini aniqlashga; suvni tejaydigan sugʻorish texnologiyalarining joriy etilgani yuzasidan rasmiylashtirilgan xulosaning toʻgʻriligi va haqqoniyligiga; “Suv yetkazib berish xizmati” DM rahbari — talabgorlar ishtirokida joriy qilingan suvni tejaydigan sugʻorish texnologiyalarining toʻliq ishlash jarayonini, joriy qilingan texnologiya turi va uning sifat koʻrsatkichlarini ushbu Nizomga 3-ilovaga muvofiq aniqlashga. 16. Oʻrganish natijalariga koʻra suvni tejaydigan sugʻorish texnologiyalari talabgor tomonidan taqdim etilgan hujjatlarga muvofiq boʻlmaganda, sifatsiz qurilgan va texnik talablarga javob bermaganda masʼullar besh ish kunida aniq sabablarni koʻrsatgan holda, subsidiya ajratilishi maqsadga muvofiqligi yuzasidan xulosa berish rad etilgani haqida Agroportal orqali talabgorga maʼlum qiladi. Bunda masʼullar subsidiya ajratishni rad etishga sabab boʻlgan barcha kamchilik va holatlarni dastlabki xulosada koʻrsatishi shart. Talabgor arizasi boʻyicha subsidiya ajratilishi rad etilishiga sabab boʻlgan kamchiliklar toʻliq bartaraf qilgandan soʻng subsidiya ajratish toʻgʻrisida belgilangan tartibda qaytadan murojaat qilishi mumkin. Talabgor subsidiya ajratilishi rad etilishi yuzasidan norozi boʻlgan taqdirda, belgilangan tartibda sudga shikoyat qilishi mumkin. 17. Agentlik xulosani uch ish kunida suvni tejaydigan sugʻorish texnologiyalari joriy etilganligini aniqlash maqsadida Raqamli texnologiyalar vazirligi huzuridagi Kosmik tadqiqotlar va texnologiyalar agentligiga (keyingi oʻrinlarda — “Oʻzbekkosmos” agentligi) va mustaqil ekspertga talabnoma yuboradi. Talabnomada talabgorning ishlar bajarilgan konturlarning maʼlumotlari (hududi, lokatsiyasi) aniq koʻrsatiladi. “Oʻzbekkosmos” agentligi (oʻzidagi mavjud maʼlumotlar asosida) va mustaqil ekspert besh ish kunida talabnoma asosida bajarilgan ishlar toʻgʻrisidagi toʻliq maʼlumotlar aks ettirilgan xulosani Agroportal orqali Agentlikka taqdim etadi. “Oʻzbekkosmos” agentligi va mustaqil ekspert talabnomada koʻrsatilgan ishlar bajarilganda ijobiy, ishlar qisman bajarilgan yoki umuman bajarilmagan taqdirda salbiy xulosa beradi. Bunda “Oʻzbekkosmos” agentligida tegishli konturlar boʻyicha kosmosdan tasvirga olingan ayrim maʼlumotlar mavjud boʻlmasa, tegishli maʼlumotlar mavjud emasligini oʻzining xulosasida maʼlum qiladi. Agar “Oʻzbekkosmos” agentligi tomonidan maʼlumot taqdim etilmasa, subsidiya mustaqil ekspert xulosasi asosida ajratiladi. 18. Agentlik bir ish kunida masʼullar, “Oʻzbekkosmos” agentligi va mustaqil ekspert ijobiy xulosasi va maʼlumotlariga muvofiq Agroportal orqali hisob-kitob qilingan subsidiyani talabgorning tijorat bankdagi undiruvga yoʻl qoʻyilmaydigan maxsus hisobvaraqlariga oʻtkazib beradi. 19. Suvni tejaydigan sugʻorish texnologiyalarini oʻz mablagʻi hisobidan joriy qilgan talabgorga belgilangan hisob-kitoblarga asosan subsidiyaning 50 foizi oldindan toʻlab beriladi. Bunda subsidiya miqdori ishlab chiqilgan loyiha-smeta hujjatlari hamda loyihani amalga oshirish boʻyicha taʼminotchi korxona bilan tuzilgan shartnomalardan kelib chiqib, ushbu Nizomga 3-ilovadagi sifatlilik darajasini belgilovchi koeffitsiyentlar asosida hisob-kitob qilinadi. 20. Talabgor subsidiya ajratilishi uchun Agroportal orqali masʼullarga ariza bilan murojaat qiladi va arizaga quyidagilar ilova qilinadi: ishlab chiqilgan loyiha-smeta hujjatlari; suvni tejaydigan sugʻorish texnologiyasini qurish boʻyicha “Tomchi-reestr” YAERga kiritilgan quruvchi-pudrat tashkiloti bilan tuzilgan shartnoma nusxasi; ish bajariladigan konturlarning maʼlumotlari (hududi va lokatsiyasi aniq koʻrsatiladi). Arizadagi maʼlumotlar va taqdim qilingan hujjatlarning toʻgʻriligi va haqqoniyligiga talabgor javobgar hisoblanadi. Talabgordan ushbu bandda nazarda tutilmagan hujjatlarni talab qilish taqiqlanadi. 21. Ushbu Nizomning 19-bandida koʻrsatilgan hujjatlar toʻliq boʻlmagan yoki belgilangan tartibda rasmiylashtirilmagan holda taqdim qilinganda, masʼullar tomonidan talabgorning arizasini qabul qilish rad etiladi. 22. Talabgor arizasi boʻyicha subsidiya ajratilishi rad etilishiga sabab boʻlgan kamchiliklarni toʻliq bartaraf qilgandan soʻng subsidiya ajratish toʻgʻrisida belgilangan tartibda qayta murojaat qilishi mumkin. 23. Talabgor tomonidan ariza va unga ilova qilingan hujjatlar toʻliq boʻlgan taqdirda, masʼullar ariza tushgan kundan eʼtiboran uch ish kunida hisoblangan subsidiyaning Agroportal orqali ajratilishi maqsadga muvofiqligi yuzasidan tayyorlangan xulosani elektron imzo bilan tasdiqlaydi va Agroportal orqali Agentlikka yuboradi. 24. Masʼullar tomonidan talabgorning arizasi uch ish kunida koʻrib chiqilmaganda yoki tegishli xulosa rasmiylashtirilmaganda, masʼullarning xulosasi ijobiy deb qabul qilinadi va subsidiya ajratish maqsadga muvofiqligi yuzasidan javobgarlik masʼullar zimmasiga yuklanadi. Bunda ushbu ariza Agroportal orqali avtomatik ravishda toʻgʻridan-toʻgʻri Agentlikka yuboriladi. 25. Agentlik bir kun muddatda masʼullarning ijobiy xulosasiga asosan subsidiyani talabgorning tijorat bankdagi undiruvga yoʻl qoʻyilmaydigan maxsus hisobvaragʻiga oʻtkazib beradi. 26. Masʼullar subsidiya ajratilgan talabgorning belgilangan tartibda suvni tejaydigan sugʻorish texnologiyasi qurilishi va ishga tushirilishi boʻyicha doimiy monitoring yuritadi. 27. Monitoring natijalariga koʻra talabgor subsidiyaning dastlabki 50 foizi toʻlab berilganidan soʻng ikki oy muddat ichida texnologiyalar oʻrnatilib ishga tushirilmaganda, masʼullar ajratilgan subsidiyani belgilangan tartibda qaytarish boʻyicha ogohlantiradi va subsidiyani ushbu Nizomda belgilangan tartibda qaytarish choralari koʻriladi. 28. Suvni tejaydigan sugʻorish texnologiyalari loyiha-smeta hujjatlariga muvofiq oʻrnatilib, foydalanishga topshirilgandan soʻng hisob-kitob qilingan subsidiyaning qolgan 50 foizi talabgorga ushbu Nizomga 2-ilovada keltirilgan sxema asosida belgilangan tartibda toʻlab beriladi. 29. Suvni tejaydigan sugʻorish texnologiyalarini joriy qilish boʻyicha quruvchi-pudrat tashkilotlari va mahalliy ishlab chiqaruvchi tashkilotlar “Tomchi-reestr” YAERga quyidagi belgilangan mezonlar asosida tegishli hujjatlarni onlayn tarzda kiritadi: tashkilot tomonidan mahalliy sharoitda ishlab chiqarishning yoʻlga qoʻyilgani yoki xorijiy va mahalliy ishlab chiqaruvchilarning rasmiy dilerlik guvohnomasi (agar quruvchi-pudrat tashkiloti xorijiy ishlab chiqaruvchining rasmiy dilerlik maqomiga ega boʻlsa, Oʻzbekistonda dilerlik markazi va mahsulotlar bazasini tashkil qilishi lozim); soliq qarzi va yigʻimlar boʻyicha qarzdorlik mavjud emasligi hamda soliq hisobotlarining toʻliq taqdim etilgani; Soliq qoʻmitasining rasmiy veb-saytida soliq toʻlamaslik xavfi yuqori boʻlgan tashkilotlar roʻyxatida mavjud emasligi; loyihani amalga oshirish uchun soha boʻyicha oliy maʼlumotli mutaxassislar, jumladan, loyihachi, muhandis va agronom bilan taʼminlanganlik darajasi (loyiha amalga oshiriladigan har bir hudud uchun 2 nafar loyihachi, 2 nafar agronom va 6 nafar muhandis); sohaga aloqador oliy taʼlim muassasalari va ilmiy-tadqiqot institutlari bilan oʻzaro hamkorlikning yoʻlga qoʻyilgani; loyihalar amalga oshirilgan hududlarda savdo shoxobchasi va servis-xizmat koʻrsatishning yoʻlga qoʻyilgani. Bunda “Tomchi-reestr” YAER platformasiga kiritilgan hujjatlarning toʻgʻriligiga quruvchi-pudrat tashkilotlar rahbarlari masʼul hisoblanadi. 30. Suv xoʻjaligi vazirligi “Tomchi-reestr” YAERdan oʻtgan quruvchi-pudrat tashkilotlarining reyting koʻrsatkichini yuritadi. 31. Quyidagilar reyting koʻrsatkichlarining asosiy mezonlari etib belgilanadi: quruvchi-pudrat tashkilotlari tomonidan texnologiyalarni joriy qilish ishlari loyiha asosida amalga oshirilgani; suvni tejaydigan sugʻorish texnologiyalarining qurilish-montaj ishlari oʻz vaqtida toʻliq joriy etilgani; quruvchi-pudrat tashkilotlari tomonidan loyiha amalga oshirilgan hududlarda savdo shoxobchasi tashkil etilganligi va servis xizmati yoʻlga qoʻyilgani; loyihani amalga oshirish uchun oliy maʼlumotli, jumladan, loyihachi, muhandis va agronom bilan taʼminlanganlik darajasi; sohaga aloqador oliy va ilmiy-tadqiqot institutlari bilan oʻzaro hamkorlik yoʻlga qoʻyilgani; quruvchi-pudrat tashkilotlari oʻrtasida halol raqobat muhitini shakllantirish orqali mahalliy ishlab chiqarishning yoʻlga qoʻyilgani; suvni tejaydigan sugʻorish texnologiyalaridan foydalanish boʻyicha buyurtmachilar tomonidan eʼtirozlar mavjud emasligi. 32. Reyting ballari quyidagilardan shakllantiriladi: tegishli reyting koʻrsatkichlari boʻyicha eng yuqori koʻrsatkichga ega boʻlgan quruvchi-pudrat tashkilotlari aniqlanadi; har bir mezon boʻyicha koʻrsatkich ballar yigʻindisidan iborat boʻladi; har bir mezon boʻyicha hisoblangan ballar yigʻindisi quruvchi-pudrat tashkilotlari reytingini ifodalaydi. 33. Quruvchi-pudrat tashkilotlari reytingi natijalari ushbu Nizomga 4-ilovaga muvofiq toifalarga boʻlinadi. 34. Quyidagi hollarda quruvchi-pudrat tashkilotlari reytingdan chiqariladi: quruvchi-pudrat tashkilotlarining toʻplagan ballari yigʻindisi 60 balldan past boʻlganda; quruvchi-pudrat tashkilotlari tomonidan Suv xoʻjaligi vazirligiga reytingdan ixtiyoriy chiqish toʻgʻrisida ariza berilganda; loyiha amalga oshirilgan hududda buyurtmachilar tomonidan “Tomchi-reestr” YAER orqali texnologiyadan foydalanish boʻyicha shikoyatlar va arizalar yuborilib, ushbu kamchiliklar besh kun muddatda bartaraf etilmaganda (kamchiliklar oʻz vaqtidan kechikib bartaraf etilsa, korxona 3 oy muddatga reyestrdan chetlatiladi); taqdim etilgan hujjatlarda xato va kamchiliklar borligi, shuningdek, hujjatlarda haqiqiy boʻlmagan maʼlumotlar aniqlanganda. 35. Subsidiya olgan talabgorlar suvni tejaydigan sugʻorish texnologiyalar 5 yildan kam boʻlmagan muddatda maqsadli va samarali foydalanishlari lozim. Suvni tejaydigan sugʻorish texnologiyalari joriy qilingan maydonga loyihada belgilangan ekindan boshqa ekin joylashtirilganda, ushbu ekinni sugʻorishda mavjud suvni tejaydigan sugʻorish texnologiyalaridan toʻliq foydalanish imkoni boʻlmagan taqdirda, uning asosiy qismidan (suv tindirgich, nasos stansiyasi, filtrlar, suvni yetkazuvchi va taqsimlovchi quvur tarmogʻi va boshqa asosiy qismlaridan) foydalanish lozim boʻladi. Bunda mavjud suvni tejaydigan sugʻorish texnologiyalarini ishlatmay, anʼanaviy sugʻorish usulida (ekin maydonida oʻq ariq va shox ariqlar olib, egat bilan sugʻorish) sugʻorishga yoʻl qoʻyilmaydi (shoʻr yuvish, yaxob va nam suvi berish bundan mustasno). Suvni tejaydigan sugʻorish texnologiyalaridan foydalanish ekilgan ekinni sugʻorish uchun ehtiyoj boʻlmaganda, elektr energiyasi va suv taʼminotida uzilishlar boʻlganda, ularni taʼmirlash davrida, shuningdek, boshqa fors-major holatlarda vaqtincha toʻxtatilishi mumkin. 36. Agar joriy qilingan suvni tejaydigan sugʻorish texnologiyalaridan yoki ularning asosiy qismlaridan sugʻorish mavsumida kamida 30 kalendar kun davomida foydalanilmagan holatlar aniqlansa, ajratilgan subsidiya quyidagicha tartibda qaytariladi: ikkinchi yildan foydalanilmasa — subsidiyaning 80 foizi; uchinchi yildan foydalanilmasa — subsidiyaning 60 foizi; toʻrtinchi yildan foydalanilmasa — subsidiyaning 40 foizi; beshinchi yildan foydalanilmasa — subsidiyaning 20 foizi. 37. Subsidiya olib joriy qilingan suvni tejaydigan sugʻorish texnologiyalaridan maqsadli va samarali foydalanish yuzasidan nazorat masʼullar, Suv xoʻjaligi vazirligi huzuridagi Suv xoʻjaligi obyektlari xavfsizligini va suvdan foydalanishni nazorat qilish inspeksiyasining (keyingi oʻrinlarda — “Suvxoʻjaliknazorat” inspeksiyasi) hududiy boshqarmalari hamda jamoatchilik tomonidan amalga oshiriladi. “Suvxoʻjaliknazorat” inspeksiyasi subsidiya olib joriy qilingan suvni tejaydigan sugʻorish texnologiyalaridan yoki ularning asosiy qismidan maqsadli va samarali foydalanmaslik holati aniqlansa, talabgorga ushbu Nizomning 35-bandida belgilangan subsidiya miqdorini Agentlikka (tegishli shaxsiy gʻazna hisobvaragʻini koʻrsatgan holda) qaytarish toʻgʻrisida ogohlantirish xati beradi. 38. Jamoatchilik tomonidan suvni tejaydigan sugʻorish texnologiyalaridan sugʻorish mavsumida foydalanilmaslik holatlari aniqlansa, bunday holatlar videotexnika vositalari orqali qayd etilishi (yozib olinishi) va ikki kun muddatda masʼullarga taqdim qilinishi mumkin. Bunda suvni tejaydigan sugʻorish texnologiyalaridan foydalanish holati qayd etilgan sana, hudud (fermer xoʻjaligi yoki klaster tashkiloti) nomi, joriy qilingan maydondagi ekin turi koʻrsatilishi lozim. Videoyozuvlar elektron raqamli imzo yoki geolokatsiya bilan tasdiqlangan boʻlishi shart. Jamoatchilik tomonidan yuborilgan maʼlumotlarning toʻgʻriligiga ushbu maʼlumotni yuborgan jismoniy shaxs masʼul hisoblanadi. 39. Masʼullar jamoatchilik tomonidan aniqlangan holatlar boʻyicha kelib tushgan videoyozuvlarni qabul qilingandan soʻng uch ish kunida talabgorlar yoki ularning vakolatli xodimi ishtirokida oʻrganadi. Agar suvni tejaydigan sugʻorish texnologiyalaridan maqsadli va samarali foydalanmaslik holati tasdiqlansa, bu haqida masʼullar tegishli dalolatnomani rasmiylashtiradi. Jamoatchilik tomonidan taqdim qilingan maʼlumotlar oʻz tasdigʻini topmagan taqdirda, masʼullar uch kun muddatda murojaat qilgan jismoniy shaxsga yozma maʼlumot taqdim qiladi. 40. Masʼullar jamoatchilik tomonidan taqdim qilingan maʼlumotlar asosida tuzilgan dalolatnomaga muvofiq talabgorga ushbu Nizomning 35-bandida belgilangan subsidiya miqdorini tegishli shaxsiy gʻazna hisobvaragʻini koʻrsatgan holda Agentlikka qaytarish toʻgʻrisida ogohlantirish xati beradi. 41. Masʼullar subsidiyani qaytarish boʻyicha talabgorlarga yuborilgan barcha ogohlantirish xatlarining nusxalarini huquqni muhofaza qiluvchi organlarga yuboradi. 42. Talabgor ogohlantirish xatini olgan kundan boshlab bir oy davomida subsidiyani ixtiyoriy ravishda qaytarmasa yoki qaytarishni rad etsa, Agentlik tomonidan subsidiyani qaytarish boʻyicha huquqni muhofaza qiluvchi organlariga maʼlumot yuboriladi yoki sudga daʼvo arizasi kiritiladi. 43. Talabgor tomonidan qaytariladigan yoki sud tartibida undiriladigan mablagʻlar Agentlikning tegishli shaxsiy gʻazna hisobvaragʻiga yoʻnaltiriladi. Ushbu mablagʻlar quyidagi tartibda taqsimlanadi: masʼullar yoki “Suvxoʻjaliknazorat” inspeksiyasi tomonidan aniqlangan holatlar boʻyicha qaytarilgan subsidiyalar toʻliq — Agentlikka, keyinchalik ushbu yoʻnalishdagi subsidiyalarni qayta moliyalashtirishga; jamoatchilik tomonidan aniqlangan holatlar boʻyicha — talabgorlardan undirilgan subsidiyaning besh foizi suvni tejaydigan sugʻorish texnologiyalaridan oʻrnatilgan tartibda foydalanmaslik holatlari toʻgʻrisidagi videoyozuvlarni yuborgan shaxslarni pul mukofoti bilan ragʻbatlantirishga, qolgan qismi Agentlikka keyinchalik ushbu yoʻnalishdagi subsidiyalarni qayta moliyalashtirishga. 44. Masʼullar ekinlarni sugʻorish mavsumida suvni tejaydigan sugʻorish texnologiyalaridan maqsadli va samarali foydalanishni har chorakda kamida bir marta nazorat qiladi. 45. “Suvxoʻjaliknazorat” inspeksiyasining hududiy boshqarmasi suvni tejaydigan sugʻorish texnologiyasidan maqsadli va samarali foydalanish yuzasidan nazoratni ish rejasi boʻyicha amalga oshiradi. 46. Agentlik tomonidan ajratilgan subsidiyalar toʻgʻrisidagi maʼlumotlar Qishloq xoʻjaligi vazirligi va Agentlikning rasmiy veb-saytlarida eʼlon qilib boriladi. 47. Bosh prokuratura huzuridagi Iqtisodiy jinoyatlarga qarshi kurashish departamentining Davlat moliyaviy nazorati inspeksiyasi subsidiyalar toʻgʻri tayinlanishi va ajratilishini nazorat qiladi. 48. Ushbu Nizom talablari buzilishida aybdor boʻlgan shaxslar qonunchilik hujjatlariga muvofiq javob beradilar. 1. Ushbu Nizom nasos agregatlari va sugʻorish quduqlarining elektr energiyasi isteʼmolini hisobga olish uskunasini oʻrnatgan va uni belgilangan tartibda tuman elektr tarmoqlari korxonasidan roʻyxatdan oʻtkazgan isteʼmolchilarga nasos agregatlari va sugʻorish quduqlari isteʼmol qiladigan elektr energiyasi qiymatining bir qismini qoplash uchun subsidiya ajratish tartibini belgilaydi. Ushbu Nizom talablari davlat-xususiy sheriklik asosida xususiy sektor boshqaruviga berilgan davlat suv xoʻjaligi tizimidagi nasos stansiyalari va sugʻorish quduqlari, shuningdek, isteʼmolchilarning paxta va gʻalla maydonlarida shoʻr yuvish, nam va yaxob suv berish tadbirlari, boshqa ekinlar hamda gʻalladan boʻshagan maydonlarda takroriy ekinlarni sugʻorish uchun isteʼmol qilingan elektr energiyasi qiymatini qoplashga nisbatan tatbiq etilmaydi. 2. Ushbu Nizomda quyidagi asosiy tushunchalardan foydalaniladi: Agroportal — Qishloq xoʻjaligi vazirligining “Raqamli qishloq xoʻjaligi” yagona integratsion platformasi; isteʼmolchilar — paxta, gʻalla, meva, uzum, sabzavot, kartoshka, ozuqabop, moyli ekin (keyingi oʻrinlarda — qishloq xoʻjaligi ekinlari) maydonlarini nasos agregatlari va sugʻorish quduqlari orqali sugʻoradigan qishloq xoʻjaligi mahsulotlarini yetishtiruvchi yuridik shaxslar; subsidiya — isteʼmolchilarning nasos agregatlari va sugʻorish quduqlari isteʼmol qiladigan elektr energiyasi qiymatini qoplash uchun Oʻzbekiston Respublikasi Davlat budjetidan ajratiladigan mablagʻ. 3. Subsidiya isteʼmolchilarga ushbu Nizomga 1-ilovada keltirilgan sxemaga muvofiq ajratiladi. Bunda sugʻorishda sarflanadigan elektr energiyasining cheklangan miqdori vegetatsiya davrida har oyda teng ulushlarga taqsimlangan holda proaktiv (avtomatlashtirilgan tartibda) ajratiladi. 4. Subsidiya hisobi Qishloq xoʻjaligi vazirligi huzuridagi Agrar sohada toʻlovlar agentligining (keyingi oʻrinlarda — Agentlik) Iqtisodiyot va moliya vazirligi huzuridagi Gʻaznachilik xizmati qoʻmitasida ochilgan maxsus shaxsiy gʻazna hisobvaragʻida yuritiladi. 5. Subsidiya ajratilgan yer maydonlarida yetishtirilgan mahsulotlarning realizatsiyasi soliq organlariga taqdim etilgan hisobotlarida aks ettirilishi shart. Yetishtirilgan mahsulotlar realizatsiyasi ushbu Nizomga 2-ilovada keltirilgan miqdorlardan kam boʻlganda kelgusi yilda (aniqlangan yildan keyingi kalendar yilda) subsidiya ajratilmaydi. 6. Tuman qishloq xoʻjaligi boʻlimi, “Suv yetkazib berish xizmati” DM va tuman elektr tarmoqlari korxonasi bilan birgalikda har kalendar yilning 1-iyuliga qadar kelgusi yilda subsidiya oluvchilar roʻyxatini ekin turi, yer maydonlari va kontur raqamlari, suv manbai, oʻrnatilgan nasos agregatining rusumi, suv chiqarish qobiliyati, quvvati, joriy qilingan yoki joriy qilinishi rejalashtirilgan zamonaviy suvni tejaydigan sugʻorish texnologiyalari turi va maydonidan kelib chiqib shakllantiradi hamda tasdiqlaydi. Bunda isteʼmolchilar roʻyxati toʻgʻri shakllantirilgani uchun Tuman qishloq xoʻjaligi boʻlimi va “Suv yetkazib berish xizmati” DM rahbarlari masʼul hisoblanadi. 7. Isteʼmolchilarning tasdiqlangan roʻyxati Qoraqalpogʻiston Respublikasi Vazirlar Kengashi Raisi va viloyatlar hokimlarining qishloq va suv xoʻjaligi masalalari boʻyicha oʻrinbosari tomonidan umumlashtirilib, har kalendar yilning 10-iyuliga qadar Suv xoʻjaligi vazirligiga yuboriladi. 8. Suv xoʻjaligi vazirligi Qoraqalpogʻiston Respublikasi Vazirlar Kengashi va viloyatlar hokimliklari tomonidan taqdim etilgan isteʼmolchilarning tasdiqlangan roʻyxatini oʻrganib chiqadi va har kalendar yilning 20-iyuliga qadar hududlar kesimida umumlashtirilgan holda Qishloq xoʻjaligi vazirligiga taqdim etadi. Qishloq xoʻjaligi vazirligi, Agentlik bilan birgalikda har kalendar yilning 1-avgustiga qadar Suv xoʻjaligi vazirligi tomonidan taqdim etilgan isteʼmolchilarning tasdiqlangan roʻyxatini oʻrganib chiqadi hamda budjet parametrlarini shakllantirishda inobatga olish uchun hisob-kitoblarni Iqtisodiyot va moliya vazirligiga taqdim qiladi. Iqtisodiyot va moliya vazirligi kelgusi yil uchun Oʻzbekiston Respublikasi Davlat budjeti parametrlarini shakllantirishda subsidiya uchun zarur mablagʻlarni nazarda tutadi. 9. Subsidiyani hisob-kitob qilish va tayinlash Agroportal orqali amalga oshiriladi. 10. “Suv yetkazib berish xizmati” DM har yili 1-dekabrga (2026-yil uchun 2026-yil 20-mayga) qadar Agroportalga har bir isteʼmolchining konturlar kesimida (qaysi kontur suv nasosi orqali sugʻorilishini hamda qaysi konturlarda suvni tejaydigan sugʻorish texnologiyalari joriy qilinganligini) nasos agregatining suv chiqarish quvvati, joriy qilingan suvni tejaydigan sugʻorish texnologiyalarining turi toʻgʻrisidagi maʼlumotlarini kiritadi. Bunda “Suv yetkazib berish xizmati” DM isteʼmolchilar boʻyicha kiritilgan maʼlumotlarning toʻgʻriligi va haqqoniyligiga masʼul hisoblanadi. 11. Isteʼmolchilarning tuman elektr tarmoqlari korxonasi bilan elektr energiyasi yetkazib berish boʻyicha tuzilgan amaldagi shartnomalari va elektr isteʼmolini monitoring qilish maqsadida (sanasi va raqami, meʼyori) “Hududiy elektr tarmoqlari” AJ yagona billing tizimi Agroportalga integratsiya qilinadi. Subsidiya quyidagi holatlarda ajratilmaydi: isteʼmolchilarning tuman elektr tarmoqlari korxonasi bilan elektr energiyasi yetkazib berish boʻyicha tuzilgan amaldagi shartnomalari boʻlmaganda; Agroportalda tegishli mahsulotlar konturlar kesimida joylashtirilmaganda. 12. Agentlik Agroportalga “Suv yetkazib berish xizmati” DM tomonidan kiritilgan hamda “Hududiy elektr tarmoqlari” AJ yagona billing tizimidan olingan maʼlumotlar asosida subsidiyani har oyning 20 sanasigacha isteʼmolchilarning tijorat bankdagi undiruvga yoʻl qoʻyilmaydigan maxsus hisobvaragʻiga oʻtkazib beradi. Bunda har bir mahsulot turining vegetatsiya davridan kelib chiqib hamda ushbu Nizomga 2-ilovada belgilangan miqdoridan oshmagan holda amalga oshiriladi. Agentlik ekish davri tugagandan soʻng har bir isteʼmolchining umumiy ekin maydonining konturlar kesimidagi va ekin turlari boʻyicha maʼlumotlarni “Oʻzbekkosmos” agentligiga yuboradi. “Oʻzbekkosmos” agentligi Agentlik yuborgan maʼlumotlarga asosan oʻn kun muddatda isteʼmolchilar tomonidan qishloq xoʻjaligi ekinlari haqiqatda ekilganligi yoki ekilmaganligini oʻrganadi va yakuni boʻyicha aniqlangan maʼlumotlarni Agentlikka yuboradi. “Oʻzbekkosmos” agentligi tomonidan oʻrganish davrida subsidiya ajratilgan isteʼmolchilar tomonidan belgilangan maydonlarda tegishli ekinlar ekilmagani aniqlanganda, Agentlik ushbu isteʼmolchilarga subsidiya ajratishni toʻxtatadi hamda ushbu mavsum uchun ajratilgan subsidiyani qaytarish choralarini koʻradi, zarur hollarda huquqni muhofaza qiluvchi idoralarga murojaat qiladi. 13. Isteʼmolchining nasos agregatlari va sugʻorish qudugʻidan oʻzaro kelishuvga koʻra boshqa fermer, dehqon xoʻjaliklari va tomorqa yer egalari tegishli qishloq xoʻjaligi ekin maydonlarini sugʻorish uchun foydalanilishi mumkin. Bunda qishloq xoʻjaligi ekinlarini sugʻorish uchun (paxta, gʻalla, meva, uzum, sabzavot, kartoshka, ozuqabop, moyli ekinlar bundan mustasno) sarflangan elektr energiyasi xarajatlari isteʼmolchilarning oʻz mablagʻi hisobidan qoplanadi. 14. Subsidiya ajratilgan mavsum yakunida isteʼmolchilarning maxsus hisob raqamida subsidiya hisobidan qolgan qoldiq mablagʻlar qaytarib olinmaydi. 15. Suv xoʻjaligi vazirligi huzuridagi Suv xoʻjaligi obyektlari xavfsizligini va suvdan foydalanishni nazorat qilish inspeksiyasi isteʼmolchilar tomonidan subsidiya ajratilgan elektr energiyasi yordamida chiqarilgan suv resurslaridan toʻgʻri va samarali foydalanilishi yuzasidan doimiy monitoring yuritadi. 16. Bosh prokuratura huzuridagi Iqtisodiy jinoyatlarga qarshi kurashish departamentining Davlat moliyaviy nazorati inspeksiyasi subsidiyalar toʻgʻri tayinlanishi va ajratilishini nazorat qiladi. 17. Ushbu Nizom talablari buzilishida aybdor boʻlgan shaxslar qonunchilik hujjatlariga muvofiq javob beradilar. 1. Ushbu Nizom xorijiy davlatlardan import qilinadigan nasldor qoramol, qoʻy va echkilar, shuningdek mol va qoʻy goʻshti uchun subsidiya ajratish tartibini belgilaydi. 2. Ushbu Nizomda quyidagi asosiy tushunchalardan foydalaniladi: Agroportal — Qishloq xoʻjaligi vazirligining “Raqamli qishloq xoʻjaligi” yagona integratsion platformasi; import qiluvchi — xorijiy davlatlardan nasldor mol import qilib, uni tadbirkorlik subyekti va oʻzini oʻzi band qilgan shaxsga sotuvchi yuridik shaxs; import qilingan goʻsht — xorijiy davlatlardan havo transporti orqali import qilingan va isteʼmolga yaroqliligi boʻyicha tegishli hujjatlarga ega boʻlgan mol va qoʻy goʻshti; nasldor mol — kelib chiqishi hujjatlar bilan (nasldor mol guvohnomasi) tasdiqlangan, muayyan zotni takror koʻpaytirish uchun foydalaniladigan va belgilangan tartibda roʻyxatga olingan nasldor qoramol, qoʻy va echki; subsidiya — talabgorga Davlat budjetidan ajratiladigan mablagʻ; talabgor — ushbu Nizomda belgilangan tartibda nasldor mollarni oʻz ehtiyoji uchun import qilgan yoki import qilingan nasldor mollarni import qiluvchidan sotib olgan yuridik shaxslar, shu jumladan, chorvachilik mahsulotlari yetishtiruvchi xoʻjaliklari hamda oʻzini oʻzi band qilgan shaxs, shuningdek, xorijiy davlatlardan havo transporti orqali mol va qoʻy goʻshtini import qilgan tadbirkorlik subyekti; Uzex Agro — Oʻzbekiston Respublika tovar-xom ashyo birjasining (keyingi oʻrinlarda — Birja) qishloq xoʻjaligiga ixtisoslashgan elektron savdo platformasi (keyingi oʻrinlarda — Platforma). 3. Talabgorga subsidiya quyidagi yoʻnalishlarda ajratiladi: a) har bir bosh: nasldor qoʻy yoki echki uchun — 400 ming soʻm; nasldor qoramol uchun — 2 million soʻm; 2026-yil 1-apreldan 2026-yil 31-dekabrga (31-dekabr ham inobatga olinadi) qadar boʻlgan davrda havo transporti orqali oʻzi parvarishlash uchun import qilingan yoki shu tartibda import qilgan tadbirkorlik subyektlaridan xarid qilingan nasldor qoramol qiymatining 10 foizi, biroq har bir boshi uchun 4 million soʻmdan oshmagan miqdorda. Bunda: talabgor oʻz ehtiyoji uchun import qiluvchi yoki import qilingan nasldor mollarni import qiluvchidan sotib olgan yuridik shaxs maqomiga ega tadbirkorlik subyekti yoki oʻzini oʻzi band qilgan shaxs boʻlishidan qatʼi nazar, har bir bosh nasldor mol uchun subsidiya bir marotaba ajratiladi; havo transporti orqali olib kelgan nasldor qoramol uchun subsidiya qoʻllanilganda, nasldor qoramol uchun 2 million soʻm miqdoridagi subsidiya qoʻllanilmaydi. b) 2026-yil 1-apreldan 2026-yil 1-avgustga qadar boʻlgan davrda havo transportida import qilingan goʻshtni tashish xarajatlarining 50 foizi, biroq har bir kilogramm goʻsht uchun 0,8 AQSH dollari ekvivalentidan (milliy valyutada deklaratsiyani rasmiylashtirishdagi Markaziy bank kursida) oshmagan miqdorda. 4. Talabgor yoki import qiluvchi bojxona yuk deklaratsiyasini rasmiylashtirishda nasldor mollarni oʻz ehtiyoji uchun va/yoki tijorat maqsadida olib kelganligini aniq belgilashi shart. 5. Subsidiya hisobi Qishloq xoʻjaligi vazirligi huzuridagi Agrar sohada toʻlovlar agentligining (keyingi oʻrinlarda — Agentlik) Iqtisodiyot va moliya vazirligi huzuridagi Gʻaznachilik xizmati qoʻmitasida ochilgan maxsus shaxsiy gʻazna hisobvaragʻida yuritiladi. 6. Qishloq xoʻjaligi vazirligi huzuridagi Veterinariya va chorvachilikni rivojlantirish qoʻmitasi har yili 1-iyulga qadar kelgusi yil uchun subsidiya oluvchilar roʻyxatini shakllantirib va talab etiladigan subsidiya mablagʻlarining prognoz koʻrsatkichlarini Qishloq xoʻjaligi vazirligiga taqdim etadi. 7. Qishloq xoʻjaligi vazirligi, Agentlik bilan birgalikda har kalendar yilning 20-iyuliga qadar Veterinariya va chorvachilikni rivojlantirish qoʻmitasi tomonidan taqdim etilgan prognoz koʻrsatkichlarni oʻrganib chiqadi hamda budjet parametrlarini shakllantirishda inobatga olish uchun hisob-kitoblarni Iqtisodiyot va moliya vazirligiga taqdim qiladi. Iqtisodiyot va moliya vazirligi kelgusi yil uchun Oʻzbekiston Respublikasi Davlat budjeti parametrlarini shakllantirishda subsidiya uchun zarur mablagʻlarni nazarda tutadi. 8. Subsidiya yuridik shaxs maqomiga ega boʻlgan talabgorlarning tijorat banklaridagi undiruvga yoʻl qoʻyilmaydigan maxsus hisobvaragʻiga, oʻzini oʻzi band qilgan shaxslarga tijorat bankdagi talab qilib olinguncha saqlanadigan depozit hisobvaragʻiga oʻtkazib beriladi. Tijorat banklari talabgorlarga ularning murojaatlariga asosan bir kun muddatda subsidiya uchun ushbu bandda koʻrsatilgan hisobvaraqlarini ochib beradi. 9. Import qilinayotgan nasldor qoramollar quyidagi talablarga mos kelishi shart: boʻgʻozlik muddati 6 oygacha boʻlishi; tirik vazni 450 kilogrammdan va tugʻish vaqtidagi yoshi 30 oydan koʻp boʻlmasligi; urugʻlantirgan nasldor buqa toʻgʻrisida qoʻshimcha maʼlumotlar; 10. Import qilinayotgan nasldor qoʻy yoki echkilar yoshi 6 oylikdan kam boʻlmasligi shart. 11. Oʻz ehtiyoji uchun import qilingan nasldor mol boʻyicha subsidiya ushbu Nizomga 1-ilovada keltirilgan sxemaga muvofiq Agroportal orqali ajratiladi. 12. Talabgor bojxona yuk deklaratsiyasini rasmiylashtirishda import qilingan nasldor mol oʻz ehtiyoji uchun olib kelinganligini aniq belgilaydi va qoʻshimcha ravishda: import qilingan nasldor molning kelib chiqishini tasdiqlovchi hujjat nusxasi; havo transporti orqali import qilingan boʻlsa, havo transporti orqali kelganligini tasdiqlovchi hujjat nusxasi; oʻz ehtiyoji uchun import qilingan nasldor molni sotib olish boʻyicha tuzilgan oldi-sotdi shartnomasi va toʻlov topshiriqnomasining nusxasini taqdim etadi. Ushbu bandda nazarda tutilgan qoʻshimcha hujjatlar (maʼlumotlar) faqatgina subsidiya olish istagi bor talabgorlar tomonidan taqdim etiladi. 13. Veterinariya va chorvachilikni rivojlantirish qoʻmitasining chegara oʻtkazish punktidagi masʼul xodimi talabgordan nasldor mol bosh soni, zoti va ularning sogʻlomligi toʻgʻrisidagi maʼlumotnomani qabul qilib oladi. Taqdim etilgan hujjatlarning haqqoniyligi va toʻgʻriligiga talabgor javobgar hisoblanadi. 14. Bojxona qoʻmitasining chegara postidagi masʼullari Bojxona qoʻmitasining tegishli axborot tizimi orqali bojxona yuk deklaratsiyasi rasmiylashtirilishi bilan shu vaqtning oʻzida ushbu Nizomning 12-bandida nazarga tutilgan maʼlumotlarni hamda bojxona yuk deklaratsiyasini Agentlikka Agroportal orqali yuboradi. 15. Agentlik talabgorlarning bank rekvizitlarini tijorat banklaridan integratsiya orqali oladi. 16. Agentlik bir ish kunida Bojxona qoʻmitasi tomonidan Agroportalga integratsiya orqali yuborilgan maʼlumotlarni Nizom talablariga mos keladigan nasldor qoramol, qoʻy va echkilar soni boʻyicha xulosa berish uchun Tuman (shahar) veterinariya boʻlimlariga yuboradi. Tuman (shahar) veterinariya boʻlimlari uch ish kunida import qilingan nasldor mol soni boʻyicha Agroportal orqali xulosa beradi. Bunda tuman (shahar) veterinariya boʻlimlari “Identifikatsiya qilingan hayvonlar yagona elektron maʼlumotlar bazasi” axborot tizimiga roʻyxatdan oʻtkazadi. 17. Agentlik Bojxona qoʻmitasi maʼlumotlari hamda Tuman (shahar) veterinariya boʻlimlarining Agroportalga yuborgan xulosasi asosida uch ish kunida subsidiyani talabgorning tijorat bankdagi undiruvga yoʻl qoʻyilmaydigan maxsus hisobvaragʻiga oʻtkazib beradi. 18. Import qilingan nasldor mollarni import qiluvchidan sotib olgan yuridik shaxslar, shu jumladan, chorvachilik mahsulotlarini yetishtiruvchi xoʻjaliklar hamda oʻzini oʻzi band qilgan shaxslarga subsidiya ushbu Nizomga 2-ilovada keltirilgan sxemaga muvofiq Agroportal orqali ajratiladi. Bunda subsidiya Platforma orqali sotib olingan nasldor mol uchun ajratiladi. 19. Platformada yuridik shaxslar elektron raqamli imzo bilan, jismoniy shaxslar JSHSHIR maʼlumotlari va telefon raqamiga kelgan SMS-xabarnomani tasdiqlash orqali roʻyxatdan oʻtadi. 20. Import qiluvchi Platforma orqali qoramol sotish boʻyicha joylashtiradigan eʼlonda quyidagi maʼlumotlar koʻrsatiladi: sotish narxi; nasli, yoshi va identifikatsiya raqami; fotosurati; yetkazib beriladigan hudud; kelib chiqqan mamlakat toʻgʻrisidagi axborot; kafolat shartlari va muddati toʻgʻrisidagi axborot; yetkazib berish muddati; import qilinganligi toʻgʻrisidagi hujjat. 21. Nasldor mol fyuchers (nasldor mol Oʻzbekiston hududiga kirib kelmagan, sotilgan hajm va shartlarga qarab olib kelib berish) shartlarida sotilsa, import qilingani toʻgʻrisidagi hujjat va identifikatsiya raqami yetkazib berish vaqtida sotuvchi tomonidan elektron tizimga kiritiladi hamda xaridorga tasdiqlash uchun yuboriladi. 22. Bojxona qoʻmitasi tijorat maqsadida olib kelingan nasldor mollar boʻyicha tegishli maʼlumotlarni (shu jumladan, havo yoki boshqa transport vositalari orqali olib kelinganligini yuzasidan) integratsiya orqali Birjaga yuboradi. Import qiluvchi tomonidan Platformaga kiritilgan molning nasli, yoshi va identifikatsiya raqami, kelib chiqqan mamlakat toʻgʻrisidagi axborot, import qilingani toʻgʻrisidagi maʼlumotlarning haqiqiyligi Birja va Bojxona qoʻmitasi oʻrtasida maʼlumotlar almashinuviga asosan avtomat tekshiriladi. 23. Talabgor Platformaga joylashtirilgan eʼlonlardan oʻziga maʼqul kelgan shartlardagi eʼlonni tanlaydi va yetkazib berish manzilini koʻrsatadi. Talabgor oʻziga maʼqul kelgan shartlardagi eʼlonni tanlaganidan soʻng Platforma talabgor va sotuvchi oʻrtasida avtomatik ravishda eʼlonda koʻrsatilgan shartlar asosida shartnoma shakllantiradi. Talabgor tomonidan shartnoma boʻyicha toʻlov nasldor mol import qiluvchi tomonidan yetkazib berish muddatidan 5 kun avval, biroq 3 kundan kam boʻlmagan muddatda Platformada toʻlanadi. Import qiluvchi tomonidan shartnoma shartlariga asosan nasldor mol talabgorning manziliga yetkazib beriladi va tomonlar oʻzlarining shaxsiy kabinetlari orqali nasldor molni topshirilgani va qabul qilinganini tasdiqlaydi. 24. Tasdiqlash jarayonlari yakuniga yetganidan soʻng 1 ish kunida shartnoma boʻyicha 100 foiz mablagʻ sotuvchiga oʻtkazib beriladi. 25. Birja nasldor mollarni oldi-sotdi shartnomalari asosida talabgorlarning aniq rekvizitlari koʻrsatilgan reyestrni (havo va boshqa transport vositalari orqali olib kelinganini alohida koʻrsatgan holda) onlayn ravishda Agroportal orqali Agentlikka yuboradi. Agentlik uch ish kunida Birja reyestri asosida subsidiyani talabgorlarning tijorat bankdagi tegishli hisobvaraqlariga oʻtkazib beradi. 26. Import qilingan goʻshtni tashish xarajatining bir qismini qoplash uchun subsidiya ushbu Nizomga 3-ilovada keltirilgan sxemaga muvofiq Agroportal orqali ajratiladi. 27. Talabgor subsidiya ajratilishi uchun Agroportal orqali quyidagi hujjatlarni ilova qilgan holda ariza bilan Agentlikka murojaat qiladi: goʻsht xaridi boʻyicha shartnoma nusxasi; havo transportida tashish xizmatlarini koʻrsatish boʻyicha shartnoma va toʻlov topshiriqnomasi nusxasi; veterinariya xulosasi (sertifikati); sanitariya-epidemiologik xulosa; Tashish xizmatlari uchun toʻlovlar chet el valyutasida amalga oshirilgan taqdirda, talabgor subsidiya olish boʻyicha arizasida ushbu toʻlovlarni toʻlov kunidagi Markaziy bank tomonidan belgilangan valyuta kursi asosida hisoblab, subsidiya miqdorini milliy valyutada koʻrsatishi shart. Arizadagi maʼlumotlar va taqdim qilingan hujjatlarning toʻgʻriligi va haqqoniyligiga talabgor javobgar hisoblanadi. Talabgordan ushbu bandda nazarda tutilmagan boshqa hujjatlarni talab qilish taqiqlanadi. 28. Import qilingan goʻsht mahsulotlari toʻgʻrisidagi maʼlumotlar (vaqti, turi, miqdori, qaysi davlatdan va qanday transportda import qilinganligi va boshqa maʼlumotlar) Bojxona qoʻmitasining tegishli axborot tizimlaridan integratsiya orqali shakllantiriladi. 29. Agentlik talabgor tomonidan taqdim etilgan hujjatlar Nizom talablariga mos boʻlganda, subsidiyani uch ish kunida (talabgor tomonidan hisob-kitoblar qaysi valyutada amalga oshirilganligidan qatʼi nazar, tashish xarajatlarining 50 foizini, biroq har bir kilogramm goʻsht uchun 0,8 AQSH dollardan oshmagan miqdorda) Markaziy bankning toʻlov kunidagi kursiga nisbatan milliy valyutada talabgorning tijorat bankdagi undiruvga yoʻl qoʻyilmaydigan maxsus hisobvaragʻiga oʻtkazib beradi. 30. Talabgor import qilingan nasldor qoramol, qoʻy va echkilarni kamida 2 avlod olgungacha saqlashi shart. Agentlik Agroportal orqali nasldor mollar uchun subsidiya olgan tadbirkorlik subyektlari va oʻzini oʻzi band qilgan shaxslar toʻgʻrisidagi maʼlumotlarni Veterinariya va chorvachilikni rivojlantirish qoʻmitasiga yuboradi. Bunda Veterinariya va chorvachilikni rivojlantirish qoʻmitasi nasldor qoramol, qoʻy va echkilarni kamida 2 avlod olgungacha saqlashini har chorakda monitoring qilib boradi. Monitoring jarayonida mazkur shart bajarilmaganda, Veterinariya va chorvachilikni rivojlantirish qoʻmitasi Agentlikni Agroportal orqali xabardor qiladi. Agentlik mazkur holatda subsidiyani qaytarish choralarini koʻradi yoki huquqni muhofaza qiluvchi organlarga murojaat qiladi. Bunda nasldor qoramol, qoʻy va echkilar haqiqatda nobud boʻlgani boʻyicha Veterinariya va chorvachilikni rivojlantirish qoʻmitasi tomonidan tuzilgan dalolatnomalar mavjud boʻlgan holatlar bundan mustasno. 31. Subsidiya ajratish boʻyicha yuzaga keladigan kelishmovchiliklar tomonlar oʻrtasida muzokaralar oʻtkazish orqali hal qilinadi. Kelishmovchiliklarni muzokaralar oʻtkazish orqali hal qilishning iloji boʻlmaganda, sud tartibida hal qilinadi. 32. Bosh prokuratura huzuridagi Iqtisodiy jinoyatlarga qarshi kurashish departamentining Davlat moliyaviy nazorati inspeksiyasi subsidiyalar toʻgʻri tayinlanishi va ajratilishini nazorat qiladi. 33. Ushbu Nizom talablari buzilishida aybdor boʻlgan shaxslar qonunchilik hujjatlariga muvofiq javob beradilar. 1. Ushbu Nizom qishloq xoʻjaligi texnikasi va lazerli qurilmaga ega yer tekislagich agregat qiymatining bir qismini qoplash uchun subsidiya ajratish hamda subsidiyadan maqsadli va samarali foydalanishni nazorat qilish tartibini belgilaydi. 2. Ushbu Nizomda quyidagi asosiy tushunchalardan foydalaniladi: Agroportal — Qishloq xoʻjaligi vazirligining “Raqamli qishloq xoʻjaligi” yagona integratsion platformasi; lazerli qurilmaga ega yer tekislagich agregat (keyingi oʻrinlarda — lazerli yer tekislagich agregat) — qishloq xoʻjaligi yerlarida tekis sirt hosil qilish, gorizontal (sholi dalasi) yoki yetishtiriladigan ekinga qarab bir yoki ikki qiyali, koʻp miqdorda suv talab qilmaydigan ekinlarni yetishtirishda ortiqcha namlikni drenajlashni taʼminlash uchun ishlatiladigan, respublikada ishlab chiqarilgan hamda chet davlatdan olib kelinadigan lazerli yer tekislagich agregat; mahalliy korxona — Oʻzbekiston Respublikasi hududida belgilangan tartibda roʻyxatdan oʻtgan qishloq xoʻjaligi texnikalarini ishlab chiqaruvchi korxona; subsidiya — qishloq xoʻjaligi texnikasi va lazerli yer tekislagich agregatni sotib olib, Vazirlar Mahkamasi huzuridagi Agrosanoat majmui ustidan nazorat qilish inspeksiyasida (keyingi oʻrinlarda — Agroinspeksiya) roʻyxatdan oʻtkazilgan yangi qishloq xoʻjaligi texnikalari uchun ajratiladigan mablagʻ; talabgor — soliq organlarida roʻyxatdan oʻtgan, qishloq xoʻjaligi mahsulotlarini yetishtiruvchi yuridik shaxslar va oʻzini oʻzi band qilgan jismoniy shaxslar, Oʻzbekiston Respublikasi rezidenti boʻlgan qishloq xoʻjaligida mexanizatsiya xizmatlarini koʻrsatuvchi tashkilotlar; elektron hisobvaraq-faktura (keyingi oʻrinlarda — EHF) — tovarlarni (qishloq xoʻjaligi texnikalari yoki agregatlari, ishlar, xizmatlar) realizatsiya qilish va sotib olishni tasdiqlovchi, EHF aylanish tizimi operatorlari orqali taqdim etiladigan va qabul qilinadigan elektron hujjat; yangi qishloq xoʻjaligi texnikasi — mahalliy ishlab chiqaruvchi korxonalarda ishlab chiqarilgan, qishloq xoʻjaligida mexanizatsiya ishlarini bajaradigan barcha turdagi traktorlar, kombaynlar, tirkamalar, va agregatlar (shu jumladan, lazerli yer tekislagich agregatlar), shuningdek, xorijdan tayyor holda olib kelinadigan, aniq donalab ekuvchi koʻp funksiyali chigit ekish seyalkalari (qoʻsh qator), zamonaviy sholi urugʻini ekish seyalkalari va koʻchatlab ekish uskunalari, lazerli yer tekislagich agregatlar, gʻalla oʻrish kombaynlari, paxta terish mashinalari hamda normativ-huquqiy hujjatlarda subsidiya ajratilishi nazarda tutilgan texnikalar va agregatlar. 3. Subsidiya hisobi Qishloq xoʻjaligi vazirligi huzuridagi Agrar sohada toʻlovlar agentligining (keyingi oʻrinlarda — Agentlik) Iqtisodiyot va moliya vazirligi huzuridagi Gʻaznachilik xizmati qoʻmitasida ochilgan maxsus shaxsiy gʻazna hisobvaragʻida yuritiladi. 4. Subsidiya proaktiv (avtomatlashtirilgan tartibda) tarzda ushbu Nizomga ilovada keltirilgan sxemaga asosan ajratiladi. 5. Subsidiya talabgor sotuvchi yoki lizingga beruvchi tashkilotlar bilan yangi qishloq xoʻjaligi texnikasi uchun tuzilgan shartnoma shartlarida belgilangan oldindan toʻlanadigan toʻlovlar (avans) toʻlangandan keyin ajratiladi. Bunda yangi qishloq xoʻjaligi texnikasining har biri uchun alohida shartnoma va EHF rasmiylashtiriladi. 6. Qishloq xoʻjaligi vazirligi Agentlik bilan birgalikda har kalendar yilning 1-avgustiga qadar keyingi yil uchun yangi qishloq xoʻjaligi texnikasiga boʻlgan talablardan kelib chiqib, budjet parametrlarini shakllantirishda inobatga olish uchun hisob-kitoblarni Iqtisodiyot va moliya vazirligiga taqdim qiladi. Iqtisodiyot va moliya vazirligi kelgusi yil uchun Oʻzbekiston Respublikasi Davlat budjeti parametrlarini shakllantirishda subsidiya uchun zarur mablagʻlarni nazarda tutadi. 7. Talabgor yangi qishloq xoʻjaligi texnikasi uchun subsidiya olish istagini bildirganda ushbu texnikani davlat roʻyxatidan oʻtkazish uchun ariza topshirishda qonunchilikda belgilangan hujjatlarga qoʻshimcha ravishda quyidagi maʼlumotlarni taqdim etishi lozim: a) talabgor jismoniy shaxs boʻlsa: pasport yoki identifikatsiyalovchi ID-kartasi nusxasi; bank rekvizitlari (bank boʻlimi nomi, MFO va talab qilib olinguncha saqlanadigan depozit hisobvaragʻi); oʻzini-oʻzi band qilgan shaxs sifatida soliq organlarida roʻyxatdan oʻtganligi toʻgʻrisida maʼlumotnoma; qishloq xoʻjaligi texnikasini boshqarish uchun berilgan traktorchi-mashinist guvohnomasi nusxasi; b) talabgor yuridik shaxs boʻlsa: davlat roʻyxatidan oʻtganligi toʻgʻrisida guvohnoma nusxasi; yangi qishloq xoʻjaligi texnikasi boʻyicha: oldi-sotdi shartnomasi nusxasi (toʻgʻridan-toʻgʻri xarid qilinganda); kredit yoki lizing shartnomasi nusxasi (kredit yoki lizing shartlarida xarid qilinganda); lizingga berilgan texnikalarini qabul qilish-topshirish dalolatnomasi nusxasi; muvofiqlik sertifikati (muvofiqlik sertifikati talab etilmaydigan qishloq xoʻjaligi texnikalari bundan mustasno); talabgor tomonidan oʻz ehtiyoji uchun import qilingan texnikaning bojxona yuk deklaratsiyasi va invoys nusxasi; toʻlov topshiriqnomasi nusxasi. 8. Agroinspeksiyaga taqdim etilgan hujjatlarning toʻgʻriligiga va haqqoniyligiga talabgor hamda yangi qishloq xoʻjaligi texnikalarini yetkazib beruvchi korxona va tashkilotlar javobgar hisoblanadi. 9. Agroinspeksiya Agroportal orqali Agentlikka yangi qishloq xoʻjaligi texnikasi davlat roʻyxatidan oʻtkazganidan soʻng qoʻshimcha ravishda ushbu Nizomning 7-bandida nazarda tutilgan hujjatlar hamda yangi qishloq xoʻjaligi texnikasi boʻyicha: davlat roʻyxatidan oʻtkazilgani toʻgʻrisidagi texnik pasport (lazerli yer tekislagich agregat va boshqa agregatlarning texnik guvohnomasi) nusxasini; lizing obyektini qabul qilish-topshirish dalolatnomasini (lizing shartlarida xarid qilinganda); qishloq xoʻjaligi texnikasi yoki agregati nomi; rusumi yoki modeli; zavod raqami (kuzov shassi raqami); dvigatelning zavod raqami (lazerli yer tekislagich va boshqa agregatlar bundan mustasno) toʻgʻrisidagi maʼlumotlarni yuboradi. 10. Agentlik Agroinspeksiya tomonidan Agroportal orqali yuborilgan maʼlumotlarga asosan bir ish kunida: Soliq qoʻmitasidan talabgor tomonidan qishloq xoʻjaligi texnikasi xarid qilingani boʻyicha EHFni (talabgorlar oʻz ehtiyoji uchun import qilingan holatlar bundan mustasno); tijorat banklaridan talabgorning hisobvaragʻi toʻgʻrisidagi maʼlumotlarni integratsiya orqali oladi. 11. Subsidiya miqdori Agroportalda avtomatik ravishda aniqlanadi. Bunda subsidiya miqdori qishloq xoʻjaligi texnikasi qiymatining 15 foizi, zamonaviy sholi urugʻini ekish seyalkalari va koʻchatlab ekish uskunalari qiymatining 20 foizi, lazerli yer tekislagich agregat qiymatining 30 foizi miqdorida hisoblanadi. Agentlik Agroinspeksiya tomonidan yuborilgan hujjatlarga asosan subsidiyani uch ish kunida Agroportal orqali yuridik shaxslarning bankdagi maxsus undiruvga yoʻl qoʻyilmaydigan hisobvaragʻiga, jismoniy shaxslarining bankdagi talab qilib olinguncha saqlanadigan depozit hisobvaragʻiga oʻtkazib beradi. 12. Quyidagi holatlarda subsidiya mablagʻlari ajratilmaydi: a) talabgor tomonidan ushbu Nizomning 7-bandida koʻrsatilgan hujjatlar toʻliq taqdim etilmaganda; b) oldi-sotdi (lizing) shartnomasi, EHF hamda texnik pasport (texnik guvohnoma) hujjatlari maʼlumotlari bir-biriga mos boʻlmaganda; v) EHF rasmiylashtirilgan vaqti hamda Agroinspeksiyadan roʻyxatdan oʻtkazish vaqti bir yil muddatdan oshganda; g) ikki va undan ortiq qishloq xoʻjaligi texnikasi uchun bitta shartnoma va EHF rasmiylashtirilganda; d) ushbu Nizomning 2-bandiga muvofiq talabgor maqomiga mos kelmagan subyektlarga; e) Vazirlar Mahkamasining “Qishloqni lizing shartlarida qishloq xoʻjaligi texnikasi bilan taʼminlash chora-tadbirlari toʻgʻrisida” 2000-yil 2-noyabrdagi 424-son qaroriga asosan Iqtisodiyot va moliya vazirligi huzuridagi Qishloq xoʻjaligini davlat tomonidan qoʻllab-quvvatlash jamgʻarmasining imtiyozli qarz mablagʻlari hisobidan xarid qilingan qishloq xoʻjaligi texnikalariga. Bunda Iqtisodiyot va moliya vazirligi huzuridagi Qishloq xoʻjaligini davlat tomonidan qoʻllab-quvvatlash jamgʻarmasi ajratilgan imtiyozli resurslar hisobidan moliyalashtirilgan texnikalar toʻgʻrisidagi maʼlumotlarni imtiyozli resurslar ajratilgandan keyin ikki ish kunida Agentlikka taqdim etib boradi; j) Iqtisodiyot va moliya vazirligi huzuridagi Qishloq xoʻjaligini davlat tomonidan qoʻllab-quvvatlash jamgʻarmasidan mahsulot yetishtirish uchun (paxta, gʻalla, meva-sabzavot va boshqa) ajratilgan imtiyozli resurslar hisobidan xarid qilinganda. 13. Subsidiya ajratilgani yoki ajratish rad etilgani toʻgʻrisida maʼlumot Agroportal yoki SMS xabarnoma orqali talabgorga maʼlum qilinadi. 14. Talabgor subsidiya olgan kundan boshlab: a) yangi qishloq xoʻjaligi texnikasini bir yil davomida sotishi yoki boshqacha tartibda begonalashtirishi; b) 2025-2026-yillarda Jahon bankining “Qishloq xoʻjaligini modernizatsiya qilish” loyihasi, “Fargʻona vodiysida qishloq tadbirkorligini rivojlantirish” loyihasi doirasida ajratilgan mablagʻlar hisobidan kredit yoki lizing shartlarida xarid qilingan Oʻzbekiston Respublikasi Prezidentining “Qishloq xoʻjaligini mexanizatsiyalash darajasini yanada oshirish chora-tadbirlari toʻgʻrisida” 2024-yil 12-dekabrdagi PQ-431-son qaroriga 1-ilovaning 1 — 6-pozitsiyalariga muvofiq qishloq xoʻjaligi texnikalarini uch yil davomida sotish yoki boshqacha tartibda begonalashtirishi taqiqlanadi. 15. Agroinspeksiya Vazirlar Mahkamasining 2023-yil 29-apreldagi 170-son qarori bilan tasdiqlangan Qishloq xoʻjaligi, melioratsiya va yoʻl-qurilish texnikalarini majburiy yillik texnik koʻrikdan oʻtkazish boʻyicha xizmatlar koʻrsatishning maʼmuriy reglamentiga muvofiq subsidiya olgan talabgorning yangi qishloq xoʻjaligi texnikalarini har yili texnik koʻrikdan oʻtkazadi. 16. Agroinspeksiya yangi qishloq xoʻjaligi texnikalaridan maqsadli va samarali foydalanishni masofaviy hamda har olti oyda bir marotaba joyiga chiqqan holda monitoring qilib boradi. Agroinspeksiya monitoring jarayonida talabgor subsidiya olgan kundan boshlab qishloq xoʻjaligi texnikasidan maqsadsiz yoki samarasiz foydalanish aniqlansa, talabgor ishtirokida dalolatnoma tuziladi hamda Agroportal orqali Agentlikka yuboradi. Shuningdek, lizing asosida xarid qilingan texnikalar lizingga beruvchi korxona nomiga rasmiylashtirilgan holatlarda, ushbu texnikalar lizinga beruvchi korxona tomonidan boshqa lizingga oluvchiga oʻtkazilganda, lizingga beruvchi korxona uch ish kunida dastlabki lizingga oluvchini hamda Agentlikni xabardor qiladi. Agentlik Agroinspeksiyaning dalolatnomasi hamda lizing beruvchi korxonaning xabarnomasiga asosan talabgorga subsidiyani bir oy davomida toʻliq Agentlikning Gʻaznachilik xizmati qoʻmitasida ochilgan maxsus shaxsiy gʻazna hisobvaragʻiga qaytarish boʻyicha ogohlantirish xatini yuboradi. Talabgor ogohlantirish xatini olgan kundan boshlab bir oy davomida subsidiyani ixtiyoriy ravishda qaytarmasa yoki qaytarishni rad etsa, Agentlik tomonidan subsidiyani qaytarish boʻyicha huquqni muhofaza qiluvchi organlariga maʼlumot yuboriladi yoki sudga daʼvo arizasi kiritiladi. 17. Agroinspeksiya talabgorning ushbu Nizomning 14-bandi “b” kichik bandida nazarda tutilgan mablagʻlar hisobidan imtiyoz asosida xarid qilgan yangi qishloq xoʻjaligi texnikasidan maqsadli va samarali foydalanilishini doimiy masofaviy monitoring qilib boradi. Agroinspeksiya monitoring jarayonida talabgor subsidiya olgan kundan boshlab qishloq xoʻjaligi texnikasidan uch yil davomida maqsadsiz yoki samarasiz foydalanayotganini aniqlaganda, talabgor ishtirokida dalolatnoma tuzadi hamda subsidiyani qaytarish boʻyicha huquqni muhofaza qilish organlariga murojaat qiladi. 18. Talabgor tomonidan yangi qishloq xoʻjaligi texnikalaridan qishloq xoʻjaligining mavsumiy tanaffuslarida, taʼmirlash davrida, shuningdek fors-major holatlarda vaqtincha foydalanilmasligi maqsadsiz va samarasiz foydalanishga kiritilmaydi. 19. Talabgor ushbu Nizomning 14-bandi “b” kichik bandi talablariga amal qilmasa, unga nisbatan Oʻzbekiston Respublikasi Prezidentining “Qishloq xoʻjaligini mexanizatsiyalash darajasini yanada oshirish chora-tadbirlari toʻgʻrisida” 2024-yil 12-dekabrdagi PQ-431-son qarorining 4-bandi “d” kichik bandida belgilangan choralar qoʻllanadi. 20. Qishloq xoʻjaligi texnikasini ishlab chiqaruvchi korxona hamda talabgor oʻzi tomonidan taqdim etilgan hujjatlarning haqqoniyligiga javobgar hisoblanadi. 21. Bosh prokuratura huzuridagi Iqtisodiy jinoyatlarga qarshi kurashish departamentining Davlat moliyaviy nazorati inspeksiyasi subsidiyalar toʻgʻri tayinlanishi va ajratilishini nazorat qiladi. 22. Ushbu Nizom talablari buzilishida aybdor boʻlgan shaxslar qonunchilik hujjatlariga muvofiq javob beradilar. 1. Ushbu Nizom qishloq xoʻjaligi ishlab chiqaruvchilariga 10 gektardan kam boʻlmagan, suvni tejaydigan sugʻorish texnologiyalari joriy etilgan paxta, boshoqli don, kartoshka, meva va uzum ekin (keyingi oʻrinlarda — qishloq xoʻjaligi ekini) maydonlarini sugʻorish uchun qayta tiklanuvchi energiya manbalari uskunalarini xarid qilish xarajatlarining bir qismini qoplash tartibini belgilaydi. 2. Ushbu Nizomda quyidagi tushunchalardan foydalaniladi: Agroportal — Qishloq xoʻjaligi vazirligining “Raqamli qishloq xoʻjaligi” yagona integratsion platformasi; subsidiya — talabgorlarning 10 gektardan kam boʻlmagan, suvni tejaydigan sugʻorish texnologiyalari joriy etilgan qishloq xoʻjaligi ekin maydonlarini sugʻorish uchun qayta tiklanuvchi energiya manbalari uskunalarini sotib olish xarajatlarining bir qismini qoplab berish uchun Oʻzbekiston Respublikasi Davlat budjetidan ajratiladigan mablagʻ; talabgor — qonunchilik hujjatlariga muvofiq ajratilgan yer maydonida 2025-yil yoki undan keyingi yillarda 10 gektardan kam boʻlmagan, suvni tejaydigan sugʻorish texnologiyalari joriy etilgan qishloq xoʻjaligi ekin maydonlarini sugʻorish uchun qayta tiklanuvchi energiya manbalari uskunalarini sotib olgan qishloq xoʻjaligi mahsulotlari ishlab chiqaruvchilari; qayta tiklanuvchi energiya manbalari uskunalari — 10 gektardan kam boʻlmagan, suvni tejaydigan sugʻorish texnologiyalari joriy etilgan qishloq xoʻjaligi ekin maydonlarini sugʻorish uchun nasos stansiyalari va sugʻorish quduqlarini elektr energiyasi bilan taʼminlash maqsadida quyosh, suv, shamol yordamida elektr energiyasini hosil qiluvchi qurilmalar. 3. Talabgorlarga ushbu Nizomga ilovada keltirilgan sxema asosida 10 gektardan kam boʻlmagan, suvni tejaydigan sugʻorish texnologiyalari joriy etilgan qishloq xoʻjaligi ekin maydonlarini sugʻorish uchun qayta tiklanuvchi energiya manbalari uskunalarini sotib olish xarajatlarining 50 foizigacha, biroq har bir kVt/soat elektr energiyasi ishlab chiqarish quvvatiga ega qurilma uchun 2 million soʻmgacha, jami 100 million soʻmdan ortiq boʻlmagan miqdorda subsidiya ajratiladi. Subsidiya miqdori 100 million soʻmdan ortiq boʻlganda Vazirlar Mahkamasining ruxsati bilan ajratiladi. 4. Subsidiya hisobi Qishloq xoʻjaligi vazirligi huzuridagi Agrar sohada toʻlovlar agentligining (keyingi oʻrinlarda — Agentlik) Iqtisodiyot va moliya vazirligi huzuridagi Gʻaznachilik xizmati qoʻmitasida ochilgan maxsus shaxsiy gʻazna hisobvaragʻida yuritiladi. 5. Talabgor subsidiyani olish uchun Agroportalga oʻzlariga tegishli ekin yer maydonlarini belgilangan tartibda konturlar kesimida ekin turlarini kiritgan boʻlishi shart. 6. Qishloq xoʻjaligi vazirligi Agrar sohada toʻlovlar agentlik bilan birgalikda har kalendar yilning 1-avgustiga qadar keyingi yil uchun talablardan kelib chiqib, budjet parametrlarini shakllantirishda inobatga olish uchun hisob-kitoblarni Iqtisodiyot va moliya vazirligiga taqdim qiladi. Iqtisodiyot va moliya vazirligi kelgusi yil uchun Oʻzbekiston Respublikasi Davlat budjeti parametrlarini shakllantirishda subsidiya uchun zarur mablagʻlarni nazarda tutadi. 7. Subsidiya ushbu Nizomga ilovada keltirilgan sxema asosida ajratiladi. 8. Talabgor qayta tiklanuvchi energiya manbalari uskunalarini oʻrnatgandan keyin subsidiya olish uchun Agroportal orqali Agentlikka ariza bilan murojaat qiladi va arizaga quyidagi hujjatlar ilova qilinadi: talabgorning davlat roʻyxatidan oʻtkazilgani toʻgʻrisidagi guvohnomasi nusxasi; sotib olingan qayta tiklanuvchi energiya manbalari uskunalarining sertifikati va texnik pasporti, elektr energiyasi ishlab chiqarish (kVt/soat) quvvati; qayta tiklanuvchi energiya manbalari uskunalarini sotib olingani boʻyicha tuzilgan shartnoma va xarid qilingani boʻyicha EHF nusxasi; qayta tiklanuvchi energiya manbalari uskunalarining belgilangan tartibda (texnik shartlarga asosan) haqiqatda oʻrnatilgani toʻgʻrisidagi hujjatlar (ijrochi bilan tuzilgan shartnomalar, bajarilgan qurilish, sinov-sozlash ishlariga oid maʼlumotlar); tuman hokimining qishloq va suv xoʻjaligi masalalari boʻyicha oʻrinbosari va “Suv yetkazib berish xizmati” DM rahbarining talabgor tomonidan kamida 10 gektar qishloq xoʻjaligi ekin maydonlarida suvni tejaydigan sugʻorish texnologiyalari joriy etilgani (konturlar kesimida) toʻgʻrisidagi rasmiylashtirilgan maʼlumotnomasi; Tuman elektr tarmoqlari korxonasining talabgor tomonidan qayta tiklanuvchi energiya manbalari uskunalarini elektr tarmoqlariga ulangani toʻgʻrisidagi maʼlumotnomasi. Talabgordan ushbu bandda nazarda tutilmagan boshqa hujjatlarni talab qilishga yoʻl qoʻyilmaydi. 9. Talabgor taqdim etilgan hujjatlarning haqqoniyligi va toʻgʻriligiga javobgar hisoblanadi. 10. Talabgor ushbu Nizomning 8-bandida koʻrsatilgan hujjatlarni toʻliq yoki belgilangan tartibda rasmiylashtirmagan holda taqdim qilganda, Agentlik tomonidan ikki ish kunida sabablari koʻrsatilib, Agroportal orqali arizani qabul qilish rad etiladi. Talabgor rad etish sabablarini bartaraf etgan holda, qayta murojaat qilish huquqiga ega. 11. Talabgor tomonidan ariza va unga ilova qilingan hujjatlar toʻliq boʻlgan taqdirda, Agentlik uch ish kunida integratsiya orqali: “Hududiy elektr tarmoqlari” AJ axborot tizimlaridan talabgorning qayta tiklanuvchi energiya manbalari uskunalari elektr tarmoqlariga ulangani; Soliq qoʻmitasidan xaridor tomonidan qayta tiklanuvchi energiya manbalari uskunalari xarid qilingani boʻyicha EHFni; Agroportalning “Cropagro” axborot tizimidan talabgorning suvni tejaydigan sugʻorish texnologiyalari joriy qilingan ekin maydonlari toʻgʻrisidagi maʼlumotni; tijorat banklaridan xaridorning subsidiya uchun ochilgan alohida maxsus undiruvga yoʻl qoʻyilmaydigan hisobvaragʻini Agroportalga integratsiya orqali oladi. 12. Integratsiya orqali olingan maʼlumotlar va qayta tiklanuvchi energiya manbalarini quvvatiga asosan ajratiladigan subsidiya miqdori Agroportalda avtomatik ravishda aniqlanadi. 13. Agentlik tomonidan ushbu Nizomning 8 va 10-bandlarida belgilangan talablar toʻliq bajarilganda, bir ish kunida subsidiyani talabgorning tijorat bankdagi undiruvga yoʻl qoʻyilmaydigan maxsus hisobvaragʻiga oʻtkazib beradi. 14. Ushbu Nizomning 8 va 10-bandlarida nazarda tutilgan talablar toʻliq bajarilmaganda, Agentlik tomonidan aniq sabablar koʻrsatilgan holda subsidiya ajratish rad etiladi va talabgorni bir kun muddatda Agroportal yoki SMS-xabarnoma orqali xabardor qilinadi. 15. Subsidiya ajratish rad etilgan talabgor rad etish sabablarini bartaraf etgan holda ikki oy davomida qayta murojaat qilishi mumkin. 16. Bosh prokuratura huzuridagi Iqtisodiy jinoyatlarga qarshi kurashish departamentining Davlat moliyaviy nazorati inspeksiyasi subsidiyalar toʻgʻri tayinlanishi va ajratilishini nazorat qiladi. 17. Ushbu Nizom talablari buzilishida aybdor boʻlgan shaxslar qonunchilik hujjatlariga muvofiq javob beradilar. 1. Ushbu Nizom mulkchilik shaklidan qatʼi nazar, barcha tadbirkorlik subyektlari tomonidan xarid qilingan va ekinboplik xulosasi mavjud mevali va uzum koʻchatlari, yangi limonzorlar barpo etish uchun limon koʻchatlarini hamda mevali va uzum koʻchatlarini shpalerga koʻtarish xarajatlarining bir qismini qoplash uchun subsidiya ajratish tartibini belgilaydi. 2. Ushbu Nizomda quyidagi asosiy tushunchalardan foydalaniladi: Agroportal — Qishloq xoʻjaligi vazirligining “Raqamli qishloq xoʻjaligi” yagona integratsion platformasi; intensiv bogʻ — pakana va yarim pakana mevali koʻchatlarni zich ekish sxemasida resurs-tejamkor agrotexnologik tadbirlarni amalga oshirish asosida tashkil etilgan va suvni tejaydigan sugʻorish texnologiyalari joriy etilgan mevali bogʻ; “Koʻchatchilik reyestri” YAER — Agrosanoatni rivojlantirish agentligining rasmiy saytida yuritiladigan koʻchat yetishtirishga ixtisoslashgan yuridik shaxs maqomiga ega tadbirkorlik subyektlarining (keyingi oʻrinlarda — koʻchatchilik xoʻjaliklari) yagona elektron reyestri; meva va uzum koʻchati — “in-vitro” sharoitida va vegetativ usulda koʻpaytirilgan (klon) payvandtag asosida tayyorlangan yoshi ikki yilgacha boʻlgan ekinboplik xulosasi mavjud koʻchat (rezavor mevalarning koʻchat va butalari bundan mustasno); mustaqil ekspert — talabgor tomonidan ushbu Nizomga muvofiq bajarilgan ishlarni joyiga chiqqan holda oʻrganuvchi hamda subsidiya ajratilishi yoki ajratilmasligi yuzasidan xulosa beruvchi tegishli huquqlarga va mustaqil ekspert guvohnomasiga ega boʻlgan jismoniy shaxs; subsidiya — mulkchilik shaklidan qatʼi nazar, barcha tadbirkorlik subyektlari tomonidan xarid qilingan mevali va uzum koʻchatlari, yangi limonzorlar barpo etish uchun limon koʻchatlari hamda shpalerlar qiymatining bir qismini qoplash uchun Oʻzbekiston Respublikasi Davlat budjetidan ajratiladigan mablagʻ; talabgor — qonunchilik hujjatlariga muvofiq yer uchastkasi ajratilgan, yangi intensiv bogʻ va/yoki uzumzor barpo etishda ekinboplik xulosasi mavjud meva va uzum koʻchatlari, yangi limonzorlar barpo etish uchun limon koʻchatlarini xarid qilgan hamda yerda parvarishlanayotgan, kasallanmagan, mexanik shikastlanmagan koʻchatlarni koʻtarish uchun shpaler oʻrnatgan yuridik shaxs maqomiga ega tadbirkorlik subyekti; shpaler — talabgor tomonidan intensiv bogʻ va uzumzorlarda koʻchatlarni koʻtarish uchun oʻrnatiladigan, ushbu Nizomda belgilangan talablarga javob beradigan temir-beton, metall va asbest materiallardan tayyorlangan ustunlar; ekinboplik xulosasi — akkreditatsiyadan oʻtgan sinov laboratoriyasi tomonidan beriladigan meva va uzum koʻchatlarining ekinboplik sifat koʻrsatkichlariga muvofiqligini tasdiqlovchi hujjat; “in-vitro” laboratoriyasi — oʻsimlik organizmining toʻqimalarini mikroklonal koʻpaytirish usuli orqali “sogʻlom”, viruslardan holi boʻlgan koʻchat hamda payvandtag yetishtirish uchun ixtisoslashgan, maxsus jihozlangan laboratoriya. 3. Subsidiya hisobi Qishloq xoʻjaligi vazirligi huzuridagi Agrar sohada toʻlovlar agentligining (keyingi oʻrinlarda — Agentlik) Iqtisodiyot va moliya vazirligi huzuridagi Gʻaznachilik xizmati qoʻmitasida ochilgan maxsus shaxsiy gʻazna hisobvaragʻida yuritiladi. 4. Subsidiya Agentlik tomonidan yangi intensiv bogʻ, uzumzorlarni barpo etish, shuningdek, dala chetlariga, kanallar, sugʻorish va kollektor-drenaj tarmoqlari atrofidagi maydonlarga ekilgan ekinboplik xulosasi mavjud mevali va uzum koʻchatlari, yangi limonzorlar barpo etish uchun limon koʻchatlarini xarid qilgan hamda koʻchatlarni shpalerga koʻtarish xarajatlarining bir qismini qoplab berish uchun ajratiladi. 5. Subsidiya quyidagi miqdorlarda ajratiladi: a) ekinboplik xulosasi mavjud meva va uzum koʻchatlarini xarid qilish xarajatlarining 50 foizi miqdorida, biroq: “in-vitro” sharoitida yetishtirilgan har bir meva koʻchatiga 25 ming soʻmdan oshmagan miqdorda; vegetativ usulda koʻpaytirilgan har bir meva koʻchatiga 10 ming soʻmdan oshmagan miqdorda; uzumning danaksiz va yangi nav koʻchatlariga 7,5 ming soʻmdan, mahalliy uzum koʻchatlariga 2 ming soʻmdan oshmagan miqdorda; b) limon koʻchatlarini xarid qilish bilan bogʻliq xarajatlarga har bir sotix uchun 300 ming soʻmdan oshmaydigan miqdorda; v) koʻchatlarni shpalerga koʻtarish xarid qilish xarajatlarining 50 foizi, biroq: 2,4 metrdan 4 metrgacha uzunlikdagi bir dona shpaler uchun 25 ming soʻmdan oshmagan miqdorda; 4 metrdan 6 metrgacha uzunlikdagi bir dona shpaler uchun 50 ming soʻmdan oshmagan miqdorda; 6 metr va undan yuqori uzunlikdagi bir dona shpaler uchun 70 ming soʻmdan oshmagan miqdorda. 6. Subsidiya: yangi intensiv bogʻ va uzumzorlarda, shuningdek, dala chetlariga, kanallar, sugʻorish va kollektor-drenaj tarmoqlari atrofidagi maydonlarga “Koʻchatchilik reyestri” YAERga kiritilgan koʻchatchilik xoʻjaliklaridan “in vitro” va/yoki vegetativ usulda koʻpaytirilgan payvandtagli hamda ekinboplik xulosasi mavjud meva va uzum koʻchatlarini ekkandan soʻng; yangi limonzorlar barpo qilish ishlari yakunlagandan soʻng; bogʻ va uzumzorlarda koʻchatlarni shpalerga koʻtarish maqsadida shpalerlar oʻrnatilgandan soʻng ajratiladi. 7. Subsidiya 2025-yil 1-sentabrdan keyin yangi barpo etilgan intensiv bogʻ va uzumzorlar, limonzorlar va shpalerlar uchun ajratiladi. 8. Qishloq xoʻjaligi vazirligi, Agrosanoatni rivojlantirish agentligi Qoraqalpogʻiston Respublikasi Vazirlar Kengashi va viloyatlar hokimliklari bilan birgalikda har kalendar yilning 1-iyuliga qadar kelgusi yilda subsidiya ajratish maqsadida hududlar kesimida bogʻ va uzumzorlarni barpo etish, mevali bogʻ va uzumlarni shpalerga koʻtarish hamda issiqxonalarda limonzorlar tashkil qilish boʻyicha prognoz koʻrsatkichlarni ishlab chiqadi. Qishloq xoʻjaligi vazirligi Agentlik bilan birgalikda har kalendar yilning 1-avgustiga qadar ishlab chiqilgan prognoz koʻrsatkichlarni oʻrganib chiqadi hamda budjet parametrlarini shakllantirishda inobatga olish uchun hisob-kitoblarni Iqtisodiyot va moliya vazirligiga taqdim qiladi. Iqtisodiyot va moliya vazirligi kelgusi yil uchun Oʻzbekiston Respublikasi Davlat budjeti parametrlarini shakllantirishda subsidiya uchun zarur mablagʻlarni nazarda tutadi. 9. Koʻchatchilik xoʻjaliklariga qoʻyilgan talablar: oʻz hisobida 2 gektardan kam boʻlmagan koʻchat ekiladigan yer maydoni mavjudligi; koʻchat yetishtirishga ixtisoslashganligini tasdiqlovchi hujjat nusxasi; koʻchat yetishtirish boʻyicha sohada kamida 2 yil tajribaga ega malakali mutaxassis xodimlarning mavjudligi; Soliq qoʻmitasining rasmiy veb-saytida soliq toʻlamaslik xavfi yuqori boʻlgan tashkilotlar roʻyxatida mavjud emasligiga ega boʻlish. 10. Koʻchatchilik xoʻjaliklari tomonidan “Koʻchatchilik reyestri” YAERga kirish uchun Agrosanoatni rivojlantirish agentligiga Agroportal orqali ariza bilan quyidagi hujjatlarni ilova qiladi: Ushbu Nizomning 7-bandida koʻrsatilgan talablarga mosligini tasdiqlovchi hujjatlar; koʻchatchilik xoʻjaligi tomonidan yetishtiriladigan koʻchatlarning soni, uning turi va navi, zararkunanda va kasalliklar mavjud emasligi haqidagi maʼlumotnoma; “in-vitro” laboratoriyasi mavjudligi boʻyicha hujjatlar nusxasi (ixtiyoriy). Taqdim etilgan hujjatlarning toʻgʻriligi va haqqoniyligiga koʻchatchilik xoʻjaliklari rahbarlari shaxsan javobgar hisoblanadi. 11. Koʻchatchilik xoʻjaliklari tomonidan taqdim etilgan ariza va unga ilova qilingan hujjatlar 3 ish kunida Agrosanoatni rivojlantirish agentligi tomonidan oʻrganib chiqiladi. 12. Agrosanoatni rivojlantirish agentligi oʻrganishda ushbu Nizomning 9-bandiga mos boʻlganda “Koʻchatchilik reyestri” YAERga kiritadi. Taqdim etgan hujjatlar belgilangan talablarga mos emasligi aniqlanganda “Koʻchatchilik reyestri” YAERga kiritish rad etiladi va bu haqda koʻchatchilik xoʻjaliklarini 3 kun muddatda xabardor qiladi. Koʻchatchilik xoʻjaliklari kamchiliklarni bartaraf qilib, bir oy muddatda belgilangan tartibda qaytadan murojaat qilishi mumkin. 13. Agrosanoatni rivojlantirish agentligi tomonidan “Koʻchatchilik reyestri” YAER doimiy nazorat qilib boriladi. 14. Quyidagi hollarda “in-vitro” laboratoriyasi hamda koʻchatchilik xoʻjaliklari “Koʻchatchilik reyestri” YAERdan chiqariladi: “Koʻchatchilik reyestri” YAERdan ixtiyoriy chiqish toʻgʻrisida ariza berilganda; koʻchat sotib olgan buyurtmachilar tomonidan shikoyatlar va arizalar kelib tushgan va ushbu arizalarda koʻrsatilgan holatlar oʻz tasdigʻini topgani aniqlanganda, shuningdek, ushbu kamchiliklar kelgusi ekish mavsumida bartaraf etilmaganda; koʻchatchilik xoʻjaliklari tomonidan yolgʻon maʼlumotlar yoki soxta hujjatlar taqdim etilgani aniqlanganida; “Koʻchatchilik reyestri” YAERga kirgan koʻchatchilik xoʻjaliklari, reyestrga kirmagan boshqa koʻchatchilar yetishtirgan koʻchatlarni olib-sotish faoliyati bilan shugʻullanish holati aniqlanganda. Ushbu bandda koʻrsatilmagan boshqa asoslar bilan “Koʻchatchilik reyestri” YAERdan chiqarishga yoʻl qoʻyilmaydi. 15. Subsidiya ushbu Nizomga ilovada keltirilgan sxemaga muvofiq Agroportal orqali ajratiladi. 16. Talabgor subsidiya olish maqsadida Agrosanoatni rivojlantirish agentligining tuman loyiha ofislariga (keyingi oʻrinlarda — tuman loyiha ofislari) Agroportal orqali ariza bilan quyidagilarni ilova qilgan holda murojaat qiladi: a) ekinboplik xulosasi mavjud meva va uzum koʻchatlari boʻyicha: meva va uzum koʻchatlarining ekinboplik xulosasi nusxasi; talabgor bilan “Koʻchatchilik reyestri” YAERga kiritilgan koʻchatchilik xoʻjaligi oʻrtasida tuzilgan oldi-sotdi shartnomasi nusxasi; koʻchatlar sotib olingani boʻyicha elektron hisob-faktura, koʻchatchilik xoʻjaligining tavsiyasi va ekinboplik xulosasi boʻyicha koʻchatlarning navi va turi boʻyicha uch yillik kafolat xati; toʻlov topshiriqnomasi nusxasi; yer uchastkasi mavjudligi toʻgʻrisidagi hujjatlar nusxasi; bogʻ va uzumzorlar barpo etish boʻyicha Agrosanoatni rivojlantirish agentligi tomonidan berilgan texnik-iqtisodiy asoslar yoki texnik shartlar nusxasi; b) yangi limonzorlar barpo etish va limon koʻchatlarini xarid qilish boʻyicha: limon koʻchatlari xarid qilingani boʻyicha elektron hisob-faktura; toʻlov topshiriqnomasi nusxasi; yangi limonzorlar barpo etish uchun yer uchastkasi mavjudligi toʻgʻrisidagi hujjatlar nusxasi; v) koʻchatlarni shpalerga koʻtarish boʻyicha: shpalerni sotib olish boʻyicha tuzilgan oldi-sotdi shartnoma nusxasi, sotuvchi va talabgor oʻrtasida imzolangan topshirish-qabul qilish dalolatnomasi; agar shpaler temir-beton boʻlsa, sotuvchi va/yoki yetkazib beruvchining temir-beton mahsulotidan tayyorlanadigan shpalerning sifatlilik sertifikati nusxasi. Bunda talabgor tomonidan oʻz mablagʻlari hisobidan temir-beton mahsulotidan hamda temir mahsulotlaridan tayyorlangan shpalerning sifatlilik sertifikati nusxasi va mahsulotlarni sotib olingani boʻyicha elektron hisob-faktura nusxasi; toʻlov topshiriqnomasi nusxasi. Talabgor arizadagi maʼlumotlar va ilova qilingan hujjatlarning toʻgʻriligi va haqqoniyligi uchun javobgar hisoblanadi. Talabgordan ushbu bandda nazarda tutilmagan boshqa hujjatlarni taqdim etishni talab qilishga yoʻl qoʻyilmaydi. 17. Ushbu Nizomning 16-bandida nazarda tutilgan hujjatlar toʻliq boʻlmaganda yoki belgilangan tartibda rasmiylashtirilmagan holda taqdim etilganda, uch ish kuni ichida tuman loyiha ofisi tomonidan talabgorning arizasini qabul qilish rad etiladi. Talabgor arizani qabul qilishni rad etish sabablarini bartaraf qilgan holda bir oy muddatda qayta murojaat qilishi mumkin. 18. Tuman loyiha ofisi talabgorning arizasini koʻrib chiqishda quyidagilarga masʼul hisoblanadi: a) ekinboplik xulosasi mavjud meva va uzum koʻchatlari boʻyicha: meva va uzum koʻchatlari “Koʻchatchilik reyestri” YAERga kiritilgan koʻchatchilik xoʻjaliklaridan sotib olinganiga; qonunchilik hujjatlariga muvofiq talabgorga ajratilgan yer maydonining mavjudligiga; talabgorning subsidiya ajratish toʻgʻrisidagi arizasini joyiga chiqqan holda oʻz muddatida va toʻliq oʻrganishga; talabgor va koʻchatchilik xoʻjaligi oʻrtasida tuzilgan oldi-sotdi shartnomasi mavjudligiga; ekinboplik xulosasi mavjud boʻlgan meva va uzum koʻchatlari ekilganiga hamda sonini aniqlashga; Agrosanoatni rivojlantirish agentligi tomonidan berilgan texnik-iqtisodiy asoslar yoki texnik shartlar asosida sifatli bogʻ va uzumzorlar barpo etilganiga; b) yangi limonzorlar barpo etish uchun limon koʻchatlari boʻyicha: talabgorning subsidiya ajratish toʻgʻrisidagi arizasini joyiga chiqqan holda oʻz muddatida va toʻliq oʻrganishga; limon yetishtirish boʻyicha tashkil etilgan issiqxona xoʻjaligi kadastr hujjatlarining mavjudligiga; qonunchilik hujjatlariga muvofiq talabgorga ajratilgan yer maydonida limon koʻchatlari ekilganiga; yangi limonzorlar barpo etish ishlari talabgorlar tomonidan toʻliq yakunlanganiga; v) koʻchatlarini shpalerga koʻtarish boʻyicha: talabgorning subsidiya ajratish toʻgʻrisidagi arizasini joyiga chiqqan holda oʻz muddatida va toʻliq oʻrganishga; qonunchilik hujjatlariga muvofiq talabgorga ajratilgan yer maydonida meva va uzum koʻchatlari ekilganiga; shpalerlar oʻrnatilganligini va oldi-sotdi shartnomasiga muvofiqligini va sonini aniqlashga; oldi-sotdi shartnomasiga hamda texnik hujjatlar (pasport) va ushbu Nizom talablariga muvofiqligiga. 19. Talabgor tomonidan ariza va unga ilova qilingan hujjatlar toʻliq boʻlgan taqdirda, tuman loyiha ofisi Agroportal orqali taqdim etilgan ariza va unga ilova qilingan hujjatlarni uch ish kuni ichida joyida chiqqan holda oʻrganadi va talabgorga subsidiya ajratish maqsadga muvofiqligi yoki rad etish toʻgʻrisidagi xulosani elektron raqamli imzo bilan tasdiqlaydi. Tuman loyiha ofisi xulosaning toʻgʻri rasmiylashtirilgani va haqqoniyligi uchun masʼul hisoblanadi. Subsidiya ajratish rad etilgan taqdirda, talabgor bir oy muddatda tuman loyiha ofisi xulosasida koʻrsatilgan kamchiliklarni toʻliq bartaraf qilgan holda, Agroportal orqali subsidiya ajratish toʻgʻrisida qayta murojaat qilishi mumkin. Talabgor tuman loyiha ofisining subsidiya ajratishni rad etish toʻgʻrisidagi xulosasidan norozi boʻlgan taqdirda, yuqori turuvchi organga yoki sudga shikoyat qilishi mumkin. 20. Tuman loyiha ofisi talabgorga subsidiya ajratish maqsadga muvofiqligi toʻgʻrisidagi xulosani rasmiylashtirgandan soʻng bir ish kuni ichida tasdiqlangan xulosa va taqdim etilgan hujjatlarni Agroportal orqali Agentlikka yuboradi. 21. Tuman loyiha ofisi tomonidan yuborilgan hujjatlarga asosan ajratiladigan subsidiya miqdori Agroportalda avtomatik ravishda aniqlanadi. 22. Agentlik tomonidan ishlarning haqqoniyligini aniqlash maqsadida Raqamli texnologiyalar vazirligi huzuridagi Kosmik tadqiqotlar va texnologiyalar agentligiga (keyingi oʻrinlarda — “Oʻzbekkosmos” agentligi) yoki mustaqil ekspertga buyurtmanoma beradi. Bunda “Oʻzbekkosmos” agentligida tegishli konturlar boʻyicha ayrim kosmosdan tasvirga olingan maʼlumotlar mavjud boʻlmasa, tegishli maʼlumotlar mavjud emasligini oʻzining xulosasida maʼlum qiladi. Agar “Oʻzbekkosmos” agentligi tomonidan maʼlumot taqdim etilmasa, mustaqil ekspert xulosasi asosida qabul qilinadi. “Oʻzbekkosmos” agentligi yoki mustaqil ekspert uch ish kunida bajarilgan ishlar holati toʻgʻrisida xulosalarini Agentlikka taqdim etadi. Bunda “Oʻzbekkosmos” agentligi talabgorlar konturning oldingi va keyingi holatini hamda haqiqatda koʻchatlar ekilganligini hamda uzumzorlarda shpalerlarning oʻrnatilganligi boʻyicha foto maʼlumotnoma va xulosa taqdim etadi yoki mustaqil ekspert joyiga chiqqan holda ishlarning haqiqatda ushbu Nizom talablariga mos ravishda bajarilgani boʻyicha xulosasini Agroportal orqali Agentlikka yuboradi. 23. Agentlik tomonidan uch ish kun ichida “Oʻzbekkosmos” agentligining yoki mustaqil ekspertning xulosalariga asosan talabgorga subsidiya ajratish yoki ajratmaslik haqida Agroportal yoki SMS xabarnomasi orqali maʼlum qiladi hamda ajratish maqsadga muvofiq deb topilganda talabgorning tijorat bankidagi undiruvga yoʻq qoʻyilmaydigan maxsus hisobvaragʻiga subsidiyani oʻtkazib beradi. 24. Talabgor dala chetlariga hamda kanallar, sugʻorish va kollektor-drenaj tarmoqlari atrofidagi maydonlarga hamda loyiha asosida tashkil etilgan yangi bogʻ va uzumzorlarga ekilgan koʻchatlarda oʻz muddatida agrotexnika tadbirlarini oʻtkazish va parvarishlash ishlarini amalga oshirib boradi. 25. Talabgor tomonidan dala chetlariga hamda kanallar, sugʻorish va kollektor-drenaj tarmoqlari atrofidagi maydonlarga hamda loyiha asosida tashkil etilgan yangi bogʻ va uzumzorlarda oʻz muddatida agrotexnika tadbirlarini oʻtkazish va parvarishlash ishlari amalga oshirilishi yuzasidan Agrosanoat majmui ustidan nazorat qilish inspeksiyasi (keyingi oʻrinlarda — Oʻzagroinspeksiya) ikki yil mobaynida monitoring qilib boradi. 26. Oʻzagroinspeksiya meva, uzum va limon koʻchatlarini xarid qilish hamda koʻchatlarni shpalerlarga koʻtarish uchun ajratilgan subsidiyadan samarali foydalanish holatini har yili bir marta monitoring qiladi va koʻchatlarning holati yuzasidan (yaxshi yoki yomon) uch nusxada dalolatnoma rasmiylashtiradi hamda dalolatnomaning bir nusxasi Agentlikka, bir nusxasi talabgorga yuborilib, bir nusxasi oʻzida qoldiriladi. 27. Monitoring davomida kamchiliklar aniqlanganda, Agentlik subsidiyani qaytarish boʻyicha ogohlantirish xatini talabgorga taqdim qiladi va belgilangan tartibda undirish choralarini koʻradi. Bunda: oʻtkazilgan monitoring natijasiga koʻra birinchi va ikkinchi yillarda qurib, kasallanib yaroqsiz holga kelgan koʻchatlar soni ekilgan koʻchatlar umumiy sonining 10 foizidan oshgan taqdirda, olingan subsidiya nobud boʻlgan koʻchatlar soniga mutanosib ravishda qaytariladi; qurib, kasallanib yaroqsiz holga kelgan koʻchatlar talabgor tomonidan ekinboplik xulosasi mavjud boʻlgan meva va uzum koʻchatlariga almashtirilib, koʻchatlar soni 90 foizdan yuqori boʻlganda subsidiya qaytarilmaydi; subsidiya ajratilgan maydonlarda koʻchatlar toʻliqligini taʼminlash uchun talabgor tomonidan qoʻshimcha ravishda ekilgan meva va uzum koʻchatlariga subsidiya ajratilmaydi. 28. Talabgor ogohlantirish xatini olgan kundan boshlab bir oy davomida subsidiyani ixtiyoriy ravishda qaytarmasa yoki qaytarishni rad etsa, Agentlik tomonidan subsidiyani qaytarish boʻyicha huquqni muhofaza qiluvchi organlarga maʼlumot yuboriladi yoki sudga daʼvo arizasi kiritiladi. 29. Bosh prokuratura huzuridagi Iqtisodiy jinoyatlarga qarshi kurashish departamentining Davlat moliyaviy nazorati inspeksiyasi subsidiyalar toʻgʻri tayinlanishi va ajratilishini nazorat qiladi. 30. Ushbu Nizom talablari buzilishida aybdor boʻlgan shaxslar qonunchilik hujjatlariga muvofiq javob beradilar. 1. Ushbu Nizom issiqxonalarni koʻmir qozoni va/yoki elektr energiyasida isitish qozonini xarid qilish xarajatlarining bir qismini qoplash tartibini belgilaydi. 2. Ushbu Nizomda quyidagi asosiy tushunchalardan foydalaniladi: Agroportal — Qishloq xoʻjaligi vazirligining “Raqamli qishloq xoʻjaligi” yagona integratsion platformasi; issiqxona xoʻjaliklari — sanoat usulida issiqxonada qishloq xoʻjaligi mahsulotlarini yetishtiruvchi fermer xoʻjaliklari, dehqon xoʻjaliklari, agroklasterlar va boshqa yuridik shaxs maqomiga ega boʻlgan qishloq xoʻjaligi subyektlari; koʻmir qozoni — issiqxonalarni koʻmir yoqilgʻisida isitish uchun Oʻzbekiston Respublikasida yoki xorijiy davlatlarda ishlab chiqarilgan va muvofiqlik sertifikatiga ega boʻlgan hamda isitish quvvati 1 gektardan kam boʻlmagan qozon; mustaqil ekspert — talabgor tomonidan ushbu Nizomga muvofiq bajarilgan ishlarni joyiga chiqqan holda oʻrganuvchi hamda subsidiya ajratilishi yoki ajratilmasligi yuzasidan xulosa beruvchi tegishli huquqlarga va mustaqil ekspert guvohnomasiga ega boʻlgan jismoniy shaxs; subsidiya — issiqxonalarni isitish uchun mahalliy va xorijiy ishlab chiqaruvchilardan xarid qilingan koʻmir qozoni va/yoki elektr energiyasida isitish qozonini xarid qilish xarajatlarining bir qismini qoplash uchun Davlat budjetidan ajratiladigan mablagʻ; talabgor — xarid qilgan hamda ishga tushirilgan koʻmir qozoni va/yoki elektr energiyasida isitish qozoni uchun subsidiya olish maqsadida murojaat qilgan yuridik shaxs maqomiga ega issiqxona xoʻjaliklari; elektr energiyasida isitish qozoni — issiqxonalarni elektr energiyasida isitish uchun Oʻzbekiston Respublikasida yoki xorijiy davlatlarda ishlab chiqarilgan va muvofiqlik sertifikatiga ega boʻlgan hamda isitish quvvati 1 gektardan kam boʻlmagan qozon. 3. Issiqxona xoʻjaliklariga har bir koʻmir qozoni va/yoki elektr energiyasida isitish qozonini xarid qilish xarajatlarining 20 foizgacha qismi, biroq 80 million soʻmdan ortiq boʻlmagan miqdorda subsidiya Agrar sohada toʻlovlar agentligi (keyingi oʻrinlarda — Agentlik) tomonidan ajratiladi. 4. Subsidiya hisobi Agentlikning Iqtisodiyot va moliya vazirligi huzuridagi Gʻaznachilik xizmati qoʻmitasida ochilgan maxsus shaxsiy gʻazna hisobvaragʻida yuritiladi. 5. Qishloq xoʻjaligi vazirligi Agentlik bilan birgalikda har kalendar yilning 1-avgustiga qadar keyingi yil uchun koʻmir va/yoki elektr energiyasida isitish qozoniga boʻlgan talablardan kelib chiqib, budjet parametrlarini shakllantirishda inobatga olish uchun hisob-kitoblarni Iqtisodiyot va moliya vazirligiga taqdim qiladi. Iqtisodiyot va moliya vazirligi kelgusi yil uchun Oʻzbekiston Respublikasi Davlat budjeti parametrlarini shakllantirishda subsidiya uchun zarur mablagʻlarni nazarda tutadi. 6. Subsidiya ushbu Nizomga ilovada keltirilgan sxemaga muvofiq Agroportal orqali ajratiladi. 7. Talabgor subsidiya ajratish boʻyicha tuman ekologiya va atrof-muhitni muhofaza qilish va iqlim oʻzgarishi boʻlimiga (keyingi oʻrinlarda — tuman ekologiya boʻlimi) Agroportal orqali ariza bilan murojaat qiladi hamda quyidagilarni ilova qiladi: a) koʻmir qozoni uchun: koʻmir qozoni uchun atmosfera havosini ifloslantiruvchi statsionar manbalarda samaradorligi 99,5 foizdan past boʻlmagan chang va gazlarni tutib qoluvchi qurilmalarning mavjudligini tasdiqlovchi hujjatlar; issiqxona xoʻjaligining kadastr maʼlumotlari; koʻmir qozonining muvofiqlik sertifikati; issiqxona xoʻjaligining faoliyati boʻyicha davlat ekologik ekspertizasining ijobiy xulosasi; koʻmir qozonining oldi-sotdi va/yoki pudrat shartnomasi, oʻrnatish ishlari sifatli bajarilgani toʻgʻrisidagi dalolatnoma hamda elektron hisob-faktura hujjatlari nusxasi; koʻmir qozonining issiqxonani isitish uchun talab etiladigan isitish quvvatiga egaligi va issiqxona maydonining koʻmir qozoniga muvofiqligini tasdiqlovchi hujjatlar; b) elektr energiyasida isitish qozoni uchun: issiqxona xoʻjaligining kadastr maʼlumotlari; elektr energiyasida isitish qozonining muvofiqlik sertifikati; issiqxona xoʻjaligining faoliyati boʻyicha davlat ekologik ekspertizasining ijobiy xulosasi; elektr energiyasida isitish qozonini oldi-sotdi va/yoki pudrat shartnomasi, oʻrnatish ishlari sifatli bajarilgani toʻgʻrisidagi dalolatnoma hamda elektron hisob-faktura hujjatlari nusxasi; elektr energiyasida isitish qozonining issiqxonani isitish uchun talab etiladigan isitish quvvatiga egaligi va issiqxona maydonining elektr energiyasida isitish qozoniga muvofiqligini tasdiqlovchi hujjatlar. Talabgor arizadagi maʼlumotlar va ilova qilingan hujjatlarning toʻgʻriligi va haqqoniyligi uchun javobgar hisoblanadi. Talabgordan ushbu bandda nazarda tutilmagan boshqa hujjatlarni talab qilishga yoʻl qoʻyilmaydi. Talabgor koʻmir qozoni va elektr energiyasida isitish qozonini xarid qilish boʻyicha shartnoma imzolangan kundan boshlab bir yil mobaynida subsidiya olish uchun Agroportal orqali ariza bilan murojaat qilishi mumkin. 8. Ushbu Nizomning 7-bandida nazarda tutilgan hujjatlar toʻliq boʻlmaganda yoki belgilangan tartibda rasmiylashtirilmagan holda taqdim etilganda, tuman ekologiya boʻlimi tomonidan talabgorning arizasini koʻrib chiqish rad etiladi. 9. Talabgorga subsidiya ajratishni rad etish uchun quyidagilar asos boʻladi: talabgorning oʻz arizasiga asosan; ushbu Nizomning 7-bandida nazarda tutilgan hujjatlar toʻliq taqdim etilmaganda; talabgor tomonidan soxta hujjatlar, notoʻgʻri yoki yolgʻon maʼlumotlar taqdim etilganda; koʻmir qozoni va elektr energiyasida isitish qozonlari sifatsiz oʻrnatilganda va issiqxona loyihasining parametrlariga koʻra joylashtirilmaganda; issiqxona xoʻjaligi tugatilganda. Tuman ekologiya boʻlimi subsidiya ajratishni rad etgan taqdirda, talabgorni bir kun muddatda Agroportal orqali rad etishning aniq sabablarini koʻrsatgan holda xabardor qiladi. Talabgor rad etish sabablarini bartaraf etgan holda ikki oy davomida qayta murojaat qilishi mumkin. 10. Talabgor tomonidan ariza va unga ilova qilingan hujjatlar toʻliq boʻlgan taqdirda, tuman ekologiya boʻlimi uch ish kunida: a) talabgor tomonidan oʻrnatilgan koʻmir qozonining energiya samaradorligi darajasini hamda belgilangan tartibda oʻrnatilganligini, issiqxonani isitish uchun talab etiladigan quvvatga egaligi va issiqxona maydonining qurilma quvvatiga muvofiqligini, shuningdek, issiqxona loyihasining parametrlariga koʻra joylashtirilganligini joyiga chiqqan holda oʻrganadi; b) talabgorga subsidiya ajratish boʻyicha xulosa rasmiylashtirib, xulosada quyidagi mezonlarni inobatga oladi: issiqxona obyektlari soz holatda boʻlgani; atmosfera havosini ifloslantiruvchi statsionar manbalarda samaradorligi 99,5 foizdan past boʻlmagan chang va gazlarni tutib qoluvchi qurilmalarning mavjudligi. Talabgor tomonidan bajarilgan ishlar ushbu Nizom talablariga muvofiq deb topilganda, tuman ekologiya boʻlimi subsidiya ajratish toʻgʻrisida xulosa rasmiylashtiradi va xulosani bir kun muddatda Agroportal orqali Agentlikka yuboradi. 11. Tuman ekologiya boʻlimi tomonidan talabgorning arizasi uch ish kuni ichida koʻrib chiqilmagan yoki tegishli xulosa rasmiylashtirilmagan taqdirda, xulosa ijobiy deb hisoblanadi hamda subsidiya ajratish maqsadga muvofiqligi uchun javobgarlik tuman ekologiya boʻlimiga yuklanadi. Bunda ushbu ariza Agroportal orqali avtomatik ravishda toʻgʻridan toʻgʻri Agentlikka yuboriladi. 12. Tuman ekologiya boʻlimi talabgorga subsidiya ajratish boʻyicha xulosa berishda quyidagilarga shaxsan masʼul hisoblanadi: talabgorning subsidiya ajratish toʻgʻrisidagi arizasini joyiga chiqqan holda muddatida va toʻliq oʻrganishga hamda rasmiylashtirilgan hujjatlarning toʻgʻriligiga; issiqxona xoʻjaligining kadastr maʼlumotlari toʻgʻriligiga; qishloq xoʻjaligi subyektining faoliyati boʻyicha davlat ekologik ekspertizasining ijobiy xulosasi mavjudligi hamda koʻmir qozoni chang-gaz tozalash uskunasi bilan jihozlanganligiga; koʻmir qozonining muvofiqlik sertifikati mavjudligi, issiqxonani isitish uchun talab etiladigan isitish quvvatiga egaligi va issiqxona maydoniga muvofiqligiga. 13. Agentlik tuman ekologiya boʻlimidan kelib tushgan xulosaga asosan talabgor tomonidan subsidiya olish uchun bajarilgan ishlarning haqqoniyligini oʻrganish va xulosa berish maqsadida mustaqil ekspertga bir ish kunida Agroportal orqali buyurtma yuboradi. Mustaqil ekspert uch ish kunida: a) joyiga chiqqan holda talabgor tomonidan oʻrnatilgan elektr energiyasi qozonlarining energiya jihatdan samaradorlik darajasini hamda belgilangan tartibda oʻrnatilganligini, issiqxonani isitish uchun talab etiladigan quvvatga egaligi va issiqxona maydonining qurilma quvvatiga muvofiqligini, shuningdek, issiqxona loyihasining parametrlariga koʻra joylashtirilganligini hamda qonunchilikka muvofiq bajarilganligini joyiga chiqqan holda oʻrganadi. b) talabgorga subsidiya mablagʻlarini ajratish boʻyicha xulosa rasmiylashtirib, xulosada quyidagi mezonlarni inobatga oladi: issiqxona obyektlari soz holatda boʻlganligi; atmosfera havosini ifloslantiruvchi statsionar manbalarda samaradorligi 99,5 foizdan past boʻlmagan chang va gazlarni tutib qoluvchi qurilmalarning mavjudligi. Talabgor tomonidan bajarilgan ishlar ushbu Nizom talablariga muvofiq deb topilganda, mustaqil ekspert subsidiya ajratish toʻgʻrisida xulosa rasmiylashtiradi va xulosani bir kun muddatda Agroportal orqali Agentlikka yuboradi. 14. Agentlik uch ish kunida: tuman ekologiya boʻlimi va mustaqil ekspert tomonidan yuborilgan ijobiy xulosalariga asosan subsidiyani talabgorning tijorat banklaridagi undiruvga yoʻl qoʻyilmaydigan maxsus hisobvaragʻiga oʻtkazib beradi; ushbu Nizom talablaridan kelib chiqib, subsidiya ajratishni rad etgan taqdirda, talabgorni Agroportal orqali rad etishning aniq sabablarini koʻrsatgan holda xabardor qiladi. 15. Talabgor subsidiya ajratilishi rad etilishi yuzasidan norozi boʻlgan taqdirda, belgilangan tartibda sud organlariga shikoyat qilishi mumkin. 16. Talabgor issiqxonani isitish uchun oʻrnatilgan koʻmir qozoni va/yoki elektr energiyasida isitish qozonidan besh yil mobaynida foydalanishi va qishloq xoʻjaligi mahsulotlarini yetishtirishi shart. 17. Tuman ekologiya boʻlimi Agrosanoatni rivojlantirish agentligining tuman loyiha ofisi (keyingi oʻrinlarda — tuman loyiha ofisi) bilan birga talabgor ishtirokida bir yilda bir marta (hisobot yilining oktabr oyidan keyingi yilning aprel oyiga qadar) koʻmir qozoni va/yoki elektr energiyasida isitish qozonlaridan foydalanish yuzasidan monitoring oʻtkazadi. Monitoring natijalari asosida tuman ekologiya boʻlimi va tuman loyiha ofisi tomonidan ikki nusxada dalolatnoma tuziladi hamda dalolatnomaning bir nusxasi talabgorda saqlanadi. Tuman ekologiya boʻlimi va tuman loyiha ofisi tomonidan tuzilgan dalolatnomalar Agentlikka bir ish kunida yuboriladi. 18. Agentlik tuman ekologiya boʻlimi va tuman loyiha ofisi tomonidan taqdim etilgan dalolatnomaga asosan talabgorga subsidiyani bir oy davomida toʻliq Agentlikning Gʻaznachilik xizmati qoʻmitasida ochilgan maxsus shaxsiy gʻazna hisobvaragʻiga qaytarish boʻyicha ogohlantirish xatini yuboradi. 19. Ushbu Nizomda nazarda tutilgan talablarning buzilishi holatlari aniqlangan taqdirda, talabgor tomonidan Agentlikka subsidiya quyidagi tartibda qaytariladi: 2-yilda — 80 foiz; 3-yilda — 60 foiz; 4-yilda — 40 foiz; 5-yilda — 20 foiz. 20. Talabgor ogohlantirish xatini olgan kundan boshlab bir oy davomida subsidiyani ixtiyoriy ravishda qaytarmasa yoki qaytarishni rad etsa, Agentlik tomonidan subsidiyani qaytarish boʻyicha huquqni muhofaza qiluvchi organlariga maʼlumot yuboriladi yoki sudga daʼvo arizasi kiritiladi. 21. Subsidiya berishda yuzaga keladigan kelishmovchiliklar tomonlar oʻrtasida muzokaralar oʻtkazish orqali hal etiladi. Bunda taraflar oʻrtasida kelishmovchiliklar muzokaralar oʻtkazish orqali hal etilmagan taqdirda, nizolar sud tartibida hal qilinadi. 22. Bosh prokuratura huzuridagi Iqtisodiy jinoyatlarga qarshi kurashish departamentining Davlat moliyaviy nazorati inspeksiyasi subsidiyalar toʻgʻri tayinlanishi va ajratilishini nazorat qiladi. 23. Ushbu Nizom talablari buzilishida aybdor boʻlgan shaxslar qonunchilik hujjatlariga muvofiq javob beradilar. 1. Ushbu Nizom qishloq xoʻjaligi texnikasi, suvni tejaydigan sugʻorish texnologiyalari, quyosh panellari hamda qishloq xoʻjaligi texnikasiga avtopilot uskunasini xarid qilishda kredit va lizing foizlarining bir qismini qoplash maqsadida subsidiya ajratish tartibini belgilaydi. 2. Ushbu Nizomda quyidagi asosiy tushunchalardan foydalaniladi: avtopilot uskunasi — qishloq xoʻjaligi texnikalarini inson aralashuvisiz yoki kam aralashuv bilan boshqarishga imkon beradigan elektron-mexanik tizim; Agroportal — Qishloq xoʻjaligi vazirligining “Raqamli qishloq xoʻjaligi” yagona integratsion platformasi; subsidiya — talabgor tomonidan yangi qishloq xoʻjaligi texnikasi, suvni tejaydigan sugʻorish texnologiyalari, quyosh panellari hamda qishloq xoʻjaligi texnikasiga avtopilot uskunasi kredit va lizing shartlarida xarid qilinganda, ularning foiz xarajatlari bir qismini qoplab berish uchun Davlat budjeti hisobidan ajratiladigan mablagʻ; talabgor — qishloq xoʻjaligi texnikasi, suvni tejaydigan sugʻorish texnologiyalari, quyosh panellari hamda qishloq xoʻjaligi texnikasiga avtopilot uskunasini xarid qilgan qishloq xoʻjaligi mahsulotlarini yetishtiruvchi va/yoki mexanizatsiya xizmatlarini koʻrsatuvchi yuridik va jismoniy shaxslar; qishloq xoʻjaligi texnikasi — mahalliy ishlab chiqaruvchi korxonalarda ishlab chiqarilgan, qishloq xoʻjaligida mexanizatsiya ishlarini bajaradigan barcha turdagi traktorlar, kombaynlar, tirkamalar va agregatlar, shuningdek, xorijdan tayyor holda olib kelinadigan, aniq donalab ekuvchi koʻp funksiyali chigit ekish seyalkalari (qoʻsh qator), lazerli qurilmaga ega yer tekislagich agregati (keyingi oʻrinlarda — lazerli yer tekislagich agregati), paxta terish mashinalari va gʻalla oʻrish kombaynlari; quyosh panellari — qishloq xoʻjaligi korxonalari, shu jumladan, chorvachilik xoʻjaliklari, fermer va dehqon xoʻjaliklarida sugʻorish uchun foydalaniladigan nasos agregatlarini muqobil energiya manbalari bilan taʼminlash maqsadida oʻrnatiladigan qayta tiklanuvchi energiya manbalari uskunalari. 3. Subsidiya hisobi Qishloq xoʻjaligi vazirligi huzuridagi Agrar sohada toʻlovlar agentligining (keyingi oʻrinlarda — Agentlik) Iqtisodiyot va moliya vazirligi huzuridagi Gʻaznachilik xizmati qoʻmitasida ochilgan maxsus shaxsiy gʻazna hisobvaragʻida yuritiladi. 4. Qishloq xoʻjaligi vazirligi Agentlik bilan birgalikda har kalendar yilning 1-avgustiga qadar keyingi yil uchun qishloq xoʻjaligi texnikasi, suvni tejaydigan sugʻorish texnologiyalari, quyosh panellari hamda qishloq xoʻjaligi texnikasiga avtopilot uskunasini xarid qilishga boʻlgan talablardan kelib chiqib, budjet parametrlarini shakllantirishda inobatga olish uchun hisob-kitoblarni Iqtisodiyot va moliya vazirligiga taqdim qiladi. Iqtisodiyot va moliya vazirligi kelgusi yil uchun Oʻzbekiston Respublikasi Davlat budjeti parametrlarini shakllantirishda subsidiya uchun zarur mablagʻlarni nazarda tutadi. Bunda subsidiya uchun zarur mablagʻlar Markaziy bank asosiy foiz stavkasining oʻzgarishiga qarab, Iqtisodiyot va moliya vazirligi tomonidan qayta koʻrib chiqilishi mumkin. 5. Yangi qishloq xoʻjalik texnikasini lizing yoki kredit shartlarida xarid qilish uchun ajratilgan lizing yoki kredit foizining bir qismini qoplash uchun subsidiya ushbu Nizomga 1-ilovada keltirilgan sxemaga muvofiq ajratiladi. Suvni tejaydigan sugʻorish texnologiyalarini joriy etish, quyosh panellari, qishloq xoʻjalik texnikasiga avtopilot uskunasini kredit shartlarida xarid qilish uchun ajratilgan kredit foizining bir qismini qoplash uchun subsidiya ushbu Nizomga 2-ilovada keltirilgan sxemaga muvofiq ajratiladi. 6. Talabgorga ushbu Nizom talablari asosida: lizing hamda kredit mablagʻlari hisobidan xarid qilingan qishloq xoʻjaligi texnikasi foiz toʻlovining bir qismini qoplab berish uchun subsidiya lizing tashkiloti (yoki tijorat banki) va Agentlik oʻrtasida tuziladigan Bosh bitimga muvofiq; kredit mablagʻlari hisobidan xarid qilinadigan suv tejovchi sugʻorish texnologiyalari, quyosh panellari hamda avtopilot uskunasi foiz toʻlovining bir qismini qoplab berish uchun subsidiya tijorat banki va Agentlik oʻrtasida tuziladigan Bosh bitimga muvofiq ajratiladi. Subsidiya miqdori talabgor va lizing tashkiloti yoki tijorat banki oʻrtasida tuziladigan shartnoma shartlarida aks ettirilishi shart. 7. Subsidiya Agentlik tomonidan Oʻzbekiston Respublikasi rezidenti hisoblangan qonunchilikda belgilangan tartibda faoliyat koʻrsatuvchi lizing tashkiloti va tijorat banklariga ajratiladi. 8. Subsidiya milliy valyutada ajratilganda, lizing oluvchilar tomonidan qishloq xoʻjaligi texnikasining shartnomada koʻrsatilgan qiymatining 15 foizidan kam boʻlmagan miqdorda hamda avtopilot uskunasining shartnomada koʻrsatilgan qiymatining 20 foizidan kam boʻlmagan miqdorda avans toʻlanganda ajratiladi. 9. Subsidiya: a) lizing yoki kredit shartnomasida belgilangan foiz stavkasining 10 foizlik punktidan, avtopilot uskunasini xarid qilish uchun ajratilgan kreditning 14 foizlik punktidan yuqori, biroq 8 foizlik punktidan oshmagan qismini; b) suvni tejaydigan sugʻorish texnologiyalarini xarid qilish va qurish maqsadida tijorat banklari tomonidan har bir gektar yer maydoniga ajratilgan kreditlarning 20 million soʻmdan ortiq boʻlmagan qismi uchun 14 foizlik punktidan yuqori, biroq 10 foizlik punktidan oshmagan qismini; v) quyosh panellari uchun 14 foizlik punktidan yuqori, biroq 10 foizlik punktidan oshmagan qismini qoplash uchun ajratiladi. 10. Agentlikka Agroportal orqali buyurtmanoma bilan birgalikda har bir talabgor kesimida umumlashtirilgan roʻyxatni: lizing tashkiloti va tijorat banki tomonidan qishloq xoʻjaligi texnikasi va agregati uchun ajratilgan lizing yoki kredit shartlari boʻyicha foiz toʻlovlarining talabgorga tegishli qismi toʻlangandan soʻng hisoblangan foizning bir qismini qoplash uchun; tijorat banki suvni tejaydigan sugʻorish texnologiyalarini joriy etish hamda quyosh panellari, shuningdek, qishloq xoʻjaligi texnikasiga avtopilot uskunasini xarid qilish uchun talabgorga ajratilgan kredit foizlarining bir qismini qoplash uchun yuboradi. Bunda talabgorlarning nomi va STIR raqami, ajratilgan kredit summasi, kredit muddati, foiz stavkasi, kredit maqsadi, kredit berilgan sana, kreditni qaytarish sanasi, hisobvaragʻidagi (16325...) hisoblangan foizlar toʻgʻrisidagi maʼlumotlar aks ettiriladi. 11. Agentlikka taqdim etilgan buyurtmanoma va roʻyxatning toʻliqligi, haqqoniyligi, lizing yoki kredit ajratish va ular boʻyicha subsidiya olishning barcha jarayoni ushbu Nizom talablariga muvofiqligi yuzasidan masʼuliyat lizing tashkiloti va tijorat banklarining rahbarlariga yuklanadi. Mazkur talablar bajarilmagani oqibatida ortiqcha toʻlangan subsidiya lizing tashkiloti va tijorat banklarining oʻz mablagʻlari hisobidan Agentlikka qaytariladi. Subsidiya Agentlik tomonidan uch ish kunida Agroportal orqali lizing tashkiloti yoki tijorat bankining buyurtmanomada koʻrsatilgan bank hisobvaragʻiga oʻtkaziladi. 12. Talabgorning lizing yoki kredit shartnomasi: barcha turdagi kombaynlar va dvigatel quvvati 100 ot kuchidan koʻp boʻlgan traktorlar uchun 10 yilgacha; qolgan traktorlar, osma va tirkama texnikalar, shuningdek, avtopilot uskunasini xarid qilish uchun 7 yildan koʻp boʻlmagan muddatga; suvni tejaydigan sugʻorish texnologiyalari va quyosh panellarini xarid qilish uchun 5 yildan koʻp boʻlmagan muddatga rasmiylashtirilgan boʻlishi lozim. Talabgorning soʻroviga asosan ushbu bandda koʻrsatilgan muddatlar qisqartirilishi mumkin. 13. Subsidiya ushbu Nizom talablari asosida rasmiylashtirilgan lizing va kredit muddatidan hamda qoldiq qarz summasidan kelib chiqib hisoblanadi. Bunda toʻlov jadvali boʻyicha muddati oʻtgan qarzdorlikka qayta subsidiya hisoblanishiga yoʻl qoʻyilmaydi. Talabgor lizing yoki kreditni uni muddati oʻtgandan soʻng qaytarganda, ajratiladigan subsidiya tasdiqlangan toʻlov jadvalida qayd etilgan summadan oshmasligi lozim. 14. Talabgor shartnomaning toʻlov jadvaliga muvofiq oʻziga tegishli boʻlgan lizing toʻlovlarini (subsidiya sifatida beriladigan foizdan tashqari) toʻliq toʻlagan boʻlishi shart. 15. Subsidiya lizing tashkiloti uchun har chorakda, tijorat banki uchun har oyda keyingi oyning 20-sanasigacha taqdim etilgan buyurtmanomalar boʻyicha hisoblangan joriy foizlar miqdorida hisob-kitob qilinadi. 16. Agentlik tomonidan lizing tashkiloti yoki tijorat banki hisobvaragʻiga talabgor uchun hisoblangan foiz toʻlovini qisman qoplash uchun oʻtkazib berilgan subsidiya ushbu qarz oluvchining hisoblangan foiz toʻlovlari uchun hisob-kitob qilinadi. 17. Ajratilgan subsidiya talabgorga hisoblangan subsidiya miqdoridan koʻp boʻlgan taqdirda, ortiqcha mablagʻlar ikki bank ish kunidan kechiktirmasdan Agentlik hisobvaragʻiga qaytarib oʻtkaziladi. 18. Lizing yoki kredit shartnomasining shartlari oʻzgargan taqdirda, ilgari tasdiqlangan va hisoblangan subsidiya miqdori oshirilmaydi va subsidiya muddati uzaytirilmaydi. 19. Subsidiya ajratilishi quyidagi hollarda toʻxtatiladi: a) lizing yoki kredit shartnomasi boʻyicha subsidiya maqsadsiz sarflangani aniqlanganda, talabgor tomonidan lizing yoki kredit asosiy qarzining tegishli qismi toʻlov jadvalida belgilangan sanadan boshlab 90 kun davomida toʻliq toʻlanmasa; b) talabgor tomonidan lizing yoki kredit shartnomasi boʻyicha majburiyatlar toʻliq bajarilganda; v) talabgorning subsidiya olishni toʻxtatish toʻgʻrisidagi murojaati mavjud boʻlganda; g) lizing yoki kredit shartnomasi toʻliq bekor qilinganda hamda qarz majburiyatlari boshqa shaxsga oʻtkazilganda. 20. Subsidiya ajratish yuzasidan buyurtmalar quyidagi hollarda taqdim etilmaydi: kredit foiz stavkalari ushbu nizom bilan belgilangan foizlardan koʻp boʻlganda; kreditni qaytarish muddati besh yildan koʻp boʻlganda; kredit xorijiy valyutada ajratilganda; kredit eski xarid qilingan qishloq xoʻjaligi texnikalari va agregatlarga ajratilganda; kredit 2025-yil 1-iyuldan oldin oʻrnatilgan quyosh panellari hamda joriy etilgan suvni tejaydigan sugʻorish texnologiyalari uchun ajratilganda. 21. Qishloq xoʻjaligi texnikalari va agregatlari, quyosh panellari, avtopilot uskunalari xaridi hamda suvni tejaydigan sugʻorish texnologiyalarini joriy qilish boʻyicha loyihalarni kredit mablagʻlari hisobidan amalga oshirayotgan, biroq tijorat banklari tomonidan Agroportalga kiritilmay qolgan talabgorlarda yuzaga kelgan qarzdorlik tijorat banklari yoki lizing tashkilotlarining oʻz mablagʻlari hisobidan qoplanadi. Agar talabgorning kredit va lizing toʻlovlarini qaytarish grafiklaridagi oʻzgarishlar inobatga olinmasligi natijasida ortiqcha subsidiya toʻlovlari yuzaga kelsa, ushbu mablagʻlar tijorat banki va lizing tashkilotining oʻz mablagʻlari hisobidan Agentlikka qaytarib toʻlab beriladi. 22. Bosh prokuratura huzuridagi Iqtisodiy jinoyatlarga qarshi kurashish departamentining Davlat moliyaviy nazorati inspeksiyasi subsidiyalar toʻgʻri tayinlanishi va ajratilishini nazorat qiladi. Maqsadsiz foydalanilgan subsidiya Bosh bitim shartlariga asosan Agentlikka qaytariladi. 23. Taraflar oʻrtasida yuzaga keladigan nizolar belgilangan tartibda sud tomonidan hal etiladi. 24. Ushbu Nizom talablari buzilishida aybdor boʻlgan shaxslar qonunchilik hujjatlarida belgilangan tartibda javob beradilar. 1. Ushbu Nizom oziq-ovqat sanoati korxonalarida Xalqaro akkreditatsiya forumiga (keyingi oʻrinlarda — IAF) aʼzo davlatlarda akkreditatsiya qilingan sertifikatlashtirish organlari tomonidan xalqaro sifatni boshqarish tizimini joriy qilish va sertifikatlash, oziq-ovqat mahsulotlari sinovlari uchun zarur boʻlgan laboratoriya uskunalari, oʻlchash vositalari va jihozlarini xarid qilish hamda qishloq xoʻjaligi korxonalariga uzumni (mayiz) quritish va qadoqlash liniyalarini xarid qilish xarajatlarining bir qismini qoplab berish tartibini belgilaydi. 2. Ushbu Nizomda quyidagi asosiy tushunchalardan foydalaniladi: Agroportal — Qishloq xoʻjaligi vazirligining “Raqamli qishloq xoʻjaligi” yagona integratsion platformasi; laboratoriya uchun zarur boʻlgan uskuna va jihozlar — oziq-ovqat mahsulotlari sinovlari uchun zarur boʻlgan laboratoriya tahlillarini amalga oshirishda foydalaniladigan jihozlar (sinov va oʻlchash vositalari, standart namunalar, namunalarni sinovga tayyorlash uchun foydalaniladigan vositalar, sinov jarayonida foydalaniladigan elektron dasturlar, prekursorlar, reagentlar, reaktivlar va kimyoviy vositalar); masʼullar — tuman hokimining qishloq va suv xoʻjaligi masalalari boʻyicha oʻrinbosari hamda Qishloq xoʻjaligi vazirligi huzuridagi Agrosanoatni rivojlantirish agentligining (keyingi oʻrinlarda — Agrosanoatni rivojlantirish agentligi) tuman loyiha ofisi rahbarlari; mustaqil ekspert — talabgor tomonidan ushbu Nizomga muvofiq bajarilgan ishlarni joyiga chiqqan holda oʻrganuvchi hamda subsidiya ajratilishi yoki ajratilmasligi yuzasidan xulosa beruvchi tegishli huquqlarga va mustaqil ekspert guvohnomasiga ega boʻlgan jismoniy shaxs; sifatni boshqarish tizimiga berilgan muvofiqlik sertifikati — xalqaro standartlar talablariga asosan sifatni boshqarish tizimi joriy qilinganligini tasdiqlovchi hujjat; subsidiya — oziq-ovqat sanoati korxonalarida IAFga aʼzo davlatlarda akkreditatsiya qilingan sertifikatlash organlari tomonidan xalqaro sifatni boshqarish tizimini joriy qilish va sertifikatlash, laboratoriyalar uchun zarur boʻlgan uskuna va jihozlarni xarid qilish, ishga tushirish hamda qishloq xoʻjaligi korxonalariga uzumni (mayiz) quritish va qadoqlash liniyalarini xarid qilish xarajatlarining bir qismini qoplab berish uchun Davlat budjetidan ajratiladigan mablagʻ; talabgor — IAFga aʼzo davlatlarda akkreditatsiya qilingan sertifikatlash organlari tomonidan xalqaro sifatni boshqarish tizimini joriy qilish va sertifikatlash hamda laboratoriyalar uchun zarur boʻlgan uskuna, jihozlarni xarid qilish hamda 2025-yilda yoki undan keyingi yillarda ishlab chiqarilgan uzumni (mayiz) quritish va qadoqlash liniyalarini xarid qilish xarajatlarining bir qismini qoplab berish yuzasidan murojaat qilgan yuridik shaxs; uzumni (mayiz) qadoqlash liniyalari — quritilgan uzumni qadoqlash uchun oʻrnatilgan maxsus uskunalar zanjiri; uzumni quritish liniyalari — mexanik usulda, quyosh va shamol yordamida yoki issiq havo haydash orqali uzumni quritish uchun oʻrnatilgan uskunalar zanjiri; xalqaro sifatni boshqarish tizimi — xalqaro standart talablariga asosan mahsulot va xizmatlar sifatini oshirish maqsadida ish jarayonlarini boshqarishni baholovchi boshqaruv tizimi. 3. Subsidiya quyidagi yoʻnalishlarga alohida ajratiladi: xalqaro sifatni boshqarish tizimini joriy qilish va sertifikatlash; laboratoriyalar uchun zarur boʻlgan uskuna va jihozlarni xarid qilish hamda ishga tushirish; uzumni (mayiz) quritish va qadoqlash liniyalarini xarid qilish. Talabgor har bir yoʻnalishda faqat bir marotaba subsidiya olishi mumkin. 4. Subsidiya: xalqaro sifatni boshqarish tizimini joriy qilish va sertifikatlash xarajatlarining 50 foizi, biroq 500 million soʻmdan ortiq boʻlmagan miqdorda; laboratoriyalar uchun zarur boʻlgan uskuna va jihozlarni xarid qilish xarajatlarining 50 foizi, biroq 500 million soʻmdan ortiq boʻlmagan miqdorda; uzumni (mayiz) quritish va qadoqlash liniyalarini xarid qilish xarajatlarining 20 foizi, biroq 300 million soʻmdan ortiq boʻlmagan miqdorda ajratiladi. 5. Subsidiya hisobi Qishloq xoʻjaligi vazirligi huzuridagi Agrar sohada toʻlovlar agentligining (keyingi oʻrinlarda — Agentlik) Iqtisodiyot va moliya vazirligi huzuridagi Gʻaznachilik xizmati qoʻmitasida ochilgan maxsus shaxsiy gʻazna hisobvaragʻida yuritiladi. 6. Qishloq xoʻjaligi vazirligi Agrosanoatni rivojlantirish agentligi bilan birgalikda har kalendar yilning 1-avgustiga qadar keyingi yil uchun xalqaro sifatni boshqarish tizimini joriy qilish va sertifikatlash, laboratoriyalar uchun zarur boʻlgan uskuna va jihozlar, uzumni (mayiz) quritish va qadoqlash liniyalariga boʻlgan talablardan kelib chiqib, Oʻzbekiston Respublikasi Davlat budjeti parametrlarini shakllantirishda inobatga olish uchun hisob-kitoblarni Iqtisodiyot va moliya vazirligiga taqdim etadi. Iqtisodiyot va moliya vazirligi kelgusi yil uchun Oʻzbekiston Respublikasi Davlat budjeti parametrlarini shakllantirishda subsidiya uchun zarur mablagʻlarni nazarda tutadi. 7. Subsidiya ushbu Nizomga ilovada keltirilgan sxema boʻyicha ajratiladi. 8. Talabgor subsidiya olish uchun ariza bilan Agroportal orqali masʼullarga murojaat qiladi. 9. Talabgor arizaga quyidagi hujjatlarni ilova qiladi: a) xalqaro sifatni boshqarish tizimini joriy qilgani boʻyicha: xalqaro sifatni boshqarish tizimini joriy qilish va sertifikatlash boʻyicha tuzilgan shartnomalar nusxalari; xalqaro sifatni boshqarish tizimi joriy qilingani yuzasidan muvofiqlik sertifikati nusxasi; davlat ekologik ekspertizasining ijobiy xulosasi nusxasi; b) laboratoriya uchun zarur boʻlgan uskuna va jihozlar ishga tushirilgani boʻyicha: laboratoriya uchun zarur boʻlgan uskuna va jihozlarni yetkazib beruvchilar bilan tuzilgan shartnomalar nusxalari; laboratoriya uchun zarur boʻlgan uskuna va jihozlarga rasmiylashtirilgan muvofiqlik sertifikatlari nusxalari; laboratoriya uchun zarur boʻlgan uskuna va jihozlar xarid qilinganligini, yetkazib berilganligini va oʻrnatilganligini tasdiqlovchi hujjatlar (elektron hisob-faktura va bajarilgan ishlar dalolatnomasi nusxasi); laboratoriya uchun zarur boʻlgan uskuna va jihozlarning pasportlari nusxasi; ishga tushirilgan laboratoriya uskunalari va jihozlarini talabgor balansiga olganligini tasdiqlovchi hujjatlar nusxasi; laboratoriya oʻlchash vositalarining metrologik koʻrikdan oʻtganligini tasdiqlovchi hujjat nusxasi. Bunda ishga tushirilgan laboratoriya uskuna va jihozlarining ishlab chiqarilgan muddati ikki yildan oshmagan boʻlishi lozim; v) uzumni (mayiz) quritish va qadoqlash liniyalarini qurish xarajatlarini bir qismini qoplash boʻyicha: uzumni (mayiz) quritish va qadoqlash liniyalarini qurish uchun yer uchastkasi ajratilgani toʻgʻrisidagi hujjatlar nusxasi (yer uchastkasi ajratilgani toʻgʻrisida tuman hokimi qarori, yer uchastkasiga tuzilgan uzoq muddatli ijara shartnomasi); uzumni (mayiz) quritish va qadoqlash liniyalarini oʻrnatish va qurish ishlari boʻyicha loyiha-smeta hujjatlari hamda pudrat tashkiloti bilan tuzilgan shartnoma nusxasi; amalga oshirilgan xarajatlarni tasdiqlovchi hujjatlarning nusxasi (uzumni (mayiz) quritish va qadoqlash liniyalarini ishlab chiqaruvchi (yetkazib beruvchi)) bilan tuzilgan shartnoma, elektron hisob-faktura, toʻlov hujjatlari yoki solishtirma dalolatnoma, bajarilgan ishlarni qabul qilish dalolatnomasi. Talabgordan ushbu bandda koʻrsatilgan hujjatlardan boshqa hujjatlarni talab qilishga yoʻl qoʻyilmaydi. Arizadagi maʼlumotlar va taqdim qilingan hujjatlarning toʻgʻriligi hamda haqqoniyligi boʻyicha talabgor javobgar hisoblanadi. 10. Talabgor ushbu Nizomning 9-bandida koʻrsatilgan hujjatlarni toʻliq yoki belgilangan tartibda rasmiylashtirmagan holda taqdim qilganda, masʼullar tomonidan ikki ish kunida sabablari koʻrsatilib, Agroportal orqali arizani qabul qilish rad etiladi. Talabgor rad etish sabablarini bartaraf etgan holda, qayta murojaat qilish huquqiga ega. 11. Talabgor tomonidan ariza va unga ilova qilingan hujjatlar toʻliq boʻlgan taqdirda, masʼullar ariza tushgan kundan eʼtiboran besh ish kunida joyiga chiqqan holda: a) talabgor tomonidan xalqaro sifatni boshqarish tizimi joriy qilingani va sertifikatlashtirilgani, laboratoriya uchun zarur boʻlgan uskuna hamda jihozlar, toʻliq ishga tushirilganligini oʻrganadi; b) talabgorga xalqaro sifatni boshqarish tizimini joriy etish va sertifikatlash, shuningdek, laboratoriya uchun zarur boʻlgan uskuna va jihozlarni xarid qilish xarajatlarining har biri uchun 50 foizi, biroq 500 million soʻmdan ortiq boʻlmagan miqdorda ajratiladigan subsidiyaning miqdorini aniqlaydi; v) oʻrnatilgan uzumni (mayiz) quritish va qadoqlash liniyalari boʻyicha: 2025-yil va undan keyingi yillarda ishlab chiqarilganligini; talabgor va pudrat tashkilotlari vakili ishtirokida uzumni (mayiz) quritish va qadoqlash liniyalarini qurish ishlarining loyiha-smeta hujjatlariga muvofiqligini; quritish va qadoqlash liniyalarining oldi-sotdi shartnoma shartlariga va hisob-kitob hujjatlari hamda texnik hujjatlar (pasport) talablariga muvofiqligi va yangiligini oʻrganadi; uzumni (mayiz) quritish va qadoqlash liniyalarini xarid qilish xarajatlarining 20 foizigacha, biroq 300 million soʻmdan ortiq boʻlmagan miqdorda subsidiya summasini aniqlaydi. Masʼullar mazkur bandda nazarda tutilgan talablar toʻliq bajarilgan taqdirda, subsidiya ajratish maqsadga muvofiqligi boʻyicha elektron tarzda tasdiqlangan xulosani Agentlikka Agroportal orqali yuboradi. 12. Masʼullar tomonidan talabgorning arizasi besh ish kunida koʻrib chiqilmaganda yoki tegishli xulosa rasmiylashtirilmaganda, masʼullarning xulosasi ijobiy deb qabul qilinadi va subsidiyani ajratish maqsadga muvofiqligi yuzasidan javobgarlik masʼullar zimmasiga yuklanadi. Bunda ushbu ariza Agroportal orqali avtomatik ravishda toʻgʻridan toʻgʻri Agentlikka yuboriladi. 13. Ushbu Nizomning 11-bandida nazarda tutilgan talablar toʻliq bajarilmaganda, masʼullar tomonidan aniq sabablar koʻrsatilgan holda subsidiya ajratish rad etiladi va talabgorni bir ish kunida Agroportal orqali xabardor qilinadi. Subsidiya ajratish rad etilganda, talabgor rad etish sabablarini bartaraf etgan holda ikki oy davomida qayta murojaat qilishi mumkin. 14. Masʼullar talabgorga subsidiya ajratish toʻgʻrisidagi xulosani rasmiylashtirishda xulosaning haqqoniyligiga javobgar hisoblanadi. Bunda: tuman hokimining qishloq va suv xoʻjaligi masalalari boʻyicha oʻrinbosari — ishlab chiqarish korxonasi va uning laboratoriyasi, uzumni (mayiz) quritish va qadoqlash liniyalari joylashgan joy, maydoni, ishlovchilar soni toʻgʻrisidagi maʼlumotlarning haqqoniyligiga; Agrosanoatni rivojlantirish agentligining tuman loyiha ofisi rahbari — xarid qilingan laboratoriya uskunalari va jihozlarining ishlab chiqarilganligiga ikki yildan oshmaganligiga, standart talablar asosida ishga tushirilganligiga. 15. Agentlik masʼullar tomonidan Agroportal orqali taqdim etilgan ijobiy xulosa kelib tushgan kundan boshlab bir kun muddatda joyiga chiqib, oʻrganish va xulosa berish uchun mustaqil ekspertga buyurtmanoma yuboradi. Mustaqil ekspert uch ish kunida joyiga chiqqan holda talabgor tomonidan bajarilgan ishlarni ushbu Nizom talablariga muvofiq bajarilganligini oʻrganadi va subsidiya ajratilishi yoki ajratilmasligi toʻgʻrisida xulosani Agroportal orqali Agentlikka taqdim etadi. Mustaqil ekspert joyiga chiqib oʻrganishda: subsidiya olish uchun taqdim etilgan hujjatlarning belgilangan tartibda haqqoniyligini; uzumni (mayiz) quritish va qadoqlash liniyalari ishga tushirilgani va soz holda maqsadli foydalanib turganligini; xalqaro sifatni boshqarish tizimi joriy qilingani va sertifikatlashtirilgani, laboratoriya uchun zarur boʻlgan uskuna hamda jihozlar, toʻliq ishga tushirilganligini oʻrganadi. 16. Agentlik masʼullar hamda mustaqil ekspert tomonidan Agroportal orqali taqdim etilgan ijobiy xulosalarga asosan uch ish kunida talabgorning tijorat bankidagi undiruvga yoʻl qoʻyilmaydigan maxsus hisobvaragʻiga subsidiyani oʻtkazib beradi. Mustaqil ekspert tomonidan subsidiya ajratish maqsadga muvofiq emasligi boʻyicha xulosa berilganda, Agentlik subsidiya ajratilmasligi boʻyicha talabgorni bir ish kunida Agroportal orqali yoki SMS-xabarnoma orqali xabardor qiladi. 17. Masʼullar oziq-ovqat sanoati korxonalari laboratoriyalariga zarur boʻlgan uskuna va jihozlarni hamda qishloq xoʻjaligi korxonalariga uzumni (mayiz) quritish va qadoqlash liniyalaridan besh yil mobaynida foydalanish yuzasidan monitoring yuritadi. Bunda talabgor uskuna va jihozlar hamda quritish va qadoqlash liniyalaridan besh yildan kam boʻlmagan muddatda foydalanishlari lozim. 18. Monitoring natijalari asosida masʼullar tomonidan ikki nusxada dalolatnoma tuziladi hamda dalolatnomaning bir nusxasi talabgorda saqlanadi. Masʼullar tomonidan tuzilgan dalolatnomalar Agentlikka bir ish kunida yuboriladi. 19. Agentlik masʼullar tomonidan taqdim etilgan dalolatnomaga asosan talabgorga subsidiyani bir oy davomida ushbu Nizomning 20-bandda belgilangan miqdorlarda Agentlikning Iqtisodiyot va moliya vazirligi huzuridagi Gʻaznachilik xizmati qoʻmitasida ochilgan maxsus shaxsiy gʻazna hisobvaragʻiga qaytarish boʻyicha ogohlantirish xatini yuboradi. 20. Ushbu Nizomda nazarda tutilgan talablarning buzilish holatlari aniqlangan taqdirda, talabgor tomonidan Agentlikka subsidiya quyidagi tartibda qaytariladi: birinchi yildan foydalanilmasa — subsidiyaning 100 foizi; ikkinchi yildan foydalanilmasa — subsidiyaning 80 foizi uchinchi yildan foydalanilmasa — subsidiyaning 60 foizi toʻrtinchi yildan foydalanilmasa — subsidiyaning 40 foizi beshinchi yildan foydalanilmasa — subsidiyaning 20 foizi. 21. Talabgor ogohlantirish xatini olgan kundan boshlab bir oy davomida subsidiyani ixtiyoriy ravishda qaytarmasa yoki qaytarishni rad etsa, Agentlik tomonidan subsidiyani qaytarish boʻyicha huquqni muhofaza qiluvchi organlarga maʼlumot yuboriladi yoki sudga daʼvo arizasi kiritiladi. 22. Bosh prokuratura huzuridagi Iqtisodiy jinoyatlarga qarshi kurashish departamentining Davlat moliyaviy nazorati inspeksiyasi subsidiyalar toʻgʻri tayinlanishi va ajratilishini nazorat qiladi. 23. Ushbu Nizom talablari buzilishida aybdor boʻlgan shaxslar qonunchilik hujjatlariga muvofiq javob beradilar. 1. Ushbu Nizom Qoraqalpogʻiston Respublikasi sovitkichli sigʻimlar uyushmasiga (keyingi oʻrinlarda — Uyushma) aʼzo subyektlarga Qoraqalpogʻiston Respublikasi hududida sovitkichli sigʻimlarni qurish va/yoki jihozlash hamda Qoraqalpogʻiston Respublikasi va Jizzax viloyatida sovitkichli sigʻimlarning qish va bahor oylarida elektr energiyasi isteʼmoli xarajatlarining bir qismini qoplash tartibini belgilaydi. Ushbu Nizom talablari Uyushmaga aʼzo boʻlmagan, sovitkichli sigʻimlarni ishga tushirmagan hamda 2024-yil 1-yanvargacha sovitkichli sigʻimlarni qurgan va jihozlagan subyektlarga nisbatan tatbiq etilmaydi. 2. Ushbu Nizomda quyidagi asosiy tushunchalardan foydalaniladi: Agroportal — Qishloq xoʻjaligi vazirligining “Raqamli qishloq xoʻjaligi” yagona integratsion platformasi; masʼullar — subsidiya ajratilishiga koʻmaklashish maqsadida Qishloq xoʻjaligi vazirligi huzuridagi Agrosanoatni rivojlantirish agentligining Qoraqalpogʻiston Respublikasi boʻlimi boshligʻi (keyingi oʻrinlarda — Agrosanoatni rivojlantirish agentligining Qoraqalpogʻiston Respublikasi boʻlimi) va Uyushma rahbari; mustaqil ekspert — talabgor tomonidan ushbu Nizomga muvofiq bajarilgan ishlarni joyiga chiqqan holda oʻrganuvchi hamda subsidiya ajratilishi yoki ajratilmasligi yuzasidan xulosa beruvchi, tegishli huquqlarga va mustaqil ekspert guvohnomasiga ega boʻlgan jismoniy shaxs; sovitkichli sigʻimlar — asosiy turdagi qishloq xoʻjaligi va oziq-ovqat mahsulotlarini qulay sharoitda saqlashga moʻljallangan yopiq turdagi va sovitkichli uskunalar bilan jihozlangan sigʻimlar; sovitkichli sigʻimlarni jihozlash — asosiy turdagi qishloq xoʻjaligi va oziq-ovqat mahsulotlari saqlanadigan yopiq turdagi sovitkichli sigʻimlarni zarur qurilma, uskuna va jihozlar bilan taʼminlash; subsidiya — Uyushmaga aʼzo subyektlarga sovitkichli sigʻimlarini qurish va/yoki jihozlash hamda Qoraqalpogʻiston Respublikasi va Jizzax viloyatida sovitkichli sigʻimlarning elektr energiyasi isteʼmoli xarajatlarining bir qismini qoplash uchun Oʻzbekiston Respublikasi Davlat budjetidan ajratiladigan mablagʻ; talabgor — Qoraqalpogʻiston Respublikasi sovitkichli sigʻimlar uyushmasiga aʼzo boʻlgan holda, sovitkichli sigʻimlarni ishga tushirgan hamda sovitkichli sigʻimlarni qurish va/yoki jihozlash hamda Qoraqalpogʻiston Respublikasi va Jizzax viloyatida sovitkichli sigʻimlarning qish va bahor oylarida elektr energiyasi isteʼmoli xarajatlarining bir qismini qoplash maqsadida subsidiya olish uchun murojaat qilgan yuridik va jismoniy shaxslar. 3. Subsidiya: har bir sovitkichli sigʻimni qurish va/yoki jihozlash xarajatlarining 30 foizi, biroq 150 million soʻmdan ortiq boʻlmagan miqdorini; sovitkichli sigʻimlardan foydalanish uchun qish va bahor oylarida sarflangan elektr energiyasi qiymatining 50 foizini qoplab berish uchun ajratiladi. 4. Subsidiya hisobi Qishloq xoʻjaligi vazirligi huzuridagi Agrar sohada toʻlovlar agentligining (keyingi oʻrinlarda — Agentlik) Iqtisodiyot va moliya vazirligi huzuridagi Gʻaznachilik xizmati qoʻmitasida ochilgan maxsus shaxsiy gʻazna hisobvaragʻida yuritiladi. 5. Qoraqalpogʻiston Respublikasi Vazirlar Kengashi Uyushma bilan birgalikda asosiy qishloq xoʻjaligi va oziq-ovqat mahsulotlariga boʻlgan ehtiyojlardan kelib chiqqan holda, ushbu mahsulotlarni saqlash uchun qurilishi va jihozlanishi rejalashtirilayotgan sovitkichli sigʻimlarning prognoz parametrlarini aniqlaydi va har kalendar yilning 1-iyuliga qadar Qishloq xoʻjaligi vazirligiga taqdim etadi. Qishloq xoʻjaligi vazirligi Agentlik bilan birgalikda har kalendar yilning 1-avgustiga qadar keyingi yil uchun Qoraqalpogʻiston Respublikasi hududida sovitkichli sigʻimlarni qurish va/yoki jihozlash hamda sovitkichli sigʻimlarning elektr energiyasi isteʼmoli prognoz parametrlaridan kelib chiqib, Oʻzbekiston Respublikasi Davlat budjeti parametrlarini shakllantirishda inobatga olish uchun hisob-kitoblarni Iqtisodiyot va moliya vazirligiga taqdim qiladi. Iqtisodiyot va moliya vazirligi kelgusi yil uchun Oʻzbekiston Respublikasi Davlat budjeti parametrlarini shakllantirishda subsidiya uchun zarur mablagʻlarni nazarda tutadi. 6. Subsidiya ushbu Nizomga 1 va 2-ilovalarda keltirilgan sxemalar boʻyicha ajratiladi. 7. Talabgor subsidiya ajratish boʻyicha Masʼullarga Agroportal orqali ariza bilan murojaat qiladi. Arizaga quyidagi hujjatlar ilova qilinadi: a) sovitkichli sigʻimlarni qurish va/yoki jihozlash boʻyicha: Uyushmaga aʼzolikni tasdiqlovchi hujjat; tegishli koʻchmas mulkka boʻlgan huquqni tasdiqlovchi hujjatdan koʻchirma; qurish va/yoki jihozlash boʻyicha tuzilgan shartnoma; amalga oshirilgan xarajatlarni tasdiqlovchi hujjatlar (toʻlovlarni tasdiqlovchi hujjatlar, elektron hisob-fakturalar) nusxalari; b) sovitkichli sigʻimlarning elektr energiyasi isteʼmoli boʻyicha: Uyushmaga aʼzolikni tasdiqlovchi hujjat (Qoraqalpogʻiston Respublikasidagi talabgorlar uchun); tuman (shahar) elektr tarmoqlari tashkiloti bilan tuzilgan taqqoslash dalolatnomasi va hisob-fakturalarining nusxasi; kompressor quvvatini hisobga olgan holda, sovitkichli sigʻim isteʼmol qiladigan elektr energiyasi miqdorini koʻrsatib beradigan talabgor tomonidan ixtiyoriy shaklda tasdiqlangan maʼlumotnoma. Arizadagi maʼlumotlar va taqdim etilgan hujjatlarning ishonchliligi va haqqoniyligi uchun talabgor javobgar hisoblanadi. Masʼullar tomonidan talabgordan ushbu bandda nazarda tutilmagan boshqa hujjatlarni taqdim etishni talab qilishga yoʻl qoʻyilmaydi; Ushbu bandda koʻrsatilgan hujjatlar toʻliq boʻlmagan yoki belgilangan tartibda rasmiylashtirilmagan holda taqdim qilinganda, masʼullar tomonidan talabgorning arizasini qabul qilish rad etiladi. 8. Sovitkichli sigʻimlarni qurish va/yoki jihozlash xarajatlarining bir qismini qoplash maqsadida subsidiya olish uchun talabgor tomonidan yuborilgan ariza va unga ilova qilingan hujjatlar toʻliq boʻlgan taqdirda, masʼullar ariza tushgan kundan eʼtiboran besh ish kunida obyekt ishga tushirilgani va/yoki jihozlanganini joyiga chiqqan holda oʻrganadi. Quyidagi mezonlar asosida koʻrib chiqiladi: Nizomning 7-bandiga asosan taqdim etilgan ariza va unga ilova qilingan hujjatlarning ishonchliligi va haqqoniyligi; sovitkichli sigʻimning Uyushmaga aʼzo subyekt tomonidan qurilgani va/yoki jihozlangani, shuningdek, ishga tushirilgani. 9. Masʼullar oʻrganish natijalariga koʻra ishga tushirilgan sovitkichli sigʻim ushbu Nizomning 8-bandida nazarda tutilgan mezonlarga muvofiq boʻlganda, subsidiya ajratish maqsadga muvofiqligi toʻgʻrisidagi xulosani elektron imzo bilan tasdiqlaydi va Agroportal orqali Agentlikka yuboradi. Agar talabgorlar tomonidan taqdim etilgan hujjatlar ushbu Nizomning 8-bandida nazarda tutilgan mezonlarga muvofiq boʻlmaganda yoki sifatsiz qurilgan va texnik talablarga javob bermaganda, masʼullar aniq sabablarni koʻrsatgan holda subsidiya ajratilishi maqsadga muvofiqligi yuzasidan xulosa berish rad etilgani haqida Agroportal orqali bir ish kunda talabgorga maʼlum qiladi. 10. Sovitkichli sigʻimlarning elektr energiyasi isteʼmoli xarajatlarining bir qismini qoplash maqsadida subsidiya olish uchun talabgor tomonidan yuborilgan ariza va unga ilova qilingan hujjatlar toʻliq boʻlgan taqdirda, hududiy elektr tarmoqlari korxonasi rahbari ariza tushgan kundan eʼtiboran besh ish kunida arizadagi maʼlumotlarni joyiga chiqqan holda oʻrganadi. Ariza quyidagi mezonlar boʻyicha oʻrganib chiqiladi: sovitkichli sigʻim boʻyicha hisoblangan elektr energiyasi isteʼmoli hajmida boshqa ishlab chiqarish yoki xizmat koʻrsatish jarayonlari sarflari hisobga olinmagani; oziq-ovqat va qishloq xoʻjaligi mahsulotlarini saqlash boʻyicha olingan majburiyatlarning bajarilishi. 11. Hududiy elektr tarmoqlari korxonasi oʻrganish natijasida, agar talabgorlar tomonidan taqdim etilgan hujjatlar: ushbu Nizomning 10-bandida nazarda tutilgan mezonlarga muvofiq boʻlsa, subsidiya ajratish maqsadga muvofiqligi toʻgʻrisidagi xulosani elektron imzo bilan tasdiqlaydi va Agroportal orqali Agentlikka yuboriladi; ushbu Nizomning 10-bandida nazarda tutilgan mezonlarga muvofiq boʻlmasa, aniq sabablar koʻrsatilgan holda subsidiya ajratilishi maqsadga muvofiqligi boʻyicha xulosa berish rad etilgani haqida Agroportal orqali talabgorga bir ish kunida maʼlum qilinadi. 12. Subsidiya ajratish rad etilganda, talabgor masʼullar va/yoki hududiy elektr tarmoqlari korxonasi rahbari xulosasida koʻrsatilgan kamchiliklarni toʻliq bartaraf qilgandan soʻng Agroportal orqali subsidiya ajratish toʻgʻrisida qayta murojaat qilishi mumkin. 13. Talabgor masʼullar va/yoki hududiy elektr tarmoqlari korxonasi rahbarining subsidiya ajratishni rad etish toʻgʻrisidagi xulosasidan norozi boʻlsa, sudga shikoyat qilishga haqli. 14. Agentlik masʼullarning xulosasi asosida bir ish kunida talabgor tomonidan bajarilgan ishlarning haqqoniyligini oʻrganish uchun mustaqil ekspertga buyurtma yuboradi. Mustaqil ekspert joyiga chiqib oʻrganishda sovitkichli sigʻimning Uyushmaga aʼzo subyekt tomonidan qurilgani va/yoki jihozlanganini oʻrganadi. 15. Mustaqil ekspert uch ish kunida joyiga chiqqan holda talabgorlar tomonidan bajarilgan ishlar ushbu Nizom talablariga muvofiq bajarilganini oʻrganadi va sovitkichli sigʻimlarni qurish va/yoki jihozlash xarajatlarining bir qismini qoplash uchun subsidiya ajratilishi yoki ajratilmasligi toʻgʻrisida xulosani hamda bajarilgan ishlarni talabgorning joylashgan manzili boʻyicha (lokatsiyasi) boʻyicha foto maʼlumotlarni Agroportal orqali Agentlikka taqdim etadi. 16. Agentlik uch ish kunida mustaqil ekspertning yoki masʼullar va hududiy elektr tarmoqlari korxonasi rahbarining ijobiy xulosasiga asosan talabgorning tijorat bankidagi undiruvga yoʻl qoʻyilmaydigan maxsus hisobvaragʻiga Agroportal orqali subsidiyani oʻtkazib beradi. 17. Talabgor sovitkichli sigʻimlarni qurish va/yoki jihozlash xarajatlarining bir qismini qoplash uchun subsidiya ajratilgan kundan boshlab besh yil davomida faoliyatini oʻzgartirmagan holda sovitkichli sigʻimni ishlatishi shart. 18. Agrosanoatni rivojlantirish agentligining Qoraqalpogʻiston Respublikasi boʻlimi: talabgor ishtirokida subsidiya ajratilgan sovitkichli sigʻimlar ishlatilishi ustidan bir yilda bir marta monitoring oʻtkazadi; monitoring natijalari asosida ikki nusxada dalolatnoma tuziladi hamda dalolatnomaning bir nusxasi talabgorda saqlanadi. Agrosanoatni rivojlantirish agentligining Qoraqalpogʻiston Respublikasi boʻlimi tomonidan tuzilgan dalolatnoma Agentlikka bir ish kunida yuboriladi. 19. Agrosanoatni rivojlantirish agentligining Qoraqalpogʻiston Respublikasi boʻlimi tomonidan taqdim etilgan dalolatnomaga asosan ushbu Nizom talablari buzilgani qayd etilsa, Agentlik talabgorga subsidiyani bir oy davomida toʻliq Agentlikning Gʻaznachilik xizmati qoʻmitasida ochilgan maxsus shaxsiy gʻazna hisobvaragʻiga qaytarish boʻyicha ogohlantirish xatini yuboradi. 20. Ushbu Nizomda nazarda tutilgan talablarning buzilish holatlari aniqlangan yilga qarab, talabgor tomonidan Agentlikka subsidiya quyidagi tartibda qaytariladi: 2 yilda — 80 foiz; 3 yilda — 60 foiz; 4 yilda — 40 foiz; 5 yilda — 20 foiz. 21. Talabgor ogohlantirish xatini olgan kundan boshlab bir oy davomida subsidiyani ixtiyoriy ravishda qaytarmasa yoki qaytarishni rad etsa, Agentlik tomonidan subsidiyani qaytarish boʻyicha huquqni muhofaza qiluvchi organlarga maʼlumot yuboriladi yoki sudga daʼvo arizasi kiritiladi. 22. Subsidiya ajratishda yuzaga keladigan kelishmovchiliklar tomonlar oʻrtasida muzokara oʻtkazish orqali hal etiladi. Bunda taraflar oʻrtasidagi kelishmovchiliklar muzokara oʻtkazish orqali hal etilmagan taqdirda, sud tartibida hal etiladi. 23. Bosh prokuratura huzuridagi Iqtisodiy jinoyatlarga qarshi kurashish departamentining Davlat moliyaviy nazorati inspeksiyasi subsidiyalar toʻgʻri tayinlanishi va ajratilishini nazorat qiladi. 24. Ushbu Nizom talablari buzilishida aybdor boʻlgan shaxslar qonunchilik hujjatlariga muvofiq javob beradilar. 1. Ushbu Nizom issiqxona xoʻjaliklariga xorijdan malakali agronom, entomolog va laboratoriya mutaxassislarini hamda mahalliy oziq-ovqat sanoati korxonalari tomonidan muhandis-texnolog, marketolog, dizayner va xalqaro standartlar boʻyicha xorijiy mutaxassislar (keyingi oʻrinlarda — xorijiy mutaxassis) ish haqining bir qismini qoplab berish tartibini belgilaydi. 2. Ushbu Nizomda quyidagi tushunchalardan foydalaniladi: Agroportal — Qishloq xoʻjaligi vazirligining “Raqamli qishloq xoʻjaligi” yagona integratsion platformasi; issiqxona xoʻjaligi — sanoat usulida issiqxonalarda qishloq xoʻjaligi mahsulotlarini yetishtiruvchi fermer xoʻjaliklari, dehqon xoʻjaliklari, agroklasterlar va boshqa yuridik shaxs maqomiga ega qishloq xoʻjaligi korxonasi; oziq-ovqat sanoati korxonasi — sanoat usulida qishloq xoʻjaligi mahsulotlarini birlamchi va chuqur qayta ishlash asosida tayyor yoki yarim tayyor oziq-ovqat mahsulotlarini ishlab chiqaruvchi yuridik shaxs maqomiga ega korxona; subsidiya — talabgor tomonidan jalb qilingan xorijiy mutaxassisga toʻlangan ish haqining bir qismini qoplash uchun Davlat budjetidan ajratiladigan mablagʻ; talabgor — yillik tushumida tayyor yoki yarim tayyor oziq-ovqat mahsulotlari eksportidan tushum ulushi kamida 30 foizni tashkil qiladigan hamda har yili 1 (bir) million AQSH dollaridan ortiq hajmdagi mahsulotlarni eksport qilgan va xorijiy mutaxassislarni jalb qilgan oziq-ovqat sanoati korxonasi yoki issiqxona xoʻjaliklariga xorijdan malakali agronom, entomolog va laboratoriya mutaxassislarini jalb qilgan issiqxona xoʻjaligi; malakali agronomlar “yashil reyestri” — Qishloq xoʻjaligi vazirligining rasmiy veb-saytida eʼlon qilib boriladigan xorijdan jalb qilinadigan malakali agronom, entomolog va laboratoriya mutaxassislari roʻyxati. 3. Subsidiya hisobi Qishloq xoʻjaligi vazirligi huzuridagi Agrar sohada toʻlovlar agentligining (keyingi oʻrinlarda — Agentlik) Iqtisodiyot va moliya vazirligi huzuridagi Gʻaznachilik xizmati qoʻmitasida ochilgan maxsus shaxsiy gʻazna hisobvaragʻida yuritiladi. 4. Qishloq xoʻjaligi vazirligi Agrosanoatni rivojlantirish agentligi bilan birgalikda har kalendar yilning 1-avgustiga qadar keyingi yil uchun xorijiy mutaxassislarga boʻlgan talablardan kelib chiqib, Oʻzbekiston Respublikasi Davlat budjeti parametrlarini shakllantirishda inobatga olish uchun hisob-kitoblarni Iqtisodiyot va moliya vazirligiga taqdim qiladi. Iqtisodiyot va moliya vazirligi kelgusi yil uchun Oʻzbekiston Respublikasi Davlat budjeti parametrlarini shakllantirishda subsidiya uchun zarur mablagʻlarni nazarda tutadi. 5. Subsidiya quyidagilarga 1 ming AQSH dollari ekvivalentidan oshmagan miqdorda ajratiladi: mahalliy oziq-ovqat sanoati korxonalari tomonidan muhandis-texnolog, marketolog, dizayner va xalqaro standartlar boʻyicha har bir xorijiy mutaxassisga toʻlangan oylik ish haqining 30 foizi; issiqxona xoʻjaliklariga xorijdan jalb qilingan malakali agronom, entomolog va laboratoriya mutaxassislariga toʻlangan oylik ish haqining 50 foizi. 6. Subsidiya xorijiy mutaxassisni jalb qilgan talabgorga har bir kasb (lavozim) boʻyicha faqat bir nafar xorijiy mutaxassis uchun ajratiladi. 7. Yer maydoni 1 gektardan 10 gektargacha boʻlgan va sanoat usulida qishloq xoʻjaligi mahsulotlarini yetishtiruvchi issiqxona xoʻjaligi tomonidan mavsum davrida xorijdan 1 nafar malakali mutaxassis jalb etiladi. Bunda tutash hududlarda joylashgan va umumiy maydoni 10 gektardan oshmaydigan bir necha issiqxona xoʻjaliklari oʻzaro kelishuv asosida xorijdan jalb qilingan malakali mutaxassis xizmatidan foydalanishi mumkin. 8. Subsidiya ushbu Nizomga ilovaga muvofiq sxemaga asosan ajratiladi. 9. Talabgor xorijiy mutaxassis bilan belgilangan tartibda mehnat shartnomasi tuzib, ish haqi hisoblagandan soʻng subsidiya olish uchun ariza bilan Agroportal orqali Agentlikka murojaat qiladi. 10. Talabgor arizaga quyidagi hujjatlarni ilova qiladi: soliq toʻlovchining identifikatsiya raqami va joylashgan joyi (pochta va elektron manzili), xizmat koʻrsatuvchi tijorat bankining nomi va bankdagi hisobvaragʻi; xorijiy mutaxassisni ishga qabul qilish toʻgʻrisidagi buyruq ichki ishlar organlarining migratsiya va fuqarolikni rasmiylashtirish boʻlinmalarida hisobga qoʻyilganligi toʻgʻrisidagi maʼlumot; Kambagʻallikni qisqartirish va bandlik vazirligi tomonidan berilgan Oʻzbekiston Respublikasi hududida mehnat faoliyatini amalga oshirish huquqini beruvchi tasdiqnomaning nusxasi; xorijiy mutaxassis bilan tuzilgan mehnat shartnomasi va uning mehnat faoliyatiga oid hujjat nusxasi hamda hisoblangan ish haqi toʻgʻrisidagi maʼlumot; oziq-ovqat sanoati korxonalari oxirgi bir yil davomida kamida 1 (bir) million AQSH dollari miqdoridagi mahsulot eksportga yoʻnaltirilgani va yillik tushumda eksport qilingan tayyor yoki yarim tayyor mahsulotlar ulushi kamida 30 foizni tashkil qilgani haqidagi maʼlumot (issiqxona xoʻjaliklari bundan mustasno); xizmat koʻrsatuvchi tijorat bankining xorijiy valyuta kirimi tasdiqlangan maʼlumotnomasi; xorijiy mutaxassis kamida 5 yillik ish tajribaga ega ekanligini tasdiqlovchi hujjat nusxasi. Talabgordan ushbu bandda koʻrsatilgan hujjatlardan boshqa hujjatlarni talab qilishga yoʻl qoʻyilmaydi. Talabgor arizadagi maʼlumotlar va taqdim etilgan hujjatlarning toʻgʻriligi va haqqoniyligi boʻyicha javobgar hisoblanadi. 11. Talabgor ushbu Nizomning 10-bandida koʻrsatilgan hujjatlarni toʻliq yoki belgilangan tartibda rasmiylashtirilmagan holda taqdim qilganda, Agentlik tomonidan ikki ish kunida sabablari koʻrsatilib, arizani qabul qilish rad etiladi. Bunda talabgorni xulosada koʻrsatilgan kamchiliklarni bartaraf etgan holda, qayta murojaat qilish huquqiga ega ekanligi boʻyicha Agroportal orqali xabardor qiladi. 12. Agentlik talabgorning subsidiya ajratish toʻgʻrisidagi arizasini besh ish kuni ichida ushbu Nizom talablariga muvofiq oʻrganib chiqadi. Bunda Agentlik Kambagʻallikni qisqartirish va bandlik vazirligi hamda Soliq qoʻmitasining axborot tizimlaridan ushbu Nizomning 10-bandida nazarda tutilgan maʼlumotlarni Agroportalga integratsiya qilish orqali oladi. 13. Agentlik: talabgorning arizasi va unga ilova qilingan hujjatlar toʻliq boʻlgan taqdirda hamda integratsiya orqali olingan maʼlumotlar bilan mos kelganda, bir ish kuni ichida subsidiyani talabgorning tijorat banklardagi undiruvga yoʻl qoʻyilmaydigan maxsus hisobvaragʻiga oʻtkazib beradi. ushbu Nizom talablaridan kelib chiqib, subsidiya ajratishni rad etgan taqdirda, talabgorni Agroportal orqali rad etishning aniq sabablarini koʻrsatgan holda bir ish kunida xabardor qiladi. Talabgor Agentlikning qaroridan norozi boʻlgan taqdirda, yuqori turuvchi organga yoki belgilangan tartibda sudga shikoyat qilishi mumkin. 14. Tuman hokimining qishloq va suv xoʻjaligi masalalari boʻyicha oʻrinbosari hamda Agrosanoatni rivojlantirish agentligining tuman loyiha ofislari: subsidiya ajratilgan oziq-ovqat sanoati korxonasi va issiqxona xoʻjaliklariga xorijdan malakali mutaxassislarning jalb qilinishi boʻyicha doimiy monitoring oʻtkazadi; Agentlikka har yili bir marotaba subsidiya ajratilgan tadbirkorlik subyektlari kesimida monitoring natijalari boʻyicha maʼlumot kiritib boradi. 15. Oʻtkazilgan monitoring natijalariga koʻra oziq-ovqat sanoati korxonasi yoki issiqxona xoʻjaligiga jalb qilingan xorijiy mutaxassis mehnat shartnomasi muddati davomida Oʻzbekiston Respublikasi hududidan chiqib ketgani hamda talabgor faoliyat yuritmayotgani (toʻxtatilgan yoki tugatilgan) aniqlanganda, subsidiya ajratish toʻxtatiladi. 16. Subsidiya berishda yuzaga keladigan kelishmovchiliklar tomonlar oʻrtasida muzokaralar oʻtkazish orqali hal etiladi. Bunda taraflar oʻrtasida kelishmovchiliklar muzokaralar oʻtkazish orqali hal etilmagan taqdirda, nizolar sud tartibida hal qilinadi. 17. Bosh prokuratura huzuridagi Iqtisodiy jinoyatlarga qarshi kurashish departamentining Davlat moliyaviy nazorati inspeksiyasi subsidiyalar toʻgʻri tayinlanishi va ajratilishini nazorat qiladi. 18. Ushbu Nizom talablari buzilishida aybdor boʻlgan shaxslar qonunchilik hujjatlariga muvofiq javob beradilar. 1. Ushbu Nizom Qoraqalpogʻiston Respublikasining paxta, boshoqli don va sholi yetishtiruvchi hamda Xorazm viloyatidagi sholi yetishtiruvchi fermer xoʻjaliklari, dehqon xoʻjaliklari, agroklasterlar hamda kooperatsiyalarning lazerli qurilmaga ega yer tekislagich agregat bilan tekislangan ekin maydonlariga sarflangan yonilgʻi-moylash materiallari xarajatlarini qoplash uchun subsidiya ajratish tartibini belgilaydi. Ushbu Nizom Qoraqalpogʻiston Respublikasining paxta, boshoqli don va sholi yetishtiruvchi hamda Xorazm viloyatidagi sholi yetishtiruvchilarning lazerli qurilmaga ega yer tekislagich agregat bilan tekislangan sugʻoriladigan ekin maydonlariga tatbiq etiladi. 2. Ushbu Nizomda quyidagi asosiy tushunchalardan foydalaniladi: Agroportal — Qishloq xoʻjaligi vazirligining “Raqamli qishloq xoʻjaligi” yagona integratsion platformasi; subsidiya — Qoraqalpogʻiston Respublikasining paxta, boshoqli don va sholi yetishtiruvchi hamda Xorazm viloyatidagi sholi yetishtiruvchi fermer xoʻjaliklari, dehqon xoʻjaliklari, agroklasterlar hamda kooperatsiyalarning lazerli qurilmaga ega yer tekislagich agregat bilan tekislangan ekin maydonlariga sarflangan yonilgʻi-moylash materiallari xarajatlarini qoplash uchun Oʻzbekiston Respublikasi Davlat budjetidan ajratiladigan mablagʻ; talabgor — Qoraqalpogʻiston Respublikasida paxta, boshoqli don va sholi yetishtiruvchi hamda Xorazm viloyatidagi sholi yetishtiruvchi yuridik shaxs maqomiga ega fermer va dehqon xoʻjaliklari, agroklasterlar, kooperatsiyalar. 3. Talabgorga lazerli qurilmaga ega yer tekislagich agregat bilan tekislangan har bir gektar ekin maydoniga sarflangan yonilgʻi-moylash materiallari xarajatlarining 100 foizini, biroq har gektari uchun 1 million soʻmdan ortiq boʻlmagan qismini qoplash maqsadida Oʻzbekiston Respublikasi Davlat budjetidan subsidiya ajratiladi. 4. Subsidiya hisobi Qishloq xoʻjaligi vazirligi huzuridagi Agrar sohada toʻlovlar agentligining (keyingi oʻrinlarda — Agentlik) Iqtisodiyot va moliya vazirligi huzuridagi Gʻaznachilik xizmati qoʻmitasida ochilgan maxsus shaxsiy gʻazna hisobvaragʻida yuritiladi. 5. Qishloq xoʻjaligi vazirligi Agentlik bilan birgalikda har kalendar yilning 1-avgustiga qadar keyingi yil uchun lazerli qurilmaga ega yer tekislagich agregat bilan tekislangan har bir gektar ekin maydoniga sarflangan yonilgʻi-moylash materiallariga talablardan kelib chiqib, Oʻzbekiston Respublikasi Davlat budjeti parametrlarini shakllantirishda inobatga olish uchun hisob-kitoblarni Iqtisodiyot va moliya vazirligiga taqdim qiladi. Iqtisodiyot va moliya vazirligi kelgusi yil uchun Oʻzbekiston Respublikasi Davlat budjeti parametrlarini shakllantirishda subsidiya uchun zarur mablagʻlarni nazarda tutadi. 6. Subsidiya ushbu Nizomga 1-ilovada keltirilgan sxemaga asosan ajratiladi. 7. Talabgorga subsidiya ajratishga koʻmaklashuvchi tuman ishchi guruhi (keyingi oʻrinlarda — tuman ishchi guruhi) ushbu Nizomga 2-ilovada keltirilgan namunaviy tarkibda har bir tumanda tashkil etiladi. 8. Talabgor ekin maydonini lazerli qurilmaga ega yer tekislagich agregat bilan tekislab boʻlgandan soʻng besh ish kun ichida tuman ishchi guruhiga subsidiya ajratish boʻyicha Agroportal orqali ariza bilan murojaat qiladi hamda arizaga quyidagilarni ilova qiladi: a) ekin maydonini lazerli qurilmaga ega yer tekislagich agregat bilan tekislash boʻyicha tuzilgan pudrat shartnomasining nusxasi (agar lazerli qurilmaga ega yer tekislagich agregat talabgorning mulki boʻlsa, shartnoma talab etilmaydi); b) lazerli qurilmaga ega yer tekislagich agregat bilan tekislangan har bir gektar ekin maydoniga sarflangan yonilgʻi-moylash materiallarini xarid qilish boʻyicha elektron hisob-faktura nusxasi; v) lazerli qurilmaga ega yer tekislagich agregat bilan tekislangan har bir gektar ekin maydoniga sarflangan yonilgʻi-moylash mahsulotlarini xarid qilingani boʻyicha toʻlov topshiriqnomasi nusxasi. Talabgor arizadagi maʼlumotlar va ilova qilingan hujjatlarning toʻgʻriligi uchun javobgar hisoblanadi. Talabgordan ushbu bandda nazarda tutilmagan boshqa hujjatlarni talab qilishga yoʻl qoʻyilmaydi. 9. Ushbu Nizomning 8-bandida koʻrsatilgan hujjatlar toʻliq boʻlmagan yoki belgilangan tartibda rasmiylashtirilmagan holda taqdim qilinganda, ishchi guruh tomonidan talabgorning arizasini qabul qilish rad etiladi. 10. Talabgor tomonidan ariza va unga ilova qilingan hujjatlar toʻliq boʻlgan taqdirda, tuman ishchi guruhi ariza tushgan kundan eʼtiboran besh ish kuni ichida: ariza va unga ilova qilingan hujjatlarni ushbu nizomning 8-bandida nazarda tutilgan shartlarga muvofiq talabgor tomonidan taqdim etilganini oʻrganib chiqadi; joyiga chiqqan holda talabgorlar tomonidan ekin maydonini lazerli qurilmaga ega yer tekislagich agregat bilan belgilangan talablar darajasida tekislanganini va sifatini konturlar kesimida oʻrganadi; talabgor tomonidan ekin maydoni lazerli qurilmaga ega yer tekislagich agregat bilan talab darajasida tekislangani aniqlanganda, tuman ishchi guruhi xulosasini Agroportal orqali elektron imzo bilan tasdiqlaydi. 11. Talabgorga subsidiya ajratishni rad etish uchun quyidagilar asos boʻladi: talabgorning oʻz arizasiga asosan; ushbu Nizomning 8-bandida nazarda tutilgan hujjatlar toʻliq taqdim etilmaganda; talabgor tomonidan soxta hujjatlar, notoʻgʻri yoki yolgʻon maʼlumotlar taqdim etilganda; talabgor boʻlgan qishloq xoʻjaligi subyekti tugatilganda; yonilgʻi-moylash mahsulotlari Qishloq xoʻjaligini davlat tomonidan qoʻllab-quvvatlash jamgʻarmasi mablagʻlaridan paxta va gʻalla yetishtirish uchun ajratilgan imtiyozli kreditlar hisobidan xarid qilinganda. Ushbu bandda koʻrsatilmagan boshqa asoslar bilan talabgorga subsidiya ajratishni rad etishga yoʻl qoʻyilmaydi. 12. Tuman ishchi guruhi subsidiya ajratishni rad etgan taqdirda, talabgorlarga bir kun muddatda Agroportal orqali rad etishning aniq sabablarini koʻrsatgan holda bir ish kunida xabarnoma yuboradi. 13. Subsidiya ajratish rad etilgan talabgor tuman ishchi guruhining xulosasida koʻrsatilgan rad etish sabablarini xabarnomani olgan kundan boshlab bir oy ichida kamchiliklarni bartaraf etgan holda qayta murojaat qilishi mumkin. 14. Talabgor tuman ishchi guruhining subsidiya ajratishni rad etish toʻgʻrisidagi xulosasidan norozi boʻlgan taqdirda, belgilangan tartibda sudga shikoyat qilish huquqiga ega. 15. Tuman ishchi guruhi talabgorlarga subsidiya ajratish toʻgʻrisidagi xulosani rasmiylashtirishda quyidagilarga shaxsan masʼul hisoblanadi: tuman hokimining qishloq va suv xoʻjaligi masalalari boʻyicha oʻrinbosari — qishloq xoʻjaligi boʻlimi boshligʻi — ishchi guruh faoliyatini tashkil qilishga va ishchi guruh tomonidan talabgorlarning subsidiya ajratish toʻgʻrisidagi arizasi joyiga chiqqan holda muddatida va toʻliq oʻrganilishiga hamda rasmiylashtirilgan hujjatlarning haqqoniyligiga; subsidiya ajratish toʻgʻrisidagi hujjatlar oʻz vaqtida rasmiylashtirilishi va muvofiqlashtirilishiga; Vazirlar Mahkamasi huzuridagi Agrosanoat majmui ustidan nazorat qilish inspeksiyasining (keyingi oʻrinlarda — Agroinspeksiya) tuman boʻlimi rahbari — tekislangan maydonning oʻlchami, kontur raqamini aniqlash, ekin maydonini lazerli qurilmaga ega yer tekislagich agregat bilan tekislash ishlarining konturlar kesimida toʻliq va sifatli bajarilgani hamda yonilgʻi-moylash mahsulotlarining sarflangan miqdoriga; tuman prokurori va tuman ichki ishlar boʻlimi boshligʻi — lazerli qurilmaga ega yer tekislagich agregat bilan tekislangan ekin maydoniga sarflangan yonilgʻi-moylash materiallari xarajatlarini qoplash uchun subsidiya ajratilishi boʻyicha umumiy nazorat amalga oshirilishiga. 16. Tuman ishchi guruhi talabgorlarga subsidiya ajratish toʻgʻrisidagi xulosani rasmiylashtirgandan soʻng bir ish kunida xulosani koʻrib chiqish uchun Agroportal orqali Agentlikka yuboradi. 17. Agentlik tomonidan bir ish kunida ishlarning haqqoniyligini aniqlash maqsadida Raqamli texnologiyalar vazirligi huzuridagi Kosmik tadqiqotlar va texnologiyalar agentligiga (keyingi oʻrinlarda — “Oʻzbekkosmos” agentligi) talabnoma yuboradi. “Oʻzbekkosmos” agentligi uch ish kunida talabgorlarning lazerli qurilmaga ega yer tekislagich agregat yordamida tekislangan yer maydonlarini konturlar kesimida tekislashdan oldingi va bajarilgan ishlardan keyingi holati toʻgʻrisida foto maʼlumot va xulosani Agentlikka taqdim etadi. “Oʻzbekkosmos” agentligi talabnomada koʻrsatilgan ishlar bajarilgan taqdirda ijobiy, ishlar qisman bajarilgan yoki umuman bajarilmagan taqdirda salbiy xulosa beradi. Bunda “Oʻzbekkosmos” agentligida tegishli konturlar boʻyicha kosmosdan tasvirga olingan ayrim maʼlumotlar mavjud boʻlmasa, tegishli maʼlumotlar mavjud emasligini oʻzining xulosasida maʼlum qiladi. Agar “Oʻzbekkosmos” agentligi tomonidan uch ish kunida maʼlumot taqdim etilmasa, tuman ishchi guruh xulosasi asosida subsidiya ajratiladi. 18. Tuman ishchi guruhi hamda “Oʻzbekkosmos” agentligining xulosalariga asosan Agentlik tomonidan uch ish kunida talabgorga subsidiya ajratish yoki ajratmaslik haqida Agroportal yoki SMS-xabarnoma orqali maʼlum qiladi hamda ajratish maqsadga muvofiq deb topilganda, subsidiyani talabgorning tijorat bankidagi undiruvga yoʻl qoʻyilmaydigan maxsus hisobvaragʻiga oʻtkazib beradi. 19. Bosh prokuratura huzuridagi Iqtisodiy jinoyatlarga qarshi kurashish departamentining Davlat moliyaviy nazorati inspeksiyasi subsidiyalar toʻgʻri tayinlanishi va ajratilishini nazorat qiladi. 20. Ushbu Nizom talablari buzilishida aybdor boʻlgan shaxslar qonunchilik hujjatlariga muvofiq javob beradilar. 1. Tuman hokimining qishloq va suv xoʻjaligi masalalari boʻyicha oʻrinbosari — qishloq xoʻjaligi boʻlimi boshligʻi, ishchi guruh rahbari. 2. “Oʻzagroinspeksiya”ning tuman boʻlimi rahbari. 3. Tuman prokurori. 4. Tuman ichki ishlar boʻlimi boshligʻi. 1. Ushbu Nizom qishloq xoʻjaligi mahsulotlarini yetishtirishda biologik himoya usulini qoʻllash xarajatlarining bir qismini qoplash tartibini belgilaydi. 2. Ushbu Nizomda quyidagi asosiy tushunchalardan foydalaniladi: Agroportal — Qishloq xoʻjaligi vazirligining “Raqamli qishloq xoʻjaligi” yagona integratsion platformasi; biologik himoya vositalari — biolaboratoriyalarda koʻpaytirilib, qishloq xoʻjaligi oʻsimliklari zararkunandalariga qarshi kurashishda qoʻllanadigan biomahsulotlar (trixogramma, oltinkoʻz, brakon va boshqalar), qishloq xoʻjaligi oʻsimliklarining zararkunandalari va kasalliklariga qarshi kurashishda qoʻllanadigan mikroorganizmlar (bakteriyalar, zamburugʻlar va viruslar); biologik himoya usuli — qishloq xoʻjaligi oʻsimliklarining zararkunandalari, kasalliklari va begona oʻtlarga qarshi biologik entomofaglar, feromon tutqich, biologik va mikrobiologik preparatlar bilan kurashish usuli; subsidiya — qishloq xoʻjaligi mahsulotlarini yetishtirishda biologik himoya vositalarini xarid qilishga sarflangan mablagʻlarning bir qismini qoplash uchun Davlat budjetidan ajratiladigan mablagʻ; talabgor — qishloq xoʻjaligi mahsulotlarini yetishtirishda oʻsimliklarni himoya qilish boʻyicha biologik himoya vositalaridan foydalanadigan yuridik shaxs maqomiga ega qishloq xoʻjaligi korxonalari. 3. Subsidiya hisobi Qishloq xoʻjaligi vazirligi huzuridagi Agrar sohada toʻlovlar agentligi (keyingi oʻrinlarda — Agentlik) Iqtisodiyot va moliya vazirligi huzuridagi Gʻaznachilik xizmati qoʻmitasida ochilgan maxsus shaxsiy gʻazna hisobvaragʻida yuritiladi. 4. Qishloq xoʻjaligi vazirligi huzuridagi Oʻsimliklar himoyasi va karantini agentligining (keyingi oʻrinlarda — Oʻsimliklar himoyasi va karantini agentligi) har yili 1-iyulga qadar kelgusi yil uchun subsidiya oluvchilar roʻyxatini shakllantirib, talab etiladigan subsidiyaning prognoz koʻrsatkichlarini Qishloq xoʻjaligi vazirligiga taqdim etadi. Qishloq xoʻjaligi vazirligi Agentlik bilan birga har kalendar yilning 1-avgustiga qadar Oʻsimliklar karantini va himoyasi agentligi tomonidan taqdim etilgan prognoz koʻrsatkichlar asosida Oʻzbekiston Respublikasi Davlat budjeti parametrlarini shakllantirish uchun hisob-kitoblarni Iqtisodiyot va moliya vazirligiga taqdim qiladi. Iqtisodiyot va moliya vazirligi kelgusi yil uchun Oʻzbekiston Respublikasi Davlat budjeti parametrlarini shakllantirishda subsidiya uchun zarur mablagʻlarni nazarda tutadi. 5. Subsidiya qishloq xoʻjaligi oʻsimliklarini zararkunanda, kasallik va begona oʻtlardan himoya qilishda biologik himoya usuli qoʻllangan maydonlar uchun har bir ekin turini hisobga olgan holda, hosil yili yakuni boʻyicha bir marotaba 1-dekabrga qadar ajratiladi. 6. Subsidiya biologik himoya usuli qoʻllangan maydonlar uchun biologik himoya vositalarini xarid qilishga sarflangan mablagʻlarning 50 foizi qoplash uchun ajratiladi. Bunda bir gektarga sarflanadigan biologik himoya vositalari meʼyori Qishloq xoʻjaligi vazirligi tomonidan ishlab chiqilgan Qishloq xoʻjaligi ekinlarini parvarishlash va mahsulot yetishtirish boʻyicha namunaviy texnologik karta asosida belgilanadi. 7. Qishloq xoʻjaligi mahsulotlarini yetishtirishda Oʻzbekistonda ishlatishga ruxsat etilgan biologik himoya vositalaridan foydalaniladi, bunda ruxsat etilgan biologik vositalar roʻyxati va ularning sarflanadigan meʼyori Qishloq xoʻjaligi vazirligi tomonidan har yili 1-fevralga (2026-yil uchun 1-iyunga) qadar eʼlon qilinadi. 8. Subsidiya ushbu Nizomga ilovada keltirilgan sxema asosida ajratiladi. 9. Talabgor subsidiya olish uchun hosil yilining 11-oktabridan 25-oktabriga qadar Oʻsimliklar karantini va himoyasi agentligining tuman (Quvasoy shahri) boʻlimlariga (keyingi oʻrinlarda — Karantin tuman boʻlimlari) Agroportal orqali ariza bilan murojaat qiladi. Talabgorning arizasiga quyidagilar ilova qilinadi: biologik himoya usuli qoʻllangan maydonlar (gektarda); biologik himoya vositalarini xarid qilishga sarflangan mablagʻ miqdori (tasdiqlangan oldi-sotdi shartnomasi, elektron hisobvaraq-faktura); oʻz mablagʻlari yoki tijorat kreditlari hisobidan oʻtkazilgan mablagʻlar toʻgʻrisida toʻlov topshiriqnomasi nusxasi (paxta va gʻalla yetishtirish uchun Oʻzbekiston Respublikasi Iqtisodiyot va moliya vazirligi huzuridagi Qishloq xoʻjaligini davlat tomonidan qoʻllab-quvvatlash jamgʻarmasidan ajratilgan imtiyozli resurslar hisobidan xarid qilingan biologik mahsulotlar hisobga olinmaydi); biologik himoya usuli qoʻllangan maydonlarda yetishtirilgan qishloq xoʻjaligi mahsulotlarining tarkibidagi asosiy pestitsidlar qoldigʻi toʻgʻrisidagi maʼlumotlar (xulosa), belgilangan tartibda akkreditatsiyadan oʻtgan laboratoriya tahlili natijalari. Talabgordan ushbu bandda nazarda tutilmagan boshqa hujjatlarni talab qilishga yoʻl qoʻyilmaydi. 10. Talabgor taqdim etilgan hujjatlarning haqqoniyligi va toʻgʻriligiga javobgar hisoblanadi. 11. Talabgor ushbu Nizomning 9-bandida koʻrsatilgan hujjatlarni toʻliq yoki belgilangan tartibda rasmiylashtirmagan holda taqdim qilganda, Karantin tuman boʻlimlari tomonidan ikki ish kunida sabablari koʻrsatilib, Agroportal orqali arizani qabul qilish rad etiladi. Talabgor rad etish sabablarini bartaraf etgan holda, qayta murojaat qilish huquqiga ega. 12. Talabgor tomonidan ariza va unga ilova qilingan hujjatlar toʻliq boʻlgan taqdirda, Karantin tuman boʻlimlari arizani qabul qilib olgan kundan boshlab oʻn ish kunida: talabgorga tegishli boʻlgan yer uchastkasida belgilangan tartibda olingan laboratoriya tahlili natijalarini oʻrganadi; talabgor tomonidan biologik himoya usuli qoʻllangan maydonlar uchun biologik himoya vositalarini xarid qilishga sarflangan mablagʻlarni tegishli dalolatnoma asosida rasmiylashtiradi; ushbu bandda koʻrsatilgan talablar toʻliq bajarilgan taqdirda, subsidiya ajratish maqsadga muvofiqligi boʻyicha elektron tarzda tasdiqlangan xulosani Agentlikka Agroportal orqali yuboradi. 13. Ushbu Nizomning 12-bandida nazarda tutilgan talablar toʻliq bajarilmaganda, Karantin tuman boʻlimlari tomonidan aniq sabablar koʻrsatilgan holda subsidiya ajratish rad etiladi va talabgorni bir kun muddatda Agroportal orqali xabardor qilinadi. Subsidiya ajratish rad etilganda, talabgor rad etish sabablarini bartaraf etgan holda ikki oy davomida qayta murojaat qilishi mumkin. Talabgor subsidiya ajratilishi rad etilishi yuzasidan norozi boʻlgan taqdirda, belgilangan tartibda sud organlariga shikoyat qilishi mumkin. 14. Agentlik uch ish kunida Karantin tuman boʻlimlari tomonidan Agroportal orqali yuborilgan ijobiy xulosaga asosan subsidiyani talabgorning tijorat bankidagi undiruvga yoʻl qoʻyilmaydigan maxsus hisobvaragʻiga oʻtkazib beradi. Agentlik talabgorlarning bank rekvizitlarini tijorat banklaridan integratsiya orqali oladi. 15. Oʻsimliklar karantini va himoyasi agentligi Oʻzbekiston fermerlari kengashi bilan birgalikda talabgorlar tomonidan qoʻllanadigan biologik himoya usulini monitoring qilib boradi hamda yuzaga kelgan muammolarni bartaraf qilishda ularga har tomonlama koʻmaklashadi. 16. Agentlik tomonidan ajratilgan subsidiyalar toʻgʻrisidagi maʼlumotlar Qishloq xoʻjaligi vazirligi va Agentlikning rasmiy veb-saytlarida eʼlon qilib boriladi. 17. Oʻzbekiston Respublikasi Bosh prokuratura huzuridagi Iqtisodiy jinoyatlarga qarshi kurashish departamentining Davlat moliyaviy nazorati inspeksiyasi subsidiyalar toʻgʻri tayinlanishi va ajratilishini nazorat qiladi. 18. Ushbu Nizom talablari buzilishida aybdor boʻlgan shaxslar qonunchilik hujjatlariga muvofiq javob beradilar. 1. Ushbu Nizom yangi yaratilayotgan intensiv bogʻ va uzum, dorivor oʻsimliklarning madaniy plantatsiyalari, ozuqabop ekinlarni sugʻorish, qorakoʻlchilik klasterlari tomonidan ijaraga olinadigan yaylov yerlar, shuningdek, Qoraqalpogʻiston Respublikasida suv taʼminoti darajasi past boʻlgan joylarda chorvachilik xoʻjaliklarining chorva mollarini sugʻorish uchun shaxtali va tik quduqlar hamda suv tortish uchun nasos stansiyalarini yangidan qurish va rekonstruksiya qilishga sarflangan xarajatlar uchun subsidiya berish tartibini belgilaydi. 2. Ushbu Nizomda quyidagi asosiy tushunchalardan foydalaniladi: Agroportal — Qishloq xoʻjaligi vazirligining “Raqamli qishloq xoʻjaligi” yagona integratsion platformasi; masʼullar — tuman “Suv yetkazib berish xizmati” DM rahbari va tuman elektr tarmoqlari korxonasi rahbari; subsidiya — yaratilayotgan dorivor oʻsimliklarning madaniy plantatsiyalariga, yangi intensiv bogʻ va uzum plantatsiyalariga, ozuqabop ekinlarni sugʻorishga hamda qorakoʻlchilik klasterlariga yaylov yerlarida, shuningdek, Qoraqalpogʻiston Respublikasida suv taʼminoti darajasi past boʻlgan joylarda chorvachilik xoʻjaliklarining chorva mollarini sugʻorishga suv inshootlarini yangidan qurish va rekonstruksiya qilishga sarflangan xarajatlarning bir qismini qoplash uchun Davlat budjetidan ajratiladigan mablagʻ; suv inshootlari — shaxtali va tik quduqlar hamda suv tortish uchun nasos stansiyalari; suv koʻtarish lentasi — shaxtali quduqdan suv chiqaruvchi yassi tasma; suv taʼminoti darajasi past boʻlgan joylar — talabgor tomonidan boqiladigan yirik va mayda shoxli mollarni sugʻorish uchun suv taʼminoti doimiy boʻlmagan mulk yoki ijara huquqi asosida foydalaniladigan yer uchastkalari; talabgor — yangi intensiv bogʻ va uzum, dorivor oʻsimliklarning madaniy plantatsiyalarida suvni tejaydigan sugʻorish texnologiyalari joriy qilgan yuridik shaxs maqomiga ega xoʻjaliklar, ozuqabop ekinlar yetishtiruvchi chorvachilik xoʻjaliklari hamda qorakoʻlchilik klasterlari; tik quduq — yerosti chuqur qatlamidagi suv manbadan elektr nasosi orqali yer ustiga suv chiqarish uchun burgʻilangan yoki yerosti birinchi qatlamidagi suv manbadan suv koʻtarish lentasi orqali yer ustiga suv chiqarish uchun qazilgan quduq; shaxtali quduq — yerosti birinchi qatlamidagi suv manbadan suv koʻtarish lentasi orqali yer ustiga suv chiqarish uchun qazilgan quduq; qorakoʻlchilik klasteri — respublikaning yaylovlarga ega boʻlgan barcha hududlarida ozuqa bazasini yaratgan holda, mayda shoxli nasldor mollarni koʻpaytirish, shuningdek, mol soʻyish, teri va junni qayta ishlash, goʻsht-sut mahsulotlari, yarim tayyor va tayyor mahsulotlar ishlab chiqarishga ixtisoslashgan yuridik shaxs maqomiga ega boʻlgan tadbirkorlik subyekti. 3. Quyidagilar: Qishloq xoʻjaligi vazirligi huzuridagi Veterinariya va chorvachilikni rivojlantirish qoʻmitasi ozuqabop ekinlarni sugʻorishga, qorakoʻlchilik klasterlariga yaylov yerlarida, shuningdek, Qoraqalpogʻiston Respublikasida suv taʼminoti darajasi past boʻlgan joylarda chorvachilik xoʻjaliklarining chorva mollarini sugʻorish boʻyicha; Qishloq xoʻjaligi vazirligi huzuridagi Agrosanoatni rivojlantirish agentligi yangi yaratilayotgan intensiv bogʻ va uzum, dorivor oʻsimliklarning madaniy plantatsiyalari suv inshootlarini yangidan qurish va rekonstruksiya qilish boʻyicha keyingi yil uchun prognoz parametrlarini aniqlaydi va har kalendar yilning 1-iyuliga qadar Qishloq xoʻjaligi vazirligiga taqdim etadi. 4. Qishloq xoʻjaligi vazirligi Agrar sohada toʻlovlar agentligi (keyingi oʻrinlarda — Agentlik) bilan birgalikda har kalendar yilning 1-avgustiga qadar keyingi yil uchun suv inshootlarini yangidan qurish va rekonstruksiya qilish boʻyicha prognoz koʻrsatkichlardan kelib chiqib, Oʻzbekiston Respublikasi Davlat budjeti parametrlarini shakllantirishda inobatga olish uchun hisob-kitoblarni Iqtisodiyot va moliya vazirligiga taqdim qiladi. Iqtisodiyot va moliya vazirligi kelgusi yil uchun Oʻzbekiston Respublikasi Davlat budjeti parametrlarini shakllantirishda subsidiya uchun zarur mablagʻlarni nazarda tutadi. 5. Subsidiya hisobi Agentlikning Iqtisodiyot va moliya vazirligi huzuridagi Gʻaznachilik xizmati qoʻmitasida ochilgan maxsus shaxsiy gʻazna hisobvaragʻida yuritiladi. 6. Talabgorlarga quyidagi miqdorlarda bir martalik subsidiya beriladi: yaratilayotgan har 10 gektar maydondagi yangi intensiv bogʻ va uzumzor hamda dorivor oʻsimliklarning madaniy plantatsiyalarida suvni tejaydigan sugʻorish texnologiyalarini joriy qilish uchun suv havzalarida nasos stansiyasini qurish hamda suv chiqarish uchun burgʻilangan quduqning har bir metri uchun 600 ming soʻmdan, ammo bitta burgʻilangan quduq yoki nasos stansiyasi uchun 120 million soʻmdan oshmaydigan miqdorda; yangi intensiv mevali bogʻ va uzumzorlarda loyiha asosida suvni tejaydigan sugʻorish texnologiyalarini joriy qilish uchun daryolar, kanallar hamda boshqa suv havzalaridan suv tortish uchun suv quvurlarining oʻlchamidan (diametri) kelib chiqib, ushbu Nizomga 1-ilovada keltirilgan miqdorlarda; ozuqabop ekinlar yetishtiruvchilarning suvni tejaydigan sugʻorish texnologiyalarini joriy qilish uchun sugʻorish tik quduqlarini burgʻilash bilan bogʻliq xarajatlarining bir qismini qoplab berish maqsadida burgʻilangan sugʻorish tik quduqlarining har bir metr chuqurligi uchun 100 ming soʻmdan oshmaydigan miqdorda; yaylov yerlarida suv inshootlarini yangidan qurish va rekonstruksiya qilish ishlarini amalga oshirgan qorakoʻlchilik klasterlariga 120 million soʻmdan oshmaydigan miqdorda; Qoraqalpogʻiston Respublikasida suv taʼminoti darajasi past boʻlgan joylarda chorvachilik xoʻjaliklarining chorva mollarini sugʻorish uchun suv inshootlarini yangidan qurish xarajatlari uchun, biroq 120 million soʻmdan oshmaydigan miqdorda. 7. Subsidiya ushbu Nizomga 2-ilovada keltirilgan sxema asosida ajratiladi. 8. Talabgor masʼullarga Agroportal orqali subsidiya ajratish boʻyicha ariza bilan murojaat qiladi. Arizaga quyidagi hujjatlar ilova qilinadi: a) yangi intensiv bogʻ va uzum, dorivor oʻsimliklarning madaniy plantatsiyalarini tashkil qilish hamda ozuqabop ekinlar yetishtirish uchun suv inshootlarini qurish hamda daryolar, kanallar hamda boshqa suv havzalaridan suv tortish boʻyicha: suvni tejaydigan sugʻorish texnologiyalarini joriy qilish uchun suv inshootlarini qurish boʻyicha loyiha va loyiha-smeta hujjatlari; suv inshootlarini qurish boʻyicha pudrat tashkiloti bilan tuzilgan shartnoma va elektron hisob-faktura nusxasi; daryolar, kanallar hamda boshqa suv havzalaridan suv tortish boʻyicha tuzilgan shartnoma va elektron hisob-faktura nusxasi (agar suv tortish boʻyicha ishlarni oʻz kuchi va imkoniyatlari orqali amalga oshirgan boʻlsa, quvurlarni sotib olish bilan bogʻliq xarajatlarni tasdiqlovchi hujjatlar taqdim etiladi); yerosti suvlariga quduqlarni burgʻilash loyihasiga gidrogeologik xulosa; suvni tejaydigan sugʻorish texnologiyalarini joriy qilish uchun sugʻorish tik quduqlarini qurish (burgʻilash) boʻyicha yakunlangan ishlarni foydalanishga topshirish va qabul qilish dalolatnomasining nusxasi; yangi intensiv bogʻ va uzum, dorivor oʻsimliklarning madaniy plantatsiyalarini tashkil qilish hamda ozuqabop ekinlar yetishtiriladigan joyning tuproq-iqlim sharoitlaridan kelib chiqib, tuproqning holati va unumdorligi toʻgʻrisida maʼlumot; b) yaylov yerlarida suv inshootlarini yangidan qurish va rekonstruksiya qilish boʻyicha: yaylov yerlarida suv inshootlarini yangidan qurish va rekonstruksiya qilish boʻyicha bajaruvchi tashkilot bilan tuzilgan shartnoma; resurs tejamkor uskunalar, suv koʻtarish lentasi yoki boshqa uskunalar sotib olingani toʻgʻrisidagi hujjatlar nusxalari; yerosti suvlariga quduqlarni burgʻilash loyihasiga gidrogeologik xulosa; yaylov yerlarida suv inshootlarini yangidan qurish va rekonstruksiya qilish ishlari amalga oshirilgani toʻgʻrisida loyihalashtirish tashkilotining xulosasi (ekspertiza xulosasi) nusxasi; kooperatsiya orqali yaylov yerlaridan foydalanuvchi xoʻjalik yurituvchi subyektlar bilan tuzilgan yaylov ijara shartnoma nusxasi; v) Qoraqalpogʻiston Respublikasida suv taʼminoti darajasi past boʻlgan joylarda chorvachilik xoʻjaliklarining chorva mollarini sugʻorish boʻyicha: suv inshootlarini yangidan qurish boʻyicha bajaruvchi tashkilot bilan tuzilgan shartnoma; suv inshootlarini yangidan qurish ishlari amalga oshirilgani toʻgʻrisida loyihalashtirish tashkilotining xulosasi (ekspertiza xulosasi) nusxasi; yerosti suvlariga quduqlarni burgʻilash loyihasiga gidrogeologik xulosa; yerosti suvlariga quduq burgʻilash faoliyatiga olingan ruxsatnoma; burgʻilangan quduqning hududiy gidrogeologiya stansiyalarida roʻyxatga qoʻyilgan texnik pasporti; suv inshootlari yangidan quriladigan maydonda chorva mollarini sugʻorish uchun doimiy suv bilan taʼminlash imkoniyati mavjud emasligi toʻgʻrisidagi Qoraqalpogʻiston Respublikasi Suv xoʻjaligi vazirligi xulosasi. Talabgor arizadagi maʼlumotlar va ilova qilingan hujjatlarning toʻgʻriligiga javobgar hisoblanadi. Talabgordan ushbu bandda nazarda tutilmagan boshqa hujjatlarni talab qilishga yoʻl qoʻyilmaydi. 9. Ushbu Nizomning 8-bandida koʻrsatilgan hujjatlar toʻliq boʻlmagan yoki belgilangan tartibda rasmiylashtirilmagan holda taqdim qilinganda, masʼullar tomonidan talabgorning arizasini qabul qilish rad etiladi. 10. Talabgor arizasi boʻyicha subsidiya ajratilishi rad etilishiga sabab boʻlgan kamchiliklarni toʻliq bartaraf qilgandan soʻng subsidiya ajratish toʻgʻrisida belgilangan tartibda qaytadan murojaat qilishi mumkin. 11. Talabgor tomonidan ariza va unga ilova qilingan hujjatlar toʻliq boʻlgan taqdirda, masʼullar ariza tushgan kundan eʼtiboran besh ish kunida: a) taqdim qilingan hujjatlar ushbu Nizomning 8-bandiga muvofiqligini, bogʻ va tokzorlar intensiv usulda tashkil qilinganligini; b) yangi tashkil qilingan dorivor oʻsimliklarning madaniy plantatsiyalari, intensiv bogʻ va uzum plantatsiyalarida suvni tejaydigan sugʻorish texnologiyalari joriy qilinganini; v) talabgor va pudrat tashkilotlari vakili ishtirokida burgʻilangan quduq, shuningdek, daryolar, kanallar hamda boshqa suv havzalaridan suv tortish uchun nasos stansiyasini qurish ishlari loyiha-smeta hujjatlariga muvofiqligini; g) qorakoʻlchilik klasteri Veterinariya va chorvachilikni rivojlantirish qoʻmitasiga tegishli boʻlgan yaylov yer maydonlarida suv inshootlari qazilganini; d) suv taʼminoti darajasi past boʻlgan joylarda chorvachilik xoʻjaliklarining chorva mollarini sugʻorish uchun suv inshooti qurilganini oʻrganadi. Bajarilgan ishlar ushbu Nizom talablariga mos kelgan taqdirda, masʼullar subsidiya ajratilishi maqsadga muvofiqligi yuzasidan xulosa rasmiylashtiradi va elektron imzo bilan tasdiqlangan holda Agroportal orqali Agentlikka yuboradi. 12. Oʻrganish natijalariga koʻra bajarilgan ishlar ushbu Nizom talablariga javob bermaganda, masʼullar bir ish kunida aniq sabablarni koʻrsatgan holda subsidiya ajratilishi maqsadga muvofiqligi yuzasidan xulosa berish rad etilgani toʻgʻrisida Agroportal orqali talabgorga maʼlum qiladi. Bunda masʼullar subsidiya ajratishni rad etishga sabab boʻlgan barcha kamchilik va holatlarni dastlabki xulosada koʻrsatishi shart. Talabgor subsidiya ajratilishi rad etilishiga sabab boʻlgan kamchiliklarni toʻliq bartaraf qilgandan soʻng subsidiya ajratish toʻgʻrisida belgilangan tartibda qaytadan murojaat qilishi mumkin. Talabgor subsidiya ajratilishi rad etilishi yuzasidan norozi boʻlgan taqdirda, belgilangan tartibda sud organlariga shikoyat qilishi mumkin. 13. Masʼullar tomonidan talabgorning arizasi besh ish kunida koʻrib chiqilmaganda yoki tegishli xulosa rasmiylashtirilmaganda, masʼullarning xulosasi ijobiy deb qabul qilinadi va subsidiyani ajratish maqsadga muvofiqligi yuzasidan javobgarlik masʼullar zimmasiga yuklatiladi. Bunda ushbu ariza Agroportal orqali avtomatik ravishda toʻgʻridan-toʻgʻri Agentlikka yuboriladi. 14. Masʼullar talabgorga subsidiya ajratish toʻgʻrisidagi xulosalarni rasmiylashtirishda quyidagilarga shaxsan javobgar hisoblanadi: “Suv yetkazib berish” DM rahbari — burgʻilangan tik quduq, shuningdek, daryolar, kanallar hamda boshqa suv havzalaridan suv tortish uchun nasos stansiyasini qurish ishlari loyiha-smeta hujjatlariga muvofiq amalga oshirilgani hamda joriy qilingan suvni tejaydigan sugʻorish texnologiyalarining mavjudligiga; tuman elektr tarmoqlari rahbari — burgʻilangan tik quduq, shuningdek, daryolar, kanallar hamda boshqa suv havzalaridan suv tortish uchun nasos stansiyalari elektr energiyasi bilan taʼminlanganiga. 15. Agentlik bir ish kunida masʼullar xulosasiga asosan bajarilgan ishlarning haqqoniyligini oʻrganish uchun mustaqil ekspertga talabnoma yuboradi. 16. Mustaqil ekspert uch ish kunida talabgor tomonidan bajarilgan ishlarni joyiga chiqqan holda oʻrganadi va subsidiya ajratilishi yoki ajratilmasligi toʻgʻrisidagi xulosani hamda bajarilgan ishlarni talabgorning joylashgan manzili boʻyicha (lokatsiyasi) foto maʼlumotlarni Agroportal orqali Agentlikka taqdim etadi. Bunda mustaqil ekspert joyiga chiqib oʻrganishda: a) taqdim qilingan hujjatlar ushbu Nizomning 6-bandiga muvofiqligini, bogʻ va tokzorlar intensiv usulda tashkil qilinganini; b) yangi tashkil qilingan dorivor oʻsimliklarning madaniy plantatsiyalari, intensiv bogʻ va uzum plantatsiyalarida suvni tejaydigan sugʻorish texnologiyalari joriy qilinganini; v) talabgor va pudrat tashkilotlari vakili ishtirokida burgʻilangan quduq, shuningdek, daryolar, kanallar hamda boshqa suv havzalaridan suv tortish uchun nasos stansiyasini qurish ishlari loyiha-smeta hujjatlariga muvofiqligini; g) qorakoʻlchilik klasteri Veterinariya va chorvachilikni rivojlantirish qoʻmitasiga tegishli boʻlgan yaylov yerlarida suv inshootlari qazilganini; d) suv taʼminoti darajasi past boʻlgan joylarda chorvachilik xoʻjaliklarining chorva mollarini sugʻorish uchun suv inshooti qurilganini oʻrganadi. 17. Agentlik uch ish kunida masʼullar va mustaqil ekspertning ijobiy xulosasiga asosan talabgorning tijorat bankidagi maxsus undiruvga yoʻl qoʻyilmaydigan hisobvaragʻiga subsidiyani oʻtkazib beradi yoki mustaqil ekspertning salbiy xulosasiga asosan subsidiya ajratishni rad etadi va talabgorni Agroportal yoki SMS-xabarnoma orqali xabardor qiladi. 18. Subsidiya ajratishda yuzaga keladigan kelishmovchiliklar tomonlar oʻrtasida muzokara oʻtkazish orqali hal etiladi. Bunda taraflar oʻrtasidagi kelishmovchiliklar muzokara oʻtkazish orqali hal etilmagan taqdirda, sud tartibida hal etiladi. 19. Bosh prokuratura huzuridagi Iqtisodiy jinoyatlarga qarshi kurashish departamentining Davlat moliyaviy nazorati inspeksiyasi subsidiyalar toʻgʻri tayinlanishi va ajratilishini nazorat qiladi. 20. Ushbu Nizom talablari buzilishida aybdor boʻlgan shaxslar qonunchilik hujjatlariga muvofiq javob beradilar. 1. Ushbu Nizom qishloq xoʻjaligi mahsulotlarini Qishloq xoʻjaligi vazirligi huzuridagi Qishloq xoʻjaligi sugʻurtasi jamgʻarmasi (keyingi oʻrinlarda — Jamgʻarma) tomonidan sugʻurtalashda sugʻurta mukofotlarining bir qismini qoplash tartibini belgilaydi. Ushbu Nizom bevosita Jamgʻarma bilan sugʻurta shartnomasi imzolagan qishloq xoʻjaligi mahsulotini ishlab chiqaruvchi yuridik shaxs maqomiga ega boʻlgan subyektlarga nisbatan tatbiq etiladi. 2. Ushbu Nizomda quyidagi asosiy tushunchalardan foydalaniladi: Agroportal — Qishloq xoʻjaligi vazirligining “Raqamli qishloq xoʻjaligi” yagona integratsion platformasi; subsidiya — qishloq xoʻjaligi mahsulotlarini sugʻurtalashda sugʻurta shartnomasida belgilangan sugʻurta mukofotlari xarajatlarining 50 foizini qoplash uchun Davlat budjetidan ajratiladigan mablagʻ; talabgor — yuridik shaxs maqomiga ega boʻlgan qishloq xoʻjaligi mahsulotini ishlab chiqaruvchilar; qishloq xoʻjaligi mahsuloti — qishloq xoʻjaligi mahsulotini ishlab chiqaruvchilar tomonidan yetishtiriladigan chorvachilik va oʻsimlik mahsulotlari. 3. Subsidiya hisobi Qishloq xoʻjaligi vazirligi huzuridagi Agrar sohada toʻlovlar agentligining (keyingi oʻrinlarda — Agentlik) Iqtisodiyot va moliya vazirligi huzuridagi Gʻaznachilik xizmati qoʻmitasida ochilgan maxsus shaxsiy gʻazna hisobvaragʻida yuritiladi. 4. Qishloq xoʻjaligi vazirligi Jamgʻarma bilan birgalikda har kalendar yilning 1-avgustiga qadar keyingi yil uchun sugʻurtalanadigan qishloq xoʻjaligi mahsulotlari turlaridan kelib chiqib, Oʻzbekiston Respublikasi Davlat budjeti parametrlarini shakllantirishda inobatga olish uchun hisob-kitoblarni Iqtisodiyot va moliya vazirligiga taqdim qiladi. Iqtisodiyot va moliya vazirligi kelgusi yil uchun Oʻzbekiston Respublikasi Davlat budjeti parametrlarini shakllantirishda subsidiya uchun zarur mablagʻlarni nazarda tutadi. 5. Subsidiya ushbu Nizomga ilovada keltirilgan sxema boʻyicha ajratiladi. 6. Jamgʻarma har oyning yakuni bilan keyingi oyning beshinchi sanasiga qadar Agentlikka qishloq xoʻjaligi mahsulotlarini sugʻurtalashda sugʻurta shartnomasida belgilangan sugʻurta mukofotlari xarajatlarining 50 foizini qoplash uchun buyurtmanomani Agroportal orqali yuboradi. 7. Buyurtmanomaga quyidagi maʼlumotlar ilova qilinadi: sugʻurta shartnomasi sanasi va raqami; sugʻurta polisi raqami; sugʻurta shartnomasida qayd etilgan sugʻurta mukofotining 50 foiz qismi toʻlanganini tasdiqlovchi hisob-faktura sanasi va raqami. Jamgʻarma buyurtmanomadagi maʼlumotlar va ilova qilingan hujjatlarning toʻgʻriligi va haqqoniyligi uchun javobgar hisoblanadi. 8. Agentlik kelib tushgan buyurtmanomaga asosan subsidiyani besh ish kunida Jamgʻarmaning Iqtisodiyot va moliya vazirligi huzuridagi Gʻaznachilik xizmati qoʻmitasida ochilgan shaxsiy gʻazna hisobvaragʻiga oʻtkazib beradi. 9. Agentlik tomonidan toʻlab berilgan subsidiya Jamgʻarma tomonidan taqdim etilgan buyurtmanomada koʻrsatilgan sugʻurta shartnomalaridagi sugʻurta mukofotlarining Oʻzbekiston Respublikasi Davlat budjetidan qoplab beriladigan 50 foiz qismi sifatida ushbu sugʻurta shartnomalarini imzolagan talabgor hisobidan kirim qilinadi. 10. Sugʻurta shartnomasi muddatidan oldin bekor qilingan taqdirda, Agentlik tomonidan ajratilgan subsidiya Jamgʻarmaning hisobvaragʻida qoladi va yangi sugʻurta shartnomalarini tuzish uchun sarflanadi hamda keyingi oyning beshinchi sanasiga qadar solishtirma dalolatnomalar tuziladi. 11. Bosh prokuratura huzuridagi Iqtisodiy jinoyatlarga qarshi kurashish departamentining Davlat moliyaviy nazorati inspeksiyasi subsidiyalar toʻgʻri tayinlanishi va ajratilishini nazorat qiladi. 12. Ushbu Nizom talablarining buzilishida aybdor boʻlgan shaxslar qonunchilik hujjatlariga muvofiq javob beradilar. 1. Ushbu Nizom qishloq xoʻjaligida foydalanilmayotgan yerlarni yangidan oʻzlashtirish va qishloq xoʻjaligida qayta foydalanishga kiritishda irrigatsiya va melioratsiya obyektlarini qurish va rekonstruksiya qilish, shuningdek, suv taʼminoti ogʻir boʻlgan hududlardagi aholi tomorqalari va qishloq xoʻjaligida foydalanilmayotgan yer maydonlarini sugʻorish uchun vertikal sugʻorish quduqlarini burgʻilash, nasos agregatini oʻrnatish hamda ishga tushirish bilan bogʻliq xarajatlarning bir qismini qoplab berish tartibini belgilaydi. 2. Ushbu Nizom qoidalari 2024-yildan boshlab yangidan oʻzlashtirilgan va qishloq xoʻjaligida qayta foydalanishga kiritilgan yer maydonlarida irrigatsiya-melioratsiya obyektlarini taʼmirlash-tiklash, rekonstruksiya qilish hamda qurish ishlarini oʻz mablagʻi va/yoki tijorat krediti hisobidan amalga oshirgan talabgorlarga nisbatan tatbiq etiladi. 3. Ushbu Nizomda quyidagi asosiy tushunchalardan foydalaniladi: Agroportal — Qishloq xoʻjaligi vazirligining “Raqamli qishloq xoʻjaligi” yagona integratsion platformasi; irrigatsiya va melioratsiya obyektlarini qurish hamda rekonstruksiya qilish — irrigatsiya va melioratsiya obyektlarini toʻliq yoki qisman qayta qurish va qurish, shuningdek, obyekt rekonstruksiya qilingandan keyin uning dastlabki loyiha parametrlari va inshootlar tarkibi yangi loyihaga muvofiq qisman yoki toʻliq oʻzgarishi; irrigatsiya obyektlari — suv resurslarini boshqarish, toʻplash va ularni suvdan foydalanuvchilar va suv isteʼmolchilariga yetkazish, sugʻoriladigan yerlarni suv bilan taʼminlashga koʻmaklashadigan, gidrouzellar, suv oqimini yoʻnaltirish, daryolar va kanallar oʻzanlarini himoya qilish, suv omborlari, sel-suv omborlari, irrigatsiya tizimi kanallari va sugʻorish tarmoqlari inshootlari bilan, nasos stansiyalari, sugʻorish vertikal quduqlari, suv olish, suv tashlash, suv chiqarish va boshqa inshootlarni oʻz ichiga oladigan suv xoʻjaligi obyektlari; masʼullar — har bir tuman (Quvasoy shahar) hokimining qishloq va suv xoʻjaligi masalalari boʻyicha oʻrinbosari, “Suv yetkazib berish xizmati” DM rahbari, Davlat kadastrlari palatasining tuman (Quvasoy shahar) filiali rahbari; melioratsiya obyektlari — kollektor-drenaj yerusti tashlama suvlarini toʻplash hamda ularni sugʻoriladigan yerlardan tashqariga chiqarib tashlashga koʻmaklashadigan kollektorlarni va kollektor-drenaj tarmogʻini, vertikal drenaj quduqlarini, melioratsiya nasos stansiyalarini (agregatlarini) va kuzatuv tarmogʻini oʻz ichiga oladigan suv xoʻjaligi obyektlari; mustaqil ekspert — talabgor tomonidan ushbu Nizomga muvofiq bajarilgan ishlarni joyiga chiqqan holda oʻrganuvchi hamda subsidiya ajratilishi yoki ajratilmasligi yuzasidan xulosa beruvchi, tegishli huquqlarga va mustaqil ekspert guvohnomasiga ega boʻlgan jismoniy shaxs; subsidiya — qishloq xoʻjaligida foydalanilmayotgan yerlarni foydalanishga kiritish uchun irrigatsiya va melioratsiya obyektlarini qurish va rekonstruksiya qilish hamda nasos agregatini oʻrnatish va ishga tushirish, shuningdek, vertikal sugʻorish qudugʻini burgʻilash (keyingi oʻrinlarda — yerni oʻzlashtirish tadbirlari) bilan bogʻliq xarajatlarning bir qismini qoplash uchun Davlat budjetidan ajratiladigan mablagʻ; talabgor — qishloq xoʻjaligida foydalanilmayotgan yerlarni foydalanishga kirituvchi va shu maqsadda irrigatsiya va melioratsiya obyektlarini qurish va rekonstruksiya ishlarini oʻz mablagʻi va/yoki tijorat krediti hisobidan amalga oshiruvchi Oʻzbekiston Respublikasi rezidenti boʻlgan yuridik shaxs maqomiga ega subyektlar; quruvchi-pudrat tashkiloti — irrigatsiya va melioratsiya obyektlarini qurish va rekonstruksiya qilish ishlarini amalga oshirish huquqiga ega boʻlgan, markaziy boshqaruv ofisi mavjud boʻlgan, qurilish materiallari, uskunalar va ehtiyot qismlar zaxirasini shakllantirgan yuridik shaxs. 4. Yerni oʻzlashtirish tadbirlari bilan bogʻliq xarajatlar loyiha smeta hujjatlarida nazarda tutiladi. Bunda loyiha tashabbuskorlarining yerni oʻzlashtirish tadbirlari bilan bogʻliq xarajatlarining qolgan qismi ularning oʻz mablagʻlari hisobidan qoplanadi. 5. Subsidiya hisobi Qishloq xoʻjaligi vazirligi huzuridagi Agrar sohada toʻlovlar agentligining (keyingi oʻrinlarda — Agentlik) Iqtisodiyot va moliya vazirligi huzuridagi Gʻaznachilik xizmati qoʻmitasida ochilgan maxsus shaxsiy gʻazna hisobvaragʻida yuritiladi. 6. Suv xoʻjaligi vazirligi Qoraqalpogʻiston Respublikasi Vazirlar Kengashi va viloyatlar hokimliklari bilan birgalikda har kalendar yilning 1-iyuliga qadar kelgusi yilda subsidiya ajratish maqsadida hududlar kesimida yerni oʻzlashtirish tadbirlarining prognoz koʻrsatkichlarini Qishloq xoʻjaligi vazirligiga taqdim etadi. Qishloq xoʻjaligi vazirligi Agentlik bilan birgalikda har kalendar yilning 1-avgustiga qadar Suv xoʻjaligi vazirligi tomonidan taqdim etilgan prognoz koʻrsatkichlarni oʻrganib chiqadi hamda Oʻzbekiston Respublikasi Davlat budjeti parametrlarini shakllantirishda inobatga olish uchun hisob-kitoblarni Iqtisodiyot va moliya vazirligiga taqdim qiladi. Iqtisodiyot va moliya vazirligi kelgusi yil uchun Oʻzbekiston Respublikasi Davlat budjeti parametrlarini shakllantirishda subsidiya uchun zarur mablagʻlarni nazarda tutadi. 7. Subsidiya ushbu Nizomga ilovada keltirilgan sxemaga muvofiq ajratiladi. 8. Subsidiya talabgor tomonidan foydalanilmayotgan yerlarni foydalanishga kiritishda: qurish va rekonstruksiya qilish hamda nasos agregatini oʻrnatish va ishga tushirish xarajatlarining har bir gektar yer uchun 50 foizi, biroq ushbu mablagʻ bazaviy hisoblash miqdorining 50 baravaridan oshmagan qismiga; vertikal sugʻorish qudugʻini burgʻilash bilan bogʻliq xarajatlarning 50 foizi qoplab beriladi, biroq 120 million soʻmdan ortiq boʻlmagan qismiga ajratiladi. 9. Talabgor yerni oʻzlashtirish tadbirlari yakunlangandan soʻng bir oy muddatda sarflangan xarajatlarning bir qismini qoplashga subsidiya olish uchun Agroportal orqali masʼullarga ariza bilan murojaat qiladi: 10. Talabgor arizaga quyidagilarni ilova qiladi: amalga oshirilgan qurish va rekonstruksiya ishlari xarajatlarini tasdiqlovchi hujjatlarning nusxasi (hisob-faktura va boshqalar); qurish va rekonstruksiya ishlarini hamda vertikal sugʻorish qudugʻini burgʻilash boʻyicha quruvchi-pudrat tashkiloti bilan tuzilgan shartnoma nusxasi; loyiha hujjati va qurilish ishlari yakunlangani toʻgʻrisidagi dalolatnoma nusxasi; ish bajarilgan konturlarning maʼlumotlari (hududi va lokatsiyasi aniq koʻrsatiladi). Arizadagi maʼlumotlar va taqdim qilingan hujjatlarning toʻgʻriligi va haqqoniyligiga talabgor javobgar hisoblanadi. 11. Ushbu Nizomning 10-bandida koʻrsatilgan hujjatlar toʻliq boʻlmagan yoki belgilangan tartibda rasmiylashtirilmagan holda taqdim qilinganda, masʼullar tomonidan talabgorning arizasini qabul qilish rad etiladi. Talabgor arizani rad etilishiga sabab boʻlgan kamchiliklarni toʻliq bartaraf qilgandan soʻng subsidiya ajratish toʻgʻrisida belgilangan tartibda qaytadan murojaat qilishi mumkin. 12. Talabgor tomonidan ariza va unga ilova qilingan hujjatlar toʻliq boʻlgan taqdirda, masʼullar ariza tushgan kundan eʼtiboran besh ish kunida: amalga oshirilgan qurish va rekonstruksiya ishlari loyiha hujjatlariga mos holda bajarilganini; foydalanishdan chiqqan maydonlar qishloq xoʻjaligi ekinlarini ekishga tayyor holga keltirilganini va ekilganini; bajarilgan ishlar ushbu Nizomning 10-bandida keltirilgan maʼlumotlarga muvofiqligini oʻrganadi. Bajarilgan ishlar ushbu Nizom talablariga mos kelgan taqdirda, masʼullar subsidiya ajratilishi maqsadga muvofiqligi yuzasidan xulosa rasmiylashtiradi va elektron imzo bilan tasdiqlangan holda, Agroportal orqali Agentlikka yuboradi. 13. Oʻrganish natijalariga koʻra bajarilgan ishlar ushbu Nizom talablariga javob bermaganda masʼullar bir ish kunida aniq sabablarni koʻrsatgan holda subsidiya ajratilishi maqsadga muvofiqligi yuzasidan xulosa berish rad etilgani toʻgʻrisida Agroportal orqali talabgorga maʼlum qiladi. Bunda masʼullar subsidiya ajratishni rad etishga sabab boʻlgan barcha kamchilik va holatlarni dastlabki xulosada koʻrsatishi shart. Talabgor subsidiya ajratilishi rad etilishiga sabab boʻlgan kamchiliklarni toʻliq bartaraf qilgandan soʻng subsidiya ajratish toʻgʻrisida belgilangan tartibda qaytadan murojaat qilishi mumkin. Talabgor subsidiya ajratilishi rad etilishi yuzasidan norozi boʻlgan taqdirda, belgilangan tartibda sud organlariga shikoyat qilishi mumkin. 14. Agentlik masʼullar tomonidan taqdim etilgan xulosa boʻyicha bajarilgan ishlarning haqqoniyligini oʻrganish uchun bir ish kunida mustaqil ekspertga talabnoma yuboradi. 15. Mustaqil ekspert besh ish kunida talabgor tomonidan bajarilgan ishlarni joyiga chiqqan holda oʻrganadi va subsidiya ajratilishi yoki ajratilmasligi toʻgʻrisida xulosani hamda bajarilgan ishlarni talabgorning joylashgan manzili boʻyicha (lokatsiyasi) foto maʼlumotlarni Agroportal orqali Agentlikka taqdim etadi. Bunda mustaqil ekspert joyiga chiqib oʻrganishda: amalga oshirilgan qurish va rekonstruksiya ishlari loyiha hujjatlariga mos holda bajarilganligini; foydalanishdan chiqqan maydonlar qishloq xoʻjaligi ekinlarini ekishga tayyor holga keltirilganini va ekilganini; bajarilgan ishlar ushbu Nizomning 10-bandida keltirilgan maʼlumotlarga muvofiqligini oʻrganadi. 16. Agentlik bir ish kunida masʼullar va mustaqil ekspert ijobiy xulosalariga muvofiq Agroportal orqali hisob-kitob qilingan subsidiyani talabgorning tijorat bankdagi undiruvga yoʻl qoʻyilmaydigan maxsus hisobvaragʻiga oʻtkazib beradi yoki mustaqil ekspertning salbiy xulosasiga asosan subsidiya ajratishni rad etadi va talabgorni Agroportal yoki SMS-xabarnoma orqali xabardor qiladi. 17. Subsidiya olgan talabgorlar foydalanishga kiritilgan yer maydonlaridan 5 yildan kam boʻlmagan muddatda maqsadli va samarali foydalanishlari shart. 18. Vazirlar Mahkamasi huzuridagi Agrosanoat majmui ustidan nazorat qilish inspeksiyasi (keyingi oʻrinlarda — Oʻzagroinspeksiya) ekin maydonlaridan samarali foydalanilish holatini har yili bir marta monitoring qiladi va ekin ekilishi yuzasidan (yaxshi yoki yomon) uch nusxada dalolatnoma rasmiylashtiradi hamda dalolatnomaning bir nusxasi Agentlikka, bir nusxasi talabgorga yuborilib, bir nusxasi oʻzida qoldiriladi. 19. Monitoring davomida kamchiliklar aniqlanganda, Agentlik subsidiyani qaytarish boʻyicha ogohlantirish xatini talabgorga taqdim qiladi va belgilangan tartibda undirish choralarini koʻradi. Bunda: oʻtkazilgan monitoring natijasiga koʻra yer maydonlaridan samarali foydalanilmaganda, subsidiya quyidagi tartibda qaytariladi: ikkinchi yildan foydalanilmasa — subsidiyaning 80 foizi; uchinchi yildan foydalanilmasa — subsidiyaning 60 foizi; toʻrtinchi yildan foydalanilmasa — subsidiyaning 40 foizi; beshinchi yildan foydalanilmasa — subsidiyaning 20 foizi. 20. Talabgor ogohlantirish xatini olgan kundan boshlab bir oy davomida subsidiyani ixtiyoriy ravishda qaytarmasa yoki qaytarishni rad etsa, Agentlik tomonidan materiallar subsidiyani qaytarish boʻyicha sudga daʼvo arizasi kiritiladi. 21. Talabgor tomonidan qaytariladigan yoki sud tartibida undiriladigan mablagʻlar Agentlikning tegishli shaxsiy gʻazna hisobvaragʻiga yoʻnaltiriladi hamda qaytarilgan subsidiyalar keyinchalik ushbu yoʻnalishdagi subsidiyalarni qayta moliyalashtirishga sarflanadi. 22. Qishloq xoʻjaligida foydalanilmayotgan yerlarni foydalanishga kiritish uchun davlat tomonidan subsidiya beriladigan yer maydonlarida qurish va rekonstruksiya ishlari yuzasidan nazorat belgilangan vakolatlar doirasida Qoraqalpogʻiston Respublikasi Vazirlar Kengashi va viloyatlar, tuman (shahar) hokimliklari, Suv xoʻjaligi vazirligi va uning hududiy organlariga yuklanadi. 23. Bosh prokuratura huzuridagi Iqtisodiy jinoyatlarga qarshi kurashish departamentining Davlat moliyaviy nazorati inspeksiyasi subsidiyalar toʻgʻri tayinlanishi va ajratilishini nazorat qiladi. 24. Ushbu Nizom talablari buzilishida aybdor boʻlgan shaxslar qonunchilik hujjatlariga muvofiq javob beradilar. 1. Ushbu Nizom faqat mahalliy ishlab chiqaruvchilardan goʻsht yoʻnalishida nasldor bir kunlik joʻjalar xaridi uchun subsidiya ajratish tartibini belgilaydi. 2. Ushbu Nizomda quyidagi asosiy tushunchalardan foydalaniladi: Agroportal — Qishloq xoʻjaligi vazirligining “Raqamli qishloq xoʻjaligi” yagona integratsion platformasi; bir kunlik nasldor joʻja — parrandachilik xoʻjaliklari tomonidan goʻsht yoʻnalishidagi parrandalarning ota-ona galasini shakllantirish uchun xarid qilingan, kelib chiqishi hujjatlar bilan tasdiqlangan bir kunlik nasldor joʻja; subsidiya — mahalliy ishlab chiqaruvchilardan goʻsht yoʻnalishida nasldor bir kunlik joʻjalar xaridini qoʻllab-quvvatlash uchun Oʻzbekiston Respublikasi Davlat budjetidan ajratiladigan mablagʻ; talabgor — mahalliy ishlab chiqaruvchilardan goʻsht yoʻnalishidagi parrandalarning naslli ota-ona galasini tashkil etish maqsadida nasldor bir kunlik joʻjalarni sotib olish orqali respublika hududida parvarishlaydigan yuridik shaxs maqomiga ega boʻlgan parrandachilik xoʻjaliklari. 3. Talabgorlar tomonidan nasldor bir kunlik joʻjalar sotib olinganda har bir bosh joʻja uchun 15 ming soʻm subsidiya ajratiladi. 4. Qishloq xoʻjaligi vazirligi huzuridagi Veterinariya va chorvachilikni rivojlantirish qoʻmitasi har yili 1-iyulga qadar kelgusi yil uchun subsidiya oluvchilar roʻyxatini shakllantirib, talab etiladigan subsidiyaning prognoz koʻrsatkichlarini Qishloq xoʻjaligi vazirligiga taqdim etadi. Qishloq xoʻjaligi vazirligi huzuridagi Agrar sohada toʻlovlar agentligi (keyingi oʻrinlarda — Agentlik) bilan birga har kalendar yilning 1-avgustiga qadar Veterinariya va chorvachilikni rivojlantirish qoʻmitasi tomonidan taqdim etilgan prognoz koʻrsatkichlar asosida Oʻzbekiston Respublikasi Davlat budjeti parametrlarini shakllantirish uchun hisob-kitoblarni Iqtisodiyot va moliya vazirligiga taqdim qiladi. Iqtisodiyot va moliya vazirligi kelgusi yil uchun Oʻzbekiston Respublikasi Davlat budjeti parametrlarini shakllantirishda subsidiya uchun zarur mablagʻlarni nazarda tutadi. 5. Subsidiya ushbu Nizomga ilovada keltirilgan sxema asosida ajratiladi. 6. Talabgor bir kunlik nasldor joʻjalarni sotib olgandan soʻng Agroportal orqali subsidiya olish uchun tuman (shahar) veterinariya boʻlimiga ariza bilan murojaat qiladi. Arizaga quyidagi hujjatlar ilova qilinadi: bir kunlik nasldor joʻjalarning kelib chiqishini tasdiqlovchi hujjat nusxasi; tuman (shahar) veterinariya boʻlimi tomonidan berilgan bir kunlik nasldor joʻjalar bosh soni, zoti nomi (kross) va ularning sogʻlomligi toʻgʻrisidagi maʼlumotnoma; bir kunlik nasldor joʻjalar xarid qilingani boʻyicha tuzilgan elektron hisob-faktura nusxasi; bir kunlik nasldor joʻjalar xarid qilingani boʻyicha toʻlov topshiriqnomasi nusxasi. Talabgordan ushbu bandda nazarda tutilmagan boshqa hujjatlarni talab qilishga yoʻl qoʻyilmaydi. 7. Talabgor taqdim etilgan hujjatlarning haqqoniyligi va toʻgʻriligiga javobgar hisoblanadi. 8. Talabgor ushbu Nizomning 6-bandida koʻrsatilgan hujjatlarni toʻliq yoki belgilangan tartibda rasmiylashtirmagan holda taqdim qilganda, tuman (shahar) veterinariya boʻlimi tomonidan ikki ish kunida sabablari koʻrsatilib, Agroportal orqali arizani qabul qilish rad etiladi. Talabgor rad etish sabablarini bartaraf etgan holda, qayta murojaat qilish huquqiga ega. 9. Talabgor tomonidan ariza va unga ilova qilingan hujjatlar toʻliq boʻlgan taqdirda, tuman (shahar) veterinariya boʻlimi ariza tushgan kundan eʼtiboran uch ish kunida: mahalliy ishlab chiqaruvchilardan xarid qilingan bir kunlik nasldor joʻjalar bosh soni, zoti nomi (kross) va ularning sogʻlomligini oʻrganadi; ushbu Nizomning 6-bandida koʻrsatilgan talablar toʻliq bajarilgan taqdirda, subsidiya ajratish maqsadga muvofiqligi boʻyicha elektron tarzda tasdiqlangan xulosani Agentlikka Agroportal orqali yuboradi. 10. Ushbu Nizomning 6-bandida nazarda tutilgan talablar toʻliq bajarilmaganda, tuman (shahar) veterinariya boʻlimi tomonidan aniq sabablar koʻrsatilgan holda subsidiya ajratish rad etiladi va talabgorni bir kun muddatda Agroportal orqali xabardor qilinadi. Subsidiya ajratish rad etilgan talabgor rad etish sabablarini bartaraf etgan holda ikki oy davomida qayta murojaat qilishi mumkin. 11. Agentlik uch ish kunida tuman (shahar) veterinariya boʻlimi tomonidan Agroportal orqali yuborilgan ijobiy xulosaga asosan subsidiyani talabgorning tijorat bankidagi undiruvga yoʻl qoʻyilmaydigan maxsus hisobvaragʻiga oʻtkazib beradi. Agentlik talabgorlarning bank rekvizitlarini tijorat banklaridan integratsiya orqali oladi. 12. Talabgorlarning subsidiya olish uchun belgilangan talablarni bajargani va undan maqsadli foydalanishi boʻyicha doimiy monitoring Veterinariya va chorvachilikni rivojlantirish qoʻmitasi tomonidan amalga oshiriladi. Monitoring jarayonida subsidiya hisobidan goʻsht yoʻnalishida bir kunlik nasldor joʻjalar xarid qilinmagani, talabgor subsidiya olgan kundan boshlab undan maqsadsiz foydalanayotgani aniqlanganda, talabgor ishtirokida dalolatnoma tuziladi va dalolatnoma Agroportal orqali Agentlikka yuboriladi. Agentlik Veterinariya va chorvachilikni rivojlantirish qoʻmitasi tomonidan yuborilgan dalolatnomaga asosan talabgorga subsidiyani bir oy davomida toʻliq Agentlikning Iqtisodiyot va moliya vazirligi huzuridagi Gʻaznachilik xizmati qoʻmitasida ochilgan maxsus shaxsiy gʻazna hisobvaragʻiga qaytarish boʻyicha ogohlantirish xatini yuboradi. Talabgor ogohlantirish xatini olgan kundan boshlab bir oy davomida subsidiyani ixtiyoriy ravishda qaytarmasa yoki qaytarishni rad etsa, Agentlik tomonidan subsidiyani qaytarish boʻyicha huquqni muhofaza qiluvchi organlarga maʼlumot yuboriladi yoki sudga daʼvo arizasi kiritiladi. 13. Subsidiya ajratish boʻyicha yuzaga keladigan kelishmovchiliklar tomonlar oʻrtasida muzokaralar oʻtkazish orqali hal qilinadi. Kelishmovchiliklarni muzokaralar oʻtkazish orqali hal qilishning iloji boʻlmaganda, sud tartibida hal qilinadi. 14. Bosh prokuratura huzuridagi Iqtisodiy jinoyatlarga qarshi kurashish departamentining Davlat moliyaviy nazorati inspeksiyasi subsidiyalar toʻgʻri tayinlanishi va ajratilishini nazorat qiladi. 15. Ushbu Nizom talablari buzilishida aybdor boʻlgan shaxslar qonunchilik hujjatlariga muvofiq javob beradilar. 1. Vazirlar Mahkamasining 2021-yil 29-apreldagi 258-son qarori bilan tasdiqlangan Davlat boshqaruvi va mahalliy davlat hokimiyati organlarida xizmat avtotransport vositalarini biriktirish meʼyorlarining izoh qismi toʻqqizinchi xatboshisi “Veterinariya va chorvachilikni rivojlantirish qoʻmitasi,” soʻzlaridan keyin “Agrar sohada toʻlovlar agentligi,” soʻzlari bilan toʻldirilsin. 2. Vazirlar Mahkamasining 2025-yil 6-dekabrdagi 771-son qarori bilan tasdiqlangan Qishloq xoʻjaligi subyektlariga 2025-yil hosilidan birja savdolari orqali sotilgan paxta xomashyosi uchun subsidiya ajratish tartibi toʻgʻrisidagi vaqtinchalik nizomning 4-bandi birinchi xatboshisi quyidagi tahrirda bayon etilsin: “4. Paxta xomashyosi yetishtiruvchi subsidiya olish uchun oʻzi yetishtirib sotgan mahsulotni bitta yoki bir nechta shartnoma asosida sotishini inobatga olib, bir necha marotaba murojaat qilish huquqiga ega”. 3. Vazirlar Mahkamasining “Qishloq xoʻjaligi tavakkalchiliklarini sugʻurta qilish tizimini joriy etishning tashkiliy chora-tadbirlari haqida” 2025-yil 6-dekabrdagi 772-son qarorida: a) ikkinchi band quyidagi mazmundagi sakkizinchi xatboshi bilan toʻldirilsin: “Oʻzbekiston Respublikasi Qishloq xoʻjaligi vazirligi huzuridagi Qishloq xoʻjaligi sugʻurtasi jamgʻarmasi direksiyasi xodimlari mehnatiga haq toʻlash va ularni moddiy ragʻbatlantirish hamda ijtimoiy muhofaza qilish tartibi toʻgʻrisidagi nizom 7-ilovaga muvofiq tasdiqlansin”; b) 1-ilovada: 27-bandning toʻrtinchi xatboshisi chiqarib tashlansin; 33-band quyidagi mazmundagi beshinchi xatboshi bilan toʻldirilsin: “Direksiyaga 3 ta xizmat yengil avtotransport vositasini saqlashga limit ajratiladi”; 33-band quyidagi mazmundagi oltinchi xatboshi bilan toʻldirilsin: “Direksiya direktori, uning birinchi oʻrinbosari va oʻrinbosariga Oʻzbekiston Respublikasi Prezidenti Administratsiya huzuridagi Tibbiyot bosh boshqarmasida tibbiy xizmatdan foydalanishga va tizimdagi kontingentga qoʻshilishga ruxsat etiladi”. v) quyidagi mazmundagi 7-ilova bilan toʻldirilsin: 1. Ushbu Nizom Oʻzbekiston Respublikasi Qishloq xoʻjaligi vazirligi huzuridagi Qishloq xoʻjaligi sugʻurtasi jamgʻarmasi direksiyasi (keyingi oʻrinlarda — Jamgʻarma direksiyasi) xodimlarining mehnatiga haq toʻlash va ularni moddiy ragʻbatlantirish hamda ijtimoiy muhofaza qilish tartibini belgilaydi. 2. Ushbu Nizom talablari 2026-yil 1-yanvardan boshlab amaliyotga joriy qilinadi hamda Jamgʻarma direksiyasining rahbar, mutaxassis, texnik va xizmat koʻrsatuvchi xodimlariga nisbatan tatbiq etiladi. 3. Jamgʻarma direksiyasi xodimlari mehnatiga haq toʻlash va ularni moddiy ragʻbatlantirish hamda ijtimoiy muhofaza qilish Jamgʻarma mablagʻlari hisobidan moliyalashtiriladi. 4. Jamgʻarma direksiyasi xodimlari mehnatiga haq toʻlash, ularni moddiy ragʻbatlantirish va ularning koʻp yillik mehnati uchun har oylik ustamalar, moddiy yordam koʻrsatish, lavozim maoshiga belgilangan koeffitsiyentlar, shuningdek, qoʻshimcha haq, ustamalar, mukofotlar, ijtimoiy muhofaza qilish va boshqa toʻlovlardan iborat. 5. Jamgʻarma direksiyasi xodimlari mehnatiga haq toʻlash razryadlari Yagona tarif setkasi boʻyicha ushbu Nizomga ilovaga muvofiq belgilanadi. 6. Jamgʻarma hisobidan Jamgʻarma direksiyasi xodimlari mehnatiga haq toʻlash va ularni moddiy ragʻbatlantirish quyidagicha amalga oshiriladi: Yagona tarif setkasi boʻyicha tasdiqlangan mehnatga haq toʻlash razryadlariga muvofiq lavozim maoshi; tasdiqlangan mehnatga haq toʻlash razryadlariga muvofiq lavozim maoshini belgilashda tarif koeffitsiyentlarini 1,6 baravarga oshirish miqdori (texnik va xizmat koʻrsatuvchi xodimlar bundan mustasno); lavozim maoshining 40 foizi miqdorida ustama (mehnatni ragʻbatlantirish koeffitsiyenti); oʻz vazifalarini vijdonan, shuningdek, alohida muhim va masʼuliyatli ishlarni bajarayotgan xodimlarni lavozim maoshining (ragʻbatlantiruvchi koeffitsiyentni hisobga olgan holda) ikki baravari miqdorida mukofotlash; koʻp yillik xizmati uchun lavozim maoshiga 30 foizdan 100 foizgacha miqdorda ustama (ragʻbatlantiruvchi koeffitsiyentni hisobga olgan holda) toʻlanadi. Ish staji ragʻbatlantiriladigan koʻp yillik xizmati uchun ustamalar belgilash huquqini beradi. Bunda: 1 yildan 5 yilgacha — 30 foiz; 5 yildan 10 yilgacha — 40 foiz; 10 yildan 15 yilgacha — 60 foiz; 15 yildan 20 yilgacha — 80 foiz; 20 yildan ortiq — 100 foiz. Jamgʻarma direksiyasi xodimlariga oʻz xizmat vazifalarini vijdonan bajarganliklari uchun Jamgʻarma direktori tomonidan lavozim maoshining (ragʻbatlantiruvchi koeffitsiyentni hisobga olgan holda) 300 foizgacha miqdorda har oylik ustamalar; alohida oʻrnak koʻrsatgan Jamgʻarma direksiyasi xodimlariga lavozim maoshining (ragʻbatlantiruvchi koeffitsiyentni hisobga olgan holda) qoʻshimcha 100 foizgacha miqdorda oylik ustamalar; Oʻzbekiston Respublikasi Prezidentining “Axborot texnologiyalari va kommunikatsiyalari sohasini yanada takomillashtirish chora-tadbirlari toʻgʻrisida” 2018-yil 19-fevraldagi PF-5349-son Farmoniga asosan zamonaviy axborot texnologiyalari va kommunikatsiyalarini joriy qilish hamda rivojlantirishga masʼul boʻlgan Jamgʻarma direksiyasi xodimlariga lavozim maoshining 100 foizi miqdorida ustama toʻlanishi mumkin; Vazirlar Mahkamasining “Oʻzbekiston Respublikasi Prezidentining “Yuridik xizmat faoliyatini tubdan takomillashtirish chora-tadbirlari toʻgʻrisida” 2017-yil 19-yanvardagi PQ-2733-son qarorini amalga oshirish chora-tadbirlari haqida” 2017-yil 1-maydagi 250-son qaroriga asosan Jamgʻarma direksiyasi yuridik xizmati xodimlarining lavozim maoshlariga martaba darajalari uchun qoʻshiladigan har oylik ustamalar toʻlanishi mumkin; rasman bayram deb eʼlon qilingan kunlar (1-yanvar — Yangi yil, 8-mart — Xalqaro xotin-qizlar kuni, 21-mart — Navroʻz bayrami, 9-may — Xotira va qadrlash kuni, 1-sentabr — Mustaqillik kuni, 8-dekabr — Oʻzbekiston Respublikasi Konstitutsiyasi kuni, diniy bayramlar — Roʻza hayiti (Iyd-al-Fitr) va Qurbon hayiti (Iyd-al-Adha)) hamda qishloq xoʻjaligi xodimlarining kasb bayramlari munosabati bilan lavozim maoshining (ragʻbatlantiruvchi koeffitsiyentni hisobga olgan holda) bir baravari miqdorida mukofotlar; yil yakunlari boʻyicha Jamgʻarma faoliyati koʻrsatkichlarini hisobga olgan holda xodimlarni lavozim maoshining (ragʻbatlantiruvchi koeffitsiyentni hisobga olgan holda) 200 foizigacha mukofotlash; xodimlarni ijtimoiy muhofaza qilish va ularning mehnati samaradorligini oshirish maqsadida har oyda (jamoa shartnomasiga muvofiq) transport xarajatlari uchun bazaviy hisoblash miqdorining bir baravari hamda ovqatlanish xarajatlarini qoplash uchun bazaviy hisoblash miqdorining ikki baravarigacha miqdordagi toʻlovlar; qishloq xoʻjaligi mahsulotlarini xarid qilish uchun xodimlarga bir yilda bir marotaba bazaviy hisoblash miqdorining oʻn baravarigacha miqdoridagi toʻlovlar; yilda bir marotaba lavozim maoshining (ragʻbatlantiruvchi koeffitsiyentni hisobga olgan holda) bir baravari miqdorda moddiy yordam. Zaruratga koʻra xodimlar va (yoki) ularning oila aʼzolariga quyidagi hollarda bazaviy hisoblash miqdorining 10 baravarigacha miqdordagi moddiy yordam toʻlab beriladi: xodim vafot etganda — bunda moddiy yordam xotiniga (eriga) toʻlab beriladi, agar xodimning xotini (eri) boʻlmasa, moddiy yordam farzandlariga yoki qonuniy vakillariga (vasiylari va homiylariga) yoxud ularning voyaga yetmagan farzandlarini asrab olgan shaxslarga toʻlab beriladi, shuningdek, xodim turmush qurmagan boʻlsa, moddiy yordam ota-onasi yoki boqimandalar oʻrtasida teng ulushlarda taqsimlanadi; yaqin qarindoshi (ota, ona, turmush oʻrtogʻi, farzandi) vafot etganda (vafoti toʻgʻrisida guvohnoma nusxasi taqdim etilganda); turmush qurganda, 50, 55, 60 yubiley yoshi munosabati bilan, shuningdek, pensiyaga chiqqanda; alohida zaruratga koʻra (baxtsiz hodisa, falokat, uzoq muddatli kasallik sababli davolanish va sogʻligʻini tiklash, oilaning kam taʼminlangani va moliyaviy holatining ogʻirligi uchun). 7. Jamgʻarma direksiyasi xodimlarining yillik mehnatiga haq toʻlash fondining 5 foizi miqdorida moddiy ragʻbatlantirish maxsus fondi tashkil etiladi. Ushbu fond mablagʻlari hisobidan xizmat vazifalarini tashabbuskorlik bilan hamda vijdonan bajargan yuqori malakali xodimlarni ragʻbatlantirish maqsadida, qonunchilikda belgilangan tartibda ishda erishgan yutuqlari uchun lavozim maoshining (ragʻbatlantiruvchi koeffitsiyentni hisobga olgan holda) 50 foizidan oshmagan miqdorlarda shaxsiy ustamalar belgilanadi. 8. Oʻzbekiston Respublikasi norezidentlari boʻlgan Jamgʻarmaning jalb etilgan xodimlari, ekspertlari va maslahatchilari xizmatlariga tuzilgan shartnoma shartlariga muvofiq qonunchilik hujjatlarida belgilangan tartibda haq toʻlanadi. 9. Ushbu Nizom talablari buzilishida aybdor boʻlgan shaxslar qonunchilik hujjatlarida belgilangan tartibda javob beradilar. 4. Vazirlar Mahkamasining “Oʻzbekiston Respublikasi Qishloq xoʻjaligi vazirligi huzuridagi Agrar sohada toʻlovlar agentligi faoliyatini tartibga soluvchi normativ-huquqiy hujjatlarni tasdiqlash toʻgʻrisida” 2026-yil 27-fevraldagi 81-son qarorida: a) quyidagi mazmundagi 21-band bilan toʻldirilsin: “21. Belgilansinki, Agentlik xodimlarini moddiy ragʻbatlantirish va ijtimoiy muhofaza qilish bilan bogʻliq toʻlovlar 2026-yilning yanvar oyidan boshlab amalga oshiriladi”; b) 1-ilovaning 21-bandida: “a” kichik bandning yettinchi xatboshisi “lavozim maoshiga” soʻzlaridan keyin “(ragʻbatlantirish koeffitsiyentini hisobga olgan holda)” soʻzlari bilan toʻldirilsin; “b” kichik bandning beshinchi xatboshisi “1-sentabr — Mustaqillik kuni” soʻzlaridan keyin “1-oktabr — Oʻqituvchi va murabbiylar kuni,” soʻzlari bilan toʻldirilsin; v) 3-ilovaning 5-bandi toʻqqizinchi xatboshisi quyidagi tahrirda bayon etilsin: “qishloq xoʻjaligi va oziq-ovqat sohalari boʻyicha mustaqil ekspertlarni, shu jumladan, mahalliy va xorijiy ekspertlarni hamda boshqa yuridik shaxslar (oliy taʼlim muassasalari, ilmiy tashkilotlar)ni shartnoma asosida jalb qilish”. 1. Vazirlar Mahkamasining “Fermer xoʻjaliklarining nasos agregatlari va sugʻorish quduqlari isteʼmol qiladigan elektr energiyasi qiymatini qoplash uchun Oʻzbekiston Respublikasi Davlat budjetidan subsidiyalar ajratish chora-tadbirlari toʻgʻrisida” 2018-yil 3-maydagi 320-son qarori. 2. Vazirlar Mahkamasining “Qishloq xoʻjaligi mahsulotlari ishlab chiqaruvchilarning moddiy-texnik bazasini yanada mustahkamlash chora-tadbirlari toʻgʻrisida” 2019-yil 12-iyuldagi 578-son qarori. 3. Vazirlar Mahkamasining “Qishloq xoʻjaligida foydalanilmayotgan yerlarni foydalanishga kiritishda irrigatsiya va melioratsiya obyektlarini qurish va rekonstruksiya qilish bilan bogʻliq xarajatlarni qoplab berish tartibi toʻgʻrisidagi nizomni tasdiqlash haqida” 2020-yil 24-fevraldagi 109-son qarori. 4. Vazirlar Mahkamasining “Chorvachilik tarmogʻiga davlat tomonidan subsidiya ajratishni tartibga soluvchi normativ-huquqiy hujjatlarni tasdiqlash toʻgʻrisida” 2020-yil 12-maydagi 280-son qarori. 5. Vazirlar Mahkamasining “Qishloq xoʻjaligi ishlab chiqaruvchilarining suvni tejaydigan sugʻorish texnologiyalarini joriy etish boʻyicha xarajatlarining bir qismini qoplash chora-tadbirlari toʻgʻrisida” 2021-yil 23-fevraldagi 95-son qarorining 1-bandi va 1-ilovasi. 6. Vazirlar Mahkamasining “Muqobil energiya orqali ishlaydigan isitish tizimini joriy etgan limon yetishtiruvchilarni, shuningdek, yangi limonzorlarni barpo etish va koʻchatlar xarid qilishni moliyaviy jihatdan qoʻllab-quvvatlash chora-tadbirlari toʻgʻrisida” 2022-yil 17-yanvardagi 24-son qarori. 7. Vazirlar Mahkamasining “Respublikada oziq-ovqat mahsulotlari ishlab chiqaruvchilarini yanada qoʻllab-quvvatlash toʻgʻrisida” 2022-yil 21-yanvardagi 37-son qarori. 8. Vazirlar Mahkamasining “Qishloq xoʻjaligi ishlab chiqaruvchilarining suvni tejaydigan sugʻorish texnologiyalarini joriy etish va muqobil energiyadan foydalanish boʻyicha xarajatlarining bir qismini qoplashga doir qoʻshimcha chora-tadbirlar toʻgʻrisida” 2022-yil 7-iyundagi 315-son qarori. 9. Vazirlar Mahkamasining “Chorvachilik subyektlarini davlat tomonidan qoʻllab-quvvatlash sohasidagi ayrim normativ-huquqiy hujjatlarni tasdiqlash toʻgʻrisida” 2022-yil 6-iyuldagi 368-son qarori. 10. Vazirlar Mahkamasining “Uzumchilik, bogʻdorchilik, issiqxona xoʻjaliklarini yurituvchi va vinochilik mahsulotlarini ishlab chiqaruvchi subyektlarni davlat tomonidan moliyaviy qoʻllab-quvvatlash chora-tadbirlari toʻgʻrisida” 2022-yil 10-iyuldagi 327-son qarorining 1-bandi “a” kichik bandi, “b” kichik bandining oltinchi va sakkizinchi xatboshilari, 2-bandi, 1, 2 va 3-ilovalar. 11. Vazirlar Mahkamasining “Qishloq xoʻjaligi mahsulotlarini yetishtirishda biologik himoya usulini qoʻllashni ragʻbatlantirish chora-tadbirlari toʻgʻrisida” 2022-yil 19-avgustdagi 460-son qarori. 12. Vazirlar Mahkamasining “Qoraqalpogʻiston Respublikasi sovitkichli sigʻimlar uyushmasiga aʼzo subyektlarga sovitkichli sigʻimlarni qurish va jihozlash hamda qish va bahor oylarida elektr energiyasi isteʼmoli xarajatlarining bir qismini qoplash tartibi toʻgʻrisidagi nizomni tasdiqlash haqida” 2023-yil 29-noyabrdagi 632-son qarori. 13. Vazirlar Mahkamasining “Chorvachilik xoʻjaliklariga xorijiy davlatlardan import qilingan nasldor qoramol, qoʻy va echkilar uchun subsidiya ajratish tartibi toʻgʻrisidagi nizomni tasdiqlash haqida” 2024-yil 26-yanvardagi 52-son qarori. 14. Vazirlar Mahkamasining “Qishloq xoʻjaligi yerlari unumdorligini oshirish boʻyicha qoʻshimcha chora-tadbirlar toʻgʻrisida” 2024-yil 20-fevraldagi 97-son qarori. 15. Vazirlar Mahkamasining “Qoraqalpogʻiston Respublikasining paxta, boshoqli don va sholi yetishtiruvchi subyektlariga lazerli qurilmaga ega yer tekislagich agregatlar bilan yer tekislash xarajatlari uchun subsidiya ajratish tartibi toʻgʻrisidagi vaqtinchalik nizomni tasdiqlash haqida” 2024-yil 24-iyundagi 348-son qarori. 16. Vazirlar Mahkamasining “Qishloq xoʻjaligi subyektlariga qishloq xoʻjaligi ekinlari hosilini sugʻurtalashda sugʻurta mukofoti uchun toʻlov xarajatlarining bir qismini qoplash tartibi toʻgʻrisidagi nizomni tasdiqlash haqida” 2024-yil 2-iyuldagi 373-son qarorining 1-bandi va qarorga ilova. 17. Vazirlar Mahkamasining “Issiqxona xoʻjaliklariga issiqxonalarni koʻmir yoqilgʻisida isitish uchun koʻmir qozonini xarid qilish xarajatlarining bir qismini qoplash tartibi toʻgʻrisidagi nizomni tasdiqlash haqida” 2024-yil 9-iyuldagi 400-son qarori. 18. Vazirlar Mahkamasining “Issiqxona xoʻjaliklariga xorijdan malakali agronom, entomolog va laboratoriya mutaxassislarini jalb qilish xarajatlarining 50 foizini qoplash tartibi toʻgʻrisidagi nizomni tasdiqlash haqida” 2024-yil 10-iyuldagi 410-son qarori. 19. Vazirlar Mahkamasining “Oziq-ovqat sanoati mahsulotlarini ishlab chiqarishni qoʻllab-quvvatlashning samarali mexanizmlarini joriy etish toʻgʻrisida” 2024-yil 1-avgustdagi 476-son qarorining 1-bandi, 2-bandi uchinchi xatboshisi va qarorga 2-ilova. 20. Vazirlar Mahkamasining “Sholi yetishtiruvchilarni davlat tomonidan qoʻllab-quvvatlashning qoʻshimcha chora-tadbirlari toʻgʻrisida” 2025-yil 17-fevraldagi 97-son qarori. 21. Vazirlar Mahkamasining “In-vitro” sharoitida koʻpaytirilgan payvandtagli meva va tok koʻchatlarini xarid qilish xarajatlarining bir qismini qoplash tartibi toʻgʻrisidagi nizomni tasdiqlash haqida” 2025-yil 28-iyuldagi 468-son qarori. 22. Vazirlar Mahkamasining “Vazirlar Mahkamasining “Eksportbop qishloq xoʻjaligi mahsulotlarini yetishtirishda biologik himoya usulini qoʻllashni ragʻbatlantirish chora-tadbirlari toʻgʻrisida” 2022-yil 19-avgustdagi 460-son qaroriga oʻzgartirish va qoʻshimchalar kiritish haqida” 2025-yil 20-avgustdagi 520-son qarori. 23. Vazirlar Mahkamasining “Agrar sohani mexanizatsiyalashni davlat tomonidan ragʻbatlantirishni raqamlashtirish chora-tadbirlari toʻgʻrisida” 2025-yil 29-avgustdagi 549-son qarori.